vnews - Visnunthoonukan vaarutha vanee mainge fushun - dhiraasaa\nވިސްނުންތޫނުކަން ވާރުތަވަނީ މައިންގެ ފުށުން - ދިރާސާ\nވަރަށް ފަހަކާ ޖެހެންދެން ބެލެވިފައި އޮތީ ދަރިން ވިސްނުންތޫނުވުމުގައި މަންމައާއި ބައްޕަގެ ފުށުން ވާރުތަވަނީ އެއް މިންވަރެއް ކަމަށެވެ. އެހެންނަމަވެސް، ފަހުގެ ދިރާސާތަކުން ދައްކާ ގޮތުގައި ދަރިންގެ ވިސްނުމާ ގުޅިފައިވާ ސިކުނޑީގެ މަސައްކަތްތަކަށް މައިންގެ ފުށުން މާބޮޑު އަސަރު ކުރެއެވެ.\nމިދިރާސާގައި ބަލާފައިވަނީ އިންސާނާގެ ޖީންސްތަކުގެ ތެރެއިން މިންތިއަކަށް ނިސްބަތްވާ ޖީންތައް މަސައްކަތްކުރާ ގޮތުގެ މައްޗަށެވެ. މިޖީންތަކަކީ އެއަށް އެންމެ ބޮޑަށް އަސަރު ފޯރުވާ މިންތިއަކަށް ބިނާކޮށް މަސައްކަތްކުރާ ގޮތް ނުވަތަ މިންވަރު ތަފާތުވާ ޖީންސްތަކެކެވެ.\nއެގޮތުން، ވިސްނުންތޫނުކަމަކީ އެކްސް ކްރޮމޮޒޯމް އިން ބޮޑަށް އަސަރުފޯރުވާ ކަމެކެވެ. އަންހެނުންގެ ޖީންސްތަކުގައި ދެ އެކްސް ކްރޮމޮޒޯމް އެކުލެވިފައިވުމުން، އަންހެނުންނަށް ވިސްނުންތޫނުކަމަށް ފޯރުވޭ އަސަރު ބޮޑުވެއެވެ.\nކްރޮމޮޒޯމްގެ އަދަދުގެ އިތުރުން، މިދިރާސާއިން ފާހަގަވި ގޮތުގައި ވިސްނުންތޫނުކަމަކީ ވަރަށް ބޮޑަށް މިންތީގެ އަސަރު ކުރާ ކަމެކެވެ. އެގޮތުން، މީދާ ބޭނުންކޮށްގެން ހެދި މިދިރާސާގައި ރަހިމުގައި އޮތް ޅަ މީދަލަށް މަންމަގެ ޖެނެޓިކް މެޓީރިއަލް ގިނައިން އިންޖެކްޓު ކުރުމުން، އެސޮރުމެން އުފެދުމުގައި ބޮލުގެ ނާށިގަނޑާއި ސިކުނޑި ބޮޑުވެފައި ހަށިގަނޑު ކުޑަވި އެވެ. ހަމައެއާއެކު، ރަހިމުގައި އޮތް ޅަ މީދަލަށް ބައްފަގެ ޖެނެޓިކް މެޓީރިއަލް ގިނައިން އިންޖެކްޓު ކުރުމުން، އެސޮރުމެން އުފެދުމުގައި ބޮޑު ހަށިގަނޑެއް ލިބުނު ނަމަވެސް، ބޮލުގެ ނާށިގަނޑާއި ސިކުނޑީގެ ސައިޒު ކުޑަވިއެވެ.\nމީގެއިތުރުން، ދިރާސާކުރި ފަރާތްތަކަށް ފާހަގަވި ގޮތުގައި ސިކުނޑީގެ ހަ ސަރަހައްދެއްގައި ކޮންމެވެސް އެއް މިންތިއެއްގެ ޖީންސް އެކަނި ހުރި ސަރަހައްދުތަކެއް ހުއްޓެވެ. އެގޮތުން ވިސްނުމާއި ވާހަކަ ދެއްކުންފަދަ ކަންކަން ކޮންޓްރޯލް ކުރާ ސެރީބްރަލް ކޯޓެކްސްގައި ބައްޕަގެ ޖެނެޓިކް މެޓީރިއަލް ނެތްކަން ދިރާސާކުރާ ފަރާތްތަކަށް ފާހަގަވިއެވެ.\nކުޑަ ދަރިފުޅުގެ ވިސްނުންތޫނުކަމުގައި މައި މީހާގެ ދައުރު ބޮޑުކަމަށް ބުނާ ދިރާސާތައް މީގެ ކުރިން ވެސް ވަނީ އާއްމުވެފައެވެ. އެގޮތުން 1984 ވަނަ އަހަރު ޔުނިވާސިޓީ އޮފް ކެމްބްރިޖުން ސިކުނޑި އުފެދި ތަސައްރަފުފުދުމާއި ޖީނޯމުތަކުގައި ހުރި މިންތީގެ ތަފާތުތަކާއި ހުރި ގުޅުން ދިރާސާކޮށް ބަލާފައިވެއެވެ. އެދިރާސާއިން ހާމަވެފައިވަނީ ސިކުނޑީގައި ވިސްނުމަށް ޚާއްސަކޮށްފައިވާ ސަރަހައްދުތަކަށް މައިންގެ ފުށުން ވާރުތަވާ ޖީންސް ފޯރުވާ އަސަރު މާބޮޑު ކަމަށެވެ.\nމިފަދަ ދިރާސާތަކަކީ އެންމެ ފުރިހަމަ ދިރާސާތަކަށް ނުވުމަކީ އެކަށީގެންވާ ކަމެކެވެ. ސަބަބަކީ ޖެނެޓިކްސްގެ ދާއިރާއަކީ އެތައް ބައިވަރު ބައިތަކަކަށް ބެހިފައިވާ ހައްސާސް ދާއިރާއަކަށް ވުމެވެ. އެހެންނަމަވެސް، މިދިރާސާއިން ޔަގީންކުރެވޭ ގޮތުގައި ދަރިންގެ ވިސްނުމާ ގުޅިފައިވާ ކަންކަމަށް މައިންގެ ފުށުން ކުރާ އަސަރު ބައްޕައިންގެ ފުށުން ކުރާ އަސަރަށް ވުރެ އިތުރެވެ.\nކަންމިހެން އޮތް ނަމަވެސް، ވިސްނުންތޫނުކަމާއި ސިކުނޑީގެ ދުޅަހެޔޮކަމަކީ ހަމައެކަނި ޖެނެޓިކްސްއަށް ބިނާވެފައި އޮތް ކަންކަމެއް ނޫނެވެ. އެގޮތުން ރަނގަޅު ކާނާ ކެއުމާއި ކުދިން އުޅެ ބޮޑުވާއިރު ދަސްވާ ކަންކަމަކީ އެކުދިންގެ ސިކުނޑި ވަރުގަދަކޮށްދީ ވިސްނުންތޫނުކަން އިތުރުކޮށްދޭނެ ކަންކަމެވެ.\nމިހުރިހާ ގޮތަކަށް ބެލިކަމުގައިވި ނަމަވެސް، ކުދިންގެ ވިސްނުންތޫނުކަން އިތުރުކުރުމުގައި މައިންގެ ދައުރު ބޮޑުކަން ހާމަވެގެންދެއެވެ.


Phone in type kuran mihaaru varah faritha, haluvi | Mihaaru\n08 އޮކްޓޯބަރ 2019 - 07:03\nއިނގިރޭސިވިލާތުގެ ކެމްބްރިޖް ޔުނިވަސިޓީ އާއި ފިންލެންޑްގެ އަލްޓޯ ޔުނިވަސިޓީއާ ގުޅިގެން ނިއުޒިލެންޑްގެ ޓެކް ކުންފުނި އީޓީއެޗް ޒިއުރިކުން ހަދާފައިވާ ދިރާސާގައި ބުނި ގޮތުގައި ސްމާޓްފޯނާއި ޓެބްލެޓް ފަދަ ޓަޗްސްކްރީނުން މިހާރު އެންމެ ހަލުވިކޮށް ޓައިޕްކުރާ އުމުރުފުރަ އަކީ އުމުރުން 10-19 އަހަރާ ދެމެދުގެ ކުދިންނެވެ.\nއެ އުމުރުފުރާގެ ކުދިން އެއަށް ވުރެ ދޮށި މީހުންނަށް ވުރެ ހަލުވިކޮށް ކޮންމެ މިނިޓަކުން އެވްރެޖްކޮށް 10 ލަފުޒު ޓައިޕްކުރެ އެވެ. ދިރާސާގައި ބުނިގޮތުގައި ޓަޗް ސްކްރީނުން އެވްރެޖްކޮށް ގިނަ މީހުންނަށް ޓައިޕްކުރެވެނީ 38 ލަފުޒެވެ. އަދި ކޮމްޕިއުޓަރު ފަދަ އެއްޗެހީގެ ކީބޯޑުން އެވްރެޖްކޮށް ގިނަ މީހުންނަށް މިނިޓެއްގެ ތެރޭގައި ޓައިޕްކުރެވެނީ 52 ލަފުޒު ކަމަށް ވެސް ދިރާސާގައި ބުންޏެވެ.\nކޮމްޕިއުޓަރުގެ ކީބޯޑުން ޓައިޕްކުރާ ސްޕީޑަށް ބަލާއިރު އެވްރެޖްކޮށް މިނިޓެއްގެ ތެރޭގައި ގިނަ މީހުން 52 ލަފުޒު ޓައިޕްކުރެ އެވެ.\nދިރާސާގައި އެންމެ ބޮޑަށް ފާހަގަވި ކަމަކީ ޓައިޕްކުރުމުގެ އެއްވެސް ޓްރޭނިންއެއް ނެތް އަދި ސްމާޓް ޑިވައިސްތަކާބީރައްޓެހި މީހުން ވެސް މިހާރު ވަރަށް ހަލުވިކޮށް ފޯނުން ޓައިޕްކުރާކަމެވެ.\nއީޓީއެޗް ޒިއުރިކްގެ ރިސާޗަރު ޑރ. އަނާ ފެއިޓް ވިދާޅުވިގޮތުގައި ގިނަ މީހުން ޓަޗް ސްކްރީނުން ޓައިޕްކުރަނީ ދެ އަތަގެ ބޮޑުވައި އިނގިލި ބޭނުންކޮށްގެންނެވެ.\n"ސްމާޓްފޯނު ބޭނުންކުރާ މީހުން ދުވާލެއްގެ މައްޗަށް ޓައިޕްކުރަން ގާތްގަނޑަކަށް ހައެއްކަ ގަޑިހޭދަކުރޭ،" އޭނާ ވިދާޅުވި އެވެ. "ސޯޝަލް މީޑިއާއަކީ ވަރަށް ބޮޑަށް ޓައިޕިންއާ ގުޅިފައި އޮވް ވަސީލަތަކަށްވާތީ ޓައިޕްކުރާ ސްޕީޑް ހަލުވިވަމުން އަންނަނީ،" އަނާ ވިދާޅުވި އެވެ. "އެހެންވީމަ ކުރިއަށް އޮތް ތަނުގައި ކޮމްޕިއުޓަރުން ޓައިޕްކުރާހާ ހަލުވިކޮށް ޓަޗްސްކްރީނުން މީހުން ޓައިޕްކުރާނެ."\nދިރާސާގައި ފާހަގަކޮށްފައިވާ ގޮތުގައި މިހާތަނަށް ފޯނުން އެންމެ ހަލުވިކޮށް ޓައިޕްކުރެވެނީ މިނިޓަކަށް 85 ލަފުޒްކަމަށް ދައްކަ އެވެ.\nދިރާސާ ޓެބްލެޓް ސްމާޓް ފޯން


ކޮންމެ ދަރިއަކުވެސް ދުނިޔެއަށް އުފަންވަނީ ބައްޕައެއްގެ ސަބަބުންނެވެ. އެ ބައްޕައަކީ ދަރިފުޅުގެ ހުރިހާ ޒިންމާތަކެއް އުފުލަންޖެހޭނެ މީހެކެވެ. ހަމައެކަނި ޚަރަދުކުރުމަކުން ނުފުދެއެވެ. ތަރުބިއްޔަތުވެސްކުރަންޖެހެއެވެ. ނަމަވެސް ހިތާމައަކީ ތަރުބިއްޔަތުނުކުރެވޭތަނުގައި ޚަރަދުވެސް ނުކުރާ އަދި އެއްވެސް ވަރަކަށް އަޅައިވެސް ނުލާ ބައްޕައިން ގިނަވަމުން އަންނަކަމެވެ.\nމިކިޔައިދޭ ވާހަކައިން އެފަދަ ބައްޕައިންނަށް ޢިބްރަތެއް ލިބޭނެ ކަމަށް އުންމީދުކުރަމެވެ. އަދި ދަރިންގެ މަސްއޫލިއްޔަތު އުފުލާ ބައްޕައިން އެކަމަށް ދޭ ސަމާލުކަން އިތުރުވާނެކަމަށްވެސް އުންމީދުކުރަމެވެ.\nމިކިޔައިދެނީ އެތައް ބައިވަރު ފިހާރަތައް ހިންގާ އުރުދުންގެ ވިޔަފާރިވެރިއަކަށް ދިމާވިކަމެއްގެ ވާހަކައެކެވެ. އޭނާ އަހަރުން އަހަރަށް ހުޅުވާ ފިހާރަތައްވެސް ގިނަވެއެވެ. ނަމަވެސް ދުވަހަކުވެސް ކުރިއެރުމެއް ނުލިބެއެވެ. އަބަދުވެސް އުޅެން ޖެހެނީ ދަރަނިން ސަލާމަތް ނުވެގެންނެވެ. ނުވަތަ ކޮންމެވެސް ބޮޑު ކަންތައްގަނޑެއް ލައިގަނެގެންނެވެ.\nމިކަމުން ސަލާމަތްވޭތޯ ތަފާތު ފަންޑިތައް ހައްދުވައިގެންވެސް ވީހަމަ އެއްކަމެއް ނެތެވެ. ޙާލަތު ބަދަލެއް ނުވެއެވެ. އަހަރުން އަހަރަށް ކަންކަން ދަނީ ދަށަށެވެ. ކުރިމަތިވާ މުޞީބާތްތައް ވަނީ އިތުރެވެ. ވިޔަފާރީގެ ނަފާއިން ކުރާ މަންފާއެއް ނުފެނެއެވެ.\nއެންމެފަހުން އޭނާ ދީނީ އިމާމަކާއި ބައްދަލުކޮށް ލަފައަކަށް އެދުނެވެ. އިމާމް ވިދާޅުވީ ކޮންމެ ރެއަކުވެސް ބައެއްގައި ނިދާފައި ތެދުވެ ދަމު ނަމާދުކުރުމަށްފަހު ތިމާއަށް ކުރެވިފައިވަނީ ކޮން ކުށެއްކަން ނުވަތަ ކުރެވެނީ ކޮން ފާފައެއްކަން އަނގަވައި ދެއްވެވުން އެދި ދުޢާ ކުރުމަށެވެ. އިމާމް ވިދާޅުވިފަދައިން ކަންތައް ކުރަން ފެށިތާ ހަފްތާއެއްވެސް ނުވަނީސް އޭނާއަށް ހުވަފެނުގައި ފެނުނީ އޭނާގެ ފުރަތަމަ ދަރިފުޅެވެ. ވަރަށް ހެވިފައި ހުއްޓައެވެ.\nނިދީން ހޭލެވުމާއިއެކު ވިސްނުނެވެ. އެއީ އަހަރެންގެ ފުރަތަމަ ދަރިފުޅެވެ. އުމުރުން4އަހަރުގައި އޭނާގެ މަންމަ ވަރިކޮށްފައި ފޮނުވައިލެވުނު ފަހުން ދަރިފުޅު ދިރިހުރިތޯވެސް ބަލައިލެވިފައެއް ނުވެއެވެ. އެހެންދަރިންނަށް މިހައި ބޮޑެތި ޚަރަދުތައް ކޮށް ކިޔަވައިދީ ކަންކަން ކުރަމުން ގެންދާއިރުވެސް އެންމެ ކުޑަމިނުން އެ ދަރިފުޅު އުޅެނީ ކައިގެންތޯވެސް ބަލައި ލެވިފައެއް ނުވެއެވެ.\nހަމަ އަނެއް ދުވަހު ފުރައިގެން ލެބަނަނަށް ދިއައެވެ. އަދި ދަރިފުޅުގެ މަންމަ އާއި ބައްދަލުކުރިއެވެ. ފާއިތުވި ހައަކަ އަހަރު ދުވަހު ކަންކަން ކުރެވުނު ގޮތާއިމެދު ހިތާމަކުރާ ކަމަށް ބުނެ މަޢާފަށްވެސް އެދުނެވެ. އަދި ކުރިއަށް އޮތްތަނުގައި އެހީތެރިވާނެ ކަމަށްވެސް ބުނެ އޭނާގެ ވައުދު ފުއްދަން ފެށިއެވެ.\nނަތީޖާ އެނގޭ ހެއްޔެވެ؟ އޭނާ އެގޮތަށް ޢަމަލުކުރަން ފެށުމުން އިސާހިތަކު އޭނާގެ ވިޔަފާރިއަކީ ނަފާ ލިބޭ ވިޔަފާރިއަކަށް ބަދަލުވެގެން ދިއައެވެ. ހީވެސް ނުކުރާހައި ބޮޑު މަންފާ ވިޔަފާރިން ލިބެން ފެށިއެވެ.\nމިފަދަ ކޮންމެ ހާދިސާއަކީ ޢިބްރަތެކެވެ. ފިލާވަޅެކެވެ. އެކަން ޤަބޫލުނުކުރާ މީހުންނަށް ދިރިއުޅުމަކީ ފަސޭހަކަމަކަށްނުވާނެއެވެ! ކިތަންމެ ބޮޑު ތަަވަސްކަމެއް ލިބިފައި އޮތްނަމަވެސް އެކަމުން ލިބެންވާ އުފާވެރިކަމެއް ނުލިބޭނެއެވެ.


Titanic ge thajuribaa kollumuge furusathu! | Jazeera\tޓައިޓޭނިކްގެ ތަޖުރިބާ ކޮށްލުމުގެ ފުރުސަތު! - Jazeera\nޓައިޓޭނިކް ބޯޓުގެ ތަޖުރިބާ ކޮށްލުމުގެ ފުރުސަތު!\nޝައިލާ ޤައްޔޫމް May 31, 2021 82 views0\nޓައިޓޭނިކްގެ ވާހަކައާއި، އެ މައްޗަށް ތައްޔާރުކޮށްފައިވާ ފިލްމާ، ފިލްމާ އެކުވާ ލަވަތަކަކީ މުޅި ދުނިޔޭގެ އެންމެވެސް ދަންނަ، ބޮޑު މަޤުބޫލުކަމެއް ހޯދިކަންކަމެވެ. ޓައިޓޭނިކަށް އެވަރުގެ ބޮޑު ސަމާލުކަމެއް ލިބިގެންދިއުމުގައިވެސް ފިލްމްގެ ދައުރު ބޮޑެވެ.\nމައްޝޫރު ބޯޓު ޓައިޓޭނިކް އާ އެއްގޮތަށް ޗައިނާގައި ހަދާ ތީމް ޕާކެއްގައި ޓައިޓޭނިކް ބޯޓު މަރާމާތުކުރުމުގެ މަސައްކަތް ވަނީ ފަށައިފައެވެ. އެގޮތުން ޓައިޓޭނިކްގެ ތަޖުރިބާ ކޮށްލެވޭނެ ގޮތަށް ސިޝްވާން ޕްރޮވިންސްގެ ޑޭއިން ކައުންޓީގައި ހަދަމުންދާ ޕާކުގައި ދަނީ އިންތިޒާމްތައް ހަމަޖައްސަމުންނެވެ.\nމި ބޯޓުވެސް ތައްޔާރުކޮށްފައިވަނީ ޓައިޓޭނިކްގެ އަސްލު ސައިޒަށެވެ. އެގޮތުން ދިގުމިނުގައި 882 ފޫޓް އަދި ފުޅާމިނުގައި 92 ފޫޓު ހުރެ އެވެ. ތިއޭޓާ, އޮބްޒަވޭޝަން ޑެކް އަދި ސްވިމިން ޕޫލްވެސް މި ބޯޓުގައި ހިމެނެ އެވެ. ނަމަވެސް އެ ހިދުމަތްތައް ބޭނުންކުރެވޭނީ ފައިސާ ދައްކައިގެންނެވެ.\nމި ބޯޓް މަރާމާތުކޮށްފައިވަނީ ކިޖަންގް ކޯރުގައެވެ. ބޯޓު މަރާމާތުކުރުމުގައި 23000 ޓަނުގެ ސްޓީލް އަދި 1 ބިލިއަން ޔުއާން ހޭދަވިކަމަށް މައުލޫމާތު ލިބެއެވެ.\nޓައިޓޭނިކްގެ ތާރީހަށް ބަލާއިރު އެންމެ ފުރަތަމަ ދަތުރު ފަށާފައިވަނީ އިންގްލޭންޑް އިން ނިއު ޔޯކަށް 1912 ގެ އެޕްރިލް 10 ވަނަ ދުވަހު ގައެވެ. އެއީ އެދުވަސްވަރު އޮތް އެންމެ ބޮޑު ބޯއްޓެވެ.\nއެޕްރިލް 14 ވަނަ ދުވަހު އައިސްބާގެއްގައި ޖެހި ބޯއްޓަށް ގެއްލުންލިބި ވަނީ ބޯޓު އަޑިއަށް ގޮސްފައެވެ. މިހާދިސާގައި 1517 މީހުން މަރުވެފައިވާއިރު ސަލާމަތްވެފައިވަނީ 706 މީހުންނެވެ.


SunOnline: #VAAHAKA: Kalaage Loabin... - 42\nކަލާގެ ލޯބިން... 42\nޔަޝްފާ ޙުސައިން 10 May 2022, 12:35\n"ނުފައިބާނަންތަ؟..." އިރަމް ސިހުނީ އައިޒަކް ކާރުގެ ދޮރު ހުޅުވައިލާފައި އޭނާ އާއި ދިމާއަށް ގުދުވެލުމުންނެވެ. އެ ނޭވާގެ އިހުސާސުން އެކަނިވެސް އިރަމްގެ ހިތަށް ގޮތެއް ވެލައިގެން ދިޔައެވެ.\nއައިޒަކް ދިއްކޮށްލި އަތުގައި ހިފައިގެން އިރަމް ކާރުން ފޭބިއެވެ. މަގުމަތީގައި ފުދޭ ވަރަކަށް މީހުން ގިނަ ވަގުތެކެވެ. ހަނި ދުވާރުމަތިން ހިނގަމުންދިޔަ އަންހެން ކުދިންގެ ނަޒަރުތައް އިރަމްމެންގެ ޖޯޑަށް ހުއްޓިފައި ވިއެވެ. އެފަދަ އިއްޒަތްތެރިކަމަކަށް އެކުދިންވެސް އެދޭފަދައެވެ. ވާނީވެސް އެހެންތާއެވެ. ބައިވެރިޔާގެ ފަރާތުން އޯގާތެރިކަމާއި، އިއްޒަތްތެރިކަން ލިބުމަށް ބޭނުން ނުވާނީ ކޮން އަންހެން ކުއްޖެއް ހެއްޔެވެ؟\n"ބަލައިގެން..." އިރަމް ފައި އަޅައިލިގޮތުން އައިޒަކް އިރަމްގެ އުނަގަނޑުގައި ހިފައި ގަޔާއި ކައިރިކޮށްލިއެވެ. ދުވާރުމަތިން ހިނގަމުންދިޔަ މީހުންގެ ގައިގައި ޖެހުނަ ނުދީ، ދުރުކޮށްލީ ހުށިޔާރުކަމާއި އެކުގައެވެ.\n"އެންމެން އެ ބަލަނީ..." އިރަމް ލަދުން ދުރަށް ޖެހިލަން އުޅުނެވެ.\nގެއަށް ވަންގޮތަށް އައިޒަކްގެ އަތުގެ ހިމާޔަތް އިރަމްއަށް ދިނެވެ. ނުހަނު ލޯބިން ބައްދައިލިއެވެ. ކޮލަށާއި މުޅި މޫނަށް ބޮސްދިނެވެ. އިރަމް އުފުލާލައިގެން ގެންގޮސް ސޯފާގައި ބައިންދާފައި ކުޑަކަކޫ މައްޗަށްވާހެން މުށިތަކުގެ މަތީގައި އިށީނދެލިއެވެ. އެއަށްފަހު، އިރަމްގެ އުނގުމަތީގައި އޮތް ދެ އަތުގައި ހިފަހައްޓައިލިއެވެ.\n"އައި މިސްޑް ޔޫ ސޯ މަޗް..." އިރަމްގެ ދެ ލޮލަށް ނަޒަރު ހުއްޓާލައިގެން އިނދެ، އައިޒަކް ބުނެލިއެވެ. "އަހަންނަށް އެނގޭ، އަހަރެން ނެތީމަ އިރޫ އުޅޭނެގޮތް... އަދި މިހާލުގަ..."\nއައިޒަކް ކުއްލިއަކަށް އިރަމްގެ ބަނޑުގައި އަތް ޖައްސައިލިއެވެ. ލޯބިން ފިރުމައިލީ މަޑުމަޑުންނެވެ. އިރަމްގެ ދެލޯ ފެންކަޅިވެގެން ކަރުނަތައް ފައިބާކަށް ގިނައިރެއް ނުނެގިއެވެ. ބަނޑުގައި އޮތް ދަރިފުޅުގެ އެތައް ވާހަކައެއް، އެ ދަރިފުޅުގެ ބައްޕައަށް ބުނެދޭން އޭނާ އިނީ ނުހަނު ބޭނުންވެފައެވެ. އެފަދަ ފުރުސަތެއް ކައިރި މުސްތަގުބަލެއްގައި ލިބިދާނެ ކަމަށް އޭނާ ފަހަރެއްގައިވެސް އުއްމީދެއް ނުކުރެއެވެ.\n"ސޮރީ... ވަރަށް ދެރަވެއްޖެ، އިރަމްއަށް އަހަރެން އެންމެ ބޭނުންވި ވަގުތު ދުރުގަ ހުރެވުނީމަ... އިރަމް ބޭނުން އެއްޗެއް އަހަންނާ ދިމާއަށް ކިޔުމުގެ ހައްގު އެބައޮތް... އަހަންނަށް އަދަބުދިނަސް އެއްވެސް ޝަކުވާއެއް ނުކުރާނަން..." އައިޒަކްގެ އަޑުގައި ރިހުމެއްގެ އަސަރު ވިއެވެ.\n"އެއްޗެކޭ ބުނެބަލަ... ޕްލީޒް..." އިރަމް އެއްޗެއް ނުބުނުމުން ދެންވެސް ވާހަކަ ދެއްކީ އައިޒަކެވެ.\n"އަހަންނަށް ނުވެސް ކެވޭ... ނުވެސް ނިދޭ... ނުވެސް އޮވެވޭ... ނުވެސް ކެއްކޭ..." އިރަމް ތުންފިއްތާފައި ވާހަކަ ދެއްކިގޮތުން އައިޒަކްގެ ކައިރިއަށް ހިނި އަންނަން އުޅުނެވެ.\nއައިޒަކަށް އެންމެ ކަމުދަނީ އިރަމްގެ އެ ސިފައެވެ. އަމިއްލަ ހާލަތުގެ ޝަކުވާކޮށްލާ ލޯބިގޮތެވެ. އެ ޝަކުވާއަކީ އޭނާ އެހެން މީހެއްގެ ކައިރީގައި ކުރާނެ ޝަކުވާއެއް ނޫނެވެ. މާބަނޑުވުމުން އިރަމްގެ އެ ސިފަ މާ ބޮޑަށް ހަރުލައިފިހެން އައިޒަކަށް ހީވިއެވެ. މީހުންގެ ޝަކުވާ ކުރުމުގެ ބަދަލުގައި އިރަމް ދައްކާނީ އޭނާއާއި ގުޅޭ ވާހަކަތަކެވެ. އައިޒަކް އެހާ ދުވަސްކޮށްފައި ފެނުމުންވެސް، އޭނާ ކަންތައްކުރި ގޮތާއިމެދު އެއްވެސް ޝަކުވާއެއް ކުރުމެއްނެތި އިރަމް ދެއްކީ، މާބަނޑުވުމުން ދިމާވާ އެކިއެކި މައްސަލަތަކުގެ ވާހަކައެވެ. އެއީ ކޮންމެ އަންހެނަކުވެސް އޭނާގެ ފިރިމީހާ އާއި ހިއްސާކުރަން އެންމެ ބޭނުންވާނޭ ވާހަކަތަކެވެ.\nސުހާ އާއި އަނޫފް އޮލަ ވާހަކައެއްގައި ތިއްބާ ސާމިޔާ ގޮސް ދެ މީހުންގެ މެދަށް ވަނެވެ. ސާމިޔާ ޖެހިގަތްގޮތުން އަނޫފްގެ އަތުގައި އޮތް ފައިލުވެސް ވެއްޓުނެވެ.\n"ކިހިނެއްވީތަ ސާމިޔާ؟..." ސުހާ ހިތްހަމަނުޖެހިފައި އަހައިލިއެވެ.\n"އެ އިރަމް ކާކު ކައިރިން ފަންޑިތަ ހެއްދީ؟..." ސާމިޔާ ސުވާލުކުރީ ހަރުކަށި ރާގަކަށެވެ.\nސުހާއަށް އެންމެ ފުރަތަމަވެސް ބަލައިލެވުނީ ވާނުވާ ނޭނގިފައި ހުރި އަނޫފްގެ މޫނަށެވެ. އޭގެ ފަހުގައި، ވަށައިގެން ނަޒަރު ހިންގައިލިއެވެ. އެންމެންގެ ސަމާލުކަން އެ މީހުންނަށް ހުއްޓިފައިވާތީ ފެނުމުން، ސުހާ ވަކީން ބޮޑަށް ހިތްހަމަނުޖެހުނެވެ.\n"ފަންޑިތައޭ؟..." ސާމިޔާ ބުނި އެއްޗެއް ފަހުމު ނުވެގެން ސުހާ އަހައިލިއެވެ.\n"ތިކަހަލަ ކޫސަނި ސުވާލެއް ކުރަންތަ ރަސްމީ ގަޑީގަ ތިއައީ؟..." ވެއްޓިފައި އޮތް ފައިލު ނަގަމުން، އަނޫފް ބުންޏެވެ. "އެހެންނޫނަސް، ތި ސުވާލު ސުހާއާ ކުރުމުގެ މާނައަކީ ކޮބާ؟..."\n"ކަލޭ މިކަމުގެ ތެރެއަށް ނުވަދެ ހުރޭ..." ސާމިޔާ އަނޫފާއި ދިމާއަށް އިނގިލި ދިއްކޮށްފައި އަމުރު ކުރިއެވެ.\n"ސާމިޔާ ތިކިޔާ އެއްޗެއް ތަންކޮޅެއް ސާފުކޮށް ކިޔާބަލަ..." ސުހާ ހުރީ ވާނުވާ އެނގެން ބޭނުންވެފައެވެ.\n"އެ އިރަމްއާ މިތަނުގެ ބޮސްއާ މެރީކުރަންޖެހޭ އެހެން ސަބަބެއް އަހަންނަކަށް ނުވިސްނޭ... ސުހާތީ އޭނަގެ އެންމެ ގާތްމީހާ... ނޭނގޭކަމަށް ނުހަދައްޗޭ..." ސާމިޔާ ބުނެލީ އަމުރުވެރި ރާގަކަށެވެ.\n"މެރީކޮށްގެންނޭ؟... އިރަމްއާ ސައްތާރުއާ؟..." ސާމިޔާއަށްވުރެ ބޮޑަށް އަނޫފްގެ މޫނުމަތިން ހައިރާންކަން ފެނިގެން ދިޔައެވެ. "ސުހާ... ކީކޭތަ ސާމިޔާ އެކިޔަނީ؟...."\nސާމިޔާއަށް ހަގީގަތް އެނގިއްޖެކަން އެނގުމުން، ސުހާ އިތުރަށް ސިއްރުކުރާކަށް ނޫޅުނެވެ.\n"ފަންޑިތައޭ؟... ލޯތްބަކީ ފަންޑިތަ ވެއްޖެއްޔާ، އާނ... އިރޫ އެ ފަންޑިތަ ހަދައިފި... އެހެނޭ ކިޔާފަ ދެން ސާމިޔާއަށް ކީއްކުރެވޭނީ؟... އޭނ؟... އެއީ ނުވާ ކަމަކަށް ހެދޭނެ؟... ދެންވެސް، ތިހެން ނުހުރެ، ގޮސް އިރޫގެ ކައިރިން މާފަށް އެދެން ތައްޔާރުވެބަލަ... އެހެންނޫނީ ތި ޖޮބް ސަލާމަތްވާނެ ކަމެއްވެސް ކިހިނެއް އެނގެނީ؟..." ސުހާއަށް އައު ޖޯޝެއް ލިބުނެވެ. ސާމިޔާ ބިރުގަންނަވާލާފައި އަނޫފްގެ އަތުގައި ހިފައިގެން އޭނާ އަވަހަށް އެތަނުން ދިޔައެވެ.\n"ސުހާ މަޑުކޮށްބަލަ... އަހަރެން މިކުރާ ސުވާލަށް ޖަވާބު ދީބަލަ... އިރަމް ކީއްވެހޭ އެ ސައްތާރާ އިނީ؟... ކީއްވެ މުސްކުޅިއަކާ؟..." ޝަކުވާގެ ރާގަކަށް އަނޫފް ސުވާލުކުރިއެވެ.\nސުހާ ހަގީގަތް ކިޔައިދިނުމުން، އަނޫފްގެ ހަނދާނަށް އައީ މާޒީގައި ދިމާވި ކަންތައްތަކެވެ. އައިޒަކްގެ ކުރިމަތީގައި އިރަމް އާއިއެކު އުޅެވިފައި ހުރި ގޮތެވެ. އެވަގުތުތަކުގައި އައިޒަކަށް ވާނެގޮތް އެނގުމުން އަނޫން ރީއްޗަށް ރަކިވިއެވެ.\nއިރަމް ހުރީ އެތައް ކަމެއް އެނގެން ބޭނުންވެފައެވެ. ޒިވިއަން ކޮބައި ހެއްޔެވެ؟ އައިޒަކް ކުރަން ދިޔަ ކަންތައް ކާމިޔާބުވި ހެއްޔެވެ؟ އިރަމް ސުވާލެއް ކުރުމުގެ ކުރިން އައިޒަކް އިސްނެގީ އެހެން ކަމަކަށެވެ. އެ ކަމަށް އިރަމްއަށްވެސް އިޖާބަ ދެވުނެވެ. ދެމީހުންގެ މެދުގައި ހޭދަވެގެންދިޔަ އުފާވެރި ވަގުތުކޮޅު ނިމުނުއިރު، އިރަމް ހަމައަކަށް އެޅިއްޖެއެވެ. ހިތުގެ ޝަކުވާތައް ފިލައިދިޔަ ނަމަވެސް، އައިޒަކްގެ ކައިރީގައި ޝަކުވާކޮށްލަން އޭނާ ބޭނުންވިއެވެ. އައިޒަކްގެ އަތުގެ ތެރޭގައި އޮށޯވެލައިގެން އިރަމް އޮތީ، ފުން ވިސްނުމެއްގެ ތެރޭގައެވެ.\n"ކޮން ކަމަކާ ތި ވިސްނަނީ؟..." އައިޒަކް ވަރަށް ހަމަޖެހިލާފައި ސުވާލުކުރިއެވެ.\n"ޒިވިއަން..." އިރަމްއަށް ބުނެވުނެވެ.\n"އަލްހަމްދުލިﷲ... ކުރަންދިޔަ ކަންތައް ކާމިޔާބު... ޒިވިއަންވެސް އަހަންނާ އެކީ މިކޮޅަށް އައި އެބައުޅޭ... މާދަމާ ޒިވިއަން ކައިރިއަށް ދާނީ ދޯ..." އައިޒަކްގެ އުފާވެރިކަން އޭނާގެ އަޑުންވެސް ހާމަވިއެވެ.\n"ތޭންކް ޔޫ... ތޭންކް ޔޫ އެނބުރި އަހަރެން ކައިރިއަށް އައީމަ... އެހެންނޫނީ އަހަރެން ހާދަ އެކަނިވާނޭ..." އިރަމްއަށް ރޮވޭގޮތްވިއެވެ. އައިޒަކްގެ އަތުގެ ތެރޭގައި ވީހާވެސް ބޮޑަށް އޭނާ ބޮނޑިވެލިއެވެ.\n"އަހަރެން ކިހިނެތް މިކުއްޖާ ދޫކޮށްލާފަ އެހާ ފަސޭހައިން ދުރުގަ ހުންނާނީ... އެހާވެސް ބޮޑަށް މިސްވޭ..." އައިޒަކް އިރަމްގެ ނޭފަތުގައި ހިފައިލިއެވެ.\n"ދެން ކީއްވެ ކޮންމެ ދުވަހަކު ނުގުޅީ؟..." ޝަކުވާގެ ރާގަކަށް އިރަމް އަހައިލިއެވެ.\n"އެހާ ވަރަށް މިކުއްޖާވެސް އަހަރެންމަތިން މިސްވިތަ؟..." އައިޒަކް ލާނެތްގޮތަކަށް ސުވާލުކުރިއެވެ.\n"ނުވޭ..." އިރަމް ތުންފިއްތައިލިއެވެ.\n"ސޮރީ..." އައިޒަކް ދެރަވިއެވެ. "އަހަރެން ކުރަން އުޅުނު ކަންތަކަށް ހިތްވަރު ނުލިބިދާނެތީ ނުގުޅީ... އެހެންވެ މެސެޖުން ވާހަކަ ދެއްކީ... އަހަރެން ބޭނުމެއް ނޫން އިރޫ ހާސްވާކަށް... އެކަމަކު އެއީ އެންމެ ރަނގަޅު ގޮތް ނޫންކަން އެނގިއްޖެ... އެހެން ހެދީމަ އިރޫ މާބޮޑަށް ހާސްވާނެކަންވެސް އެނގިއްޖެ... ދެން ދުވަހަކުވެސް އެގޮތަށް އިރޫ އެކަނިކޮށްލާފަ އެއްވެސް ތާކަށް ނުދާނަން... އައި ޕްރޮމިސް..."\n"އަހަރެން މާ ބޮޑަށް ހަނދާންވީ..." އިރަމް ވަރަށް މައުސޫމު ގޮތަކަށް ބުނެލިއެވެ.\n"އިރަމް އަހަންނާއެކީ ހުރީތީ އަހަރެން މިއަދު ޝުކުރު ކުރަން... އިރަމް ބުނީ ތެދެއް... ލޮލަށް ފެންނަ ކޮންމެ ކަމަކީ ހަގީގަތެއް ނޫން..." އައިޒަކް އޮތީ ފުން ވިސްނުމެއްގެ ތެރޭގައެވެ.\n"އަހަރެން ކޮންއިރަކުތަ ދޮގު ހެދީ..." އިރަމް ތުއިވެލިއެވެ.\n"މިއޮއް ހުރިހާ ދުވަހު އަހަރެން ހީކުރީ، ޒިވިއަން ގަސްދުގަ ފިލީ ކަމަށް... މަންމައަށް ކިޑްނީ ހަދިޔާކުރަން ޖެހިދާނެތީ..." އައިޒަކްގެ އަޑު ކުރެހުނެވެ. "އެހެންވެ، މަންމަގެ މަރުގެ ޒިންމާ އަހަންނަށް އެޅުވުނީ ޒިވިއަންގެ ބޮލުގަ... އެކަމަކު ހަގީގަތަކީ އެއީއެއް ނޫން... މަންމަގެ ކަންތައް އެނގުމުން، ޒިވިއަން އޭނާގެ ކިޑްނީ ހަދިޔާކުރަން މަސައްކަތްކުރި... އެކަމަކު، އޭރުވެސް ޒިވިއަންގެ އެއް ކިޑްނީ އޮތީ ފެއިލްވެފަ... އަނެއް ކިޑްނީ ރަނގަޅަށް މަސައްކަތް ނުކުރާތީ، ޒިވިއަންގެ ބައްޕަ އޭނަ ގޮވައިގެން ރާއްޖެއިން ބޭރަށް ދިޔައީ... މަންމަ ނިޔާވިއިރު، ޒިވިއަން އޮތީ، އައިސީޔޫގަ.... ޒިވިއަން ދެރަވާނެވަރު މިއަދު އަހަންނަށް އިހުސާސް ކުރެވޭ... މަންމަ ލޮލަށްވެސް ނުފެނި ވަކިވެދިޔުމަކީ މާ ވޭން ހުރި ކަމެއް... މަންމަގެ ފަހު ވަގުތުވެސް ޒިވިއަންއަށް މަންމަގެ ކައިރީ ހުރެލުމުގެ ނަސީބެއް ނުލިބުނު..."\nއިރަމް ދެރަވެގެން އައިޒަކްގެ ގައިގައި ބައްދައިލިއެވެ. ބުރަކަށީގައި ފިރުމައިލީ ހިތްވަރު ދިނުމުގެ ގޮތުންނެވެ. ލޯބިވާ މަންމަ ވަކިވެދިޔުމުން ކޮންމެ މީހަކަށްވެސް ފުން އަސަރުތަކެއް ކުރުވާނެއެވެ. އިރަމްގެ މަންމަ އޭނާއާއި ދޭތެރޭ ކިތަންމެ ގޯސްކޮށް ކަންތައް ކުރިނަމަވެސް، އެ މަންމައަށް ދެރަގޮތެއް ވެއްޖެނަމަ، ހުދު އިރަމްއަށްވެސް ވާނީ އެހެންނެވެ.\n"ދެރަނުވޭ... މިއަށްވުރެ މާ އުނދަގޫ ދުވަސްތަކުގަވެސް ޒެކް ހިތްވަރު ކުރީނުދޯ..." އިރަމް ވާހަކަ ދެއްކީ ވިސްނައިދޭ ކަހަލަ ރާގަކަށެވެ.\n"ވަގުތު ފާއިތުވިނަމަ، އަހަންނަށް އަހަރެންގެ ނަފުސަށް ދުވަހަކުވެސް މާފެއް ނުކުރެވޭނެ..." އައިޒަކްގެ އަޑު ކުރެހުނެވެ. "އިރަމް ނެތްނަމަ..."\n"ދެން ތިވާހަކަ ނުދައްކާ... ޒެކް ރަނގަޅުވީމައެއްނު ހަގީގަތް ނޭނގެނީސް، ޒިވިއަންއަށް މާފުކޮށްފަ، އޭނައަށް އެހީވީ... ވީ ހުރިހާ ކަމެއް ހަނދާން ނައްތާލާފަ، އާއިލާއަށް އިސްކަންދިނީ... މާ ފަހުންނެއްނު ހަގީގަތް އެނގުނީ..." އިރަމް އައިޒަކްގެ ހިތާމަތައް ދުރުކޮށްދޭން މަސައްކަތް ކުރިއެވެ.\n"މީ އަހަންނަށް ލިބުނު އެންމެ އަގުބޮޑު އެކަތި..." އައިޒަކް އިރަމްގެ ކޮލުގައި ފިރުމައިލަމުން ބުނެލިއެވެ.\n"މިހާރު އަހަރެން ތި ހަދާލީ އެއްޗަކަށްތަ؟..." އައިޒަކް ހެއްވައިލުމަށް، އިރަމް ރުޅި އަންނަކަމަށް ހެދުނެވެ.\nކަންތައްވީ އިރަމް ބޭނުންވި ގޮތަށެވެ. އައިޒަކް ލުއި ހިނިގަނޑެއް ޖަހައިލިއެވެ. އިރަމް ހަމައަކަށް އަޅުވަން މަސައްކަތް ފެށިއެވެ. އައިޒަކް އިރަމް ހެއްވައިލިއެވެ. އައިޒަކްގެ ގޯނާތަކުން ސަލާމަތްވާން މަސައްކަތް ކުރަމުން ދިޔައިރުވެސް، އިރަމްއަށް ހެވެނީއެވެ. ދެމީހުން އެއްފަހަރާ ހެމުންދިޔައިރު، ހިތާމަތައް އެއްފަރާތްކޮށް އުފާވެރިކަމަށް ދިރިއުޅުމުގެ އައު ބާބެއް ހުޅުވައިލި ކަހަލައެވެ. އަޑިގަނޑަކަށްފަހު އުސްކަމެއް އަންނާނޭ ފަދައިން ކޮންމެ ހިތާމައަކަށްފަހު، އުފަލެއްވެސް ވެއެވެ.\nއައު ދުވަހަކަށް އިރު އެރި އިރުވެސް ވިޝްކާ އޮތީ މާކިން އާއި ގުޅައިގެންނެވެ. އިދާން ބޭރުގައި އުޅެފައި އައިސް ގެއަށް ވަންއިރު، ހުރީ ވަރުބަލިވެފައެވެ. ވީ ކީއްތޯ ސުވާލުކުރާކަށްވެސް ވިޝްކާ ބޭނުމެއް ނުވިއެވެ. އެއަށްވުރެ ބޮޑަށް އޭނާ އޮތީ އިދާންދެކެ ރުޅި އައިސްފައެވެ. ވާހަކައެއް ދައްކަން އުޅޭފަދައިން އިދާން ގޮސް ވިޝްކާގެ ކައިރީގައި އިށީނެވެ. ވިޝްކާ ފޯނު ބާއްވާފައި ޓީވީ އަޅުވައިލިއެވެ.\n"އަދިވެސް ދޮންބެދެކެ ރުޅި އައިސްފަތަ؟..." އިދާން ސުވާލުކުރިއެވެ.\nވިޝްކާ ދެންވެސް އަނގައިން ނުބުންޏެވެ. އިދާން އާއި ދިމާއަށް ބަލައިވެސް ނުލިއެވެ.\n"ދޮންބެ ބަލިވެއްޖެއްޔާ، އަޅާލާނަންތަ؟..." އިދާންގެ އަޑު ތުރުތުރުލައެވެ.\nވިޝްކާ ކަންބޮޑުވެފައި އިދާންގެ މޫނަށް ބަލައިލިއެވެ. އިދާން އިނީ ފެންކަޅިވެފައެވެ. އެ މޫނުމަތީގެ އަސަރުތައް ހުރިގޮތުން އޭނާ ހެދީ ދޮގެއް ނޫންކަން ވިޝްކާއަށް އެނގުނެވެ.\n"ދޮންބެ މިއުޅެނީ އަނގައިގަ އެއްޗެހިތަކެއް ނަގައިގެން... ވަރަށް ދުވަސްވެއްޖެ ރަނގަޅަށް ނުކެވޭތާވެސް... ޑޮކްޓަރ ބަލާފަ ބުނީ، ހީވަނީ މައުތް ކެންސަރ ހެންނޭ..." އިދާން އިސްޖަހައިލިއެވެ.\n"ޓެސްޓް ހަދައިފިތަ؟..." އެހެން ހުރިހާ ކަމަކަށްވުރެ އިދާން މުހިއްމުވާ ފަދައިން ވިޝްކާ ސުވާލުކުރިއެވެ.\n"އަދި ނަތީޖާއެއް ނުލިބޭ..." އިދާން ބުންޏެވެ.\n"ހުރިހާ ކަމެއްވެސް ރަނގަޅުވާނެ... އިންޝާﷲ ދޮންބެއަށް ދެރަގޮތެއް ނުވާނެ..." ވިޝްކާ އިދާންގެ ހިތްހަމަޖައްސައިދޭން މަސައްކަތްކުރިއެވެ.\nއިދާން ފާޑަކަށް ހީލާފައި ތެދުވެގެން ދިޔައީއެވެ. ވިޝްކާއަށް އިނދެވުނީ އެކަމާއި ވިސްނާށެވެ. އިދާން ހެދީ ދޮގެއް ހެއްޔެވެ؟ ނޫނީ އެއީ ތެދަކަށް ވާނަމަ ދެން ވާނީ ކިހިނެތް ހެއްޔެވެ؟


Penalty gai Atletico balikoh, Real inn 11 vana faharah Super Cup kaamiyaabu koffi - One Online\nރެއާލް މެޑްރިޑުން ސްޕެނިޝް ސުޕަ ކަޕްގެ ތަށި އުފުލައިލަނީ -- ފޮޓޯ/ އީޕީއޭ\nސްޕނިޝް ސުޕަ ކަޕް\nޕެނަލްޓީގައި އެތުލެޓިކޯ ބަލިކޮށް، ރެއާލުން 11 ވަނަ ފަހަރަށް ސުޕަ ކަޕް ކާމިޔާބުކޮށްފި\nޕެނަލްޓީ ޝޫޓްއައިޓްގައި އެތުލެޓިކޯ މެޑްރިޑް ބަލިކޮށް، ރެއާލް މެޑްރިޑުން ސްޕެނިޝް ސުޕަ ކަޕް ކާމިޔާބުކޮށްފިއެވެ.\nސައުދީ އަރައްބިއްޔާގެ ކިންގް އަބްދުﷲ ސްޕޯޓްސް ސިޓީ ސްޑޭޓިމްގައި ރޭ ކުޅުނު ސުޕަ ކަޕްގެ ފައިނަލު މެޗުގެ ޕެނަލްޓީ ޝޫޓްއައުޓަށް ދިޔަ އިރު، ދެ ޓީމުންކުރެ އެއްވެސް ޓީމަކަށް ލަނޑެއް ކާމިޔާބުކުރެވިފައެއް ނުވެއެވެ. ޕެނަލްޓީގައި އެތުލެޓިކޯ އަތުން ރެއާލް މޮޅުވީ 4-1ގެ ނަތީޖާއަކުންނެވެ.\nއެ މެޗުގެ ފުރަތަމަ ހާފުގައި ދެ ޓީމަށް ވެސް ލަނޑު ޖަހާނެ ރަނގަޅު ފުރުސަތުތަކެއް ތަނަވަސްކުރެވިފައެއް ނުވެއެވެ. ފުރަތަމަ ހާފުގައި ރެއާލުން ގިނަ ވަގުތު ބޯޅަ ހިފަހައްޓައިގެން ކުޅުނު ނަމަވެސް، އެޓޭކުގައި ނުރައްކާތެރި ޓީމެއްގެ ގޮތުގައި ފެނިގެންދިޔައީ އެތުލެޓިކޯއެވެ.\nމެޗުގެ 79 ވަނަ މިނެޓުގައި އެތުލެޓިކޯއަށް ލަނޑު ޖަހާނެ ރަނގަޅު ފުރުސަތެއް ލިބިގެންދިޔައެވެ. އަންހެލް ކޮރޭއާ ދިން ބޯޅައަކުން އަލްވާރޯ މޮރާޓާ ފޮނުވާލި ހަމަލާ، ރެއާލްގެ ބެލްޖިއަމް ކީޕަރު ތިބައުޓް ކޯޓުވާ ވަނީ މަތަކޮށްފައެވެ.\nމެޗުގެ ދެވަނަ ހާފުގެ އިތުރު ވަގުތުކޮޅުގެ ތެރޭގައި ރެއާލަށް ލަނޑު ޖަހާނެ ރަނގަޅު ފުރުސަތެއް ލިބިގެންދިޔައެވެ. ޑެނިއެލް ކާވޭހަލް ނަގައިދިން ހުރަސް، އެތުލެޓިކޯގެ ޖޮއާއޯ ފެލިޕޭ ދިފާއު ކުރި ނަމަވެސް، އެ ބޯޅަ ލިބުނީ ރެއާލްގެ ބްރެޒިލް ފޯވަޑް ރޮޑްރީގޯއަށެވެ. އެ ބޯޅައިން އޭނާ ފޮނުވާލި ހަމަލާގެ ހުރަހަކަށްވީ އެތުލެޓިކޯގެ ކީޕަރު ޔޭން އޮބްލަކްއެވެ.\nމެޗުގެ އިތުރު ވަގުތުގެ ދެވަނަ ހާފުގައި ރަތް ކާޑެއް ދެއްކުމާ ގުޅިގެން ރެއާލަށް އުނދަގޫތަކަކާ ކުރިމަތިލާން ޖެހުނެވެ. ރެއާލްގެ އުރުގުއާއީ މިޑްފީލްޑަރު ފެޑެރިކޯ ވަލްވާޑޭއަށް އެ ރަތް ކާޑު ދެއްކީ މޮރާޓާއަށް ކުރި ފައުލަކާ ގުޅިގެންނެވެ.\nޕެނަލްޓީ ޝޫޓްއައުޓްގައި ރެއާލުން ވަނީ އެޓީމުގެ ހުރިހާ ޕެނަލްޓީއެއް ވެސް ކާމިޔާބުކޮށްފައެވެ. އެޓީމުގެ ޕެނަލްޓީތައް ފޮނުވާލީ ކާވޭހަލް އާއި ރޮޑްރީގޯ އާއި ލޫކާ މޮޑްރިޗް އަދި ކެޕްޓަން ސާޖިއޯ ރާމޯސްއެވެ. އެތުލެޓިކޯއަށް ކާމިޔާބުކުރެވުނު ހަމައެކަނި ޕެނަލްޓީއަކީ ކެވިން ޓްރިޕިއާ ފޮނުވާލި ޕެނަލްޓީއެވެ. އެތުލެޓިކޯގެ ސައުލް ފޮނުވާލި ޕެނަލްޓީ ރެއާލްގެ ގޯލާ އަމާޒުވެފައި ނުވާ އިރު، އެތުލެޓިކޯގެ ތޯމަސް ޕާޓޭ ފޮނުވާލި ޕެނަލްޓީގެ ހުރަހަކަށްވީ ރެއާލްގެ ކީޕަރު ކޯޓުވާއެވެ.\nސްޕެނިޝް ސުޕަ ކަޕްގެ އެންމެ ކާމިޔާބު ކްލަބަކީ ވާދަވެރި ބާސެލޯނާއެވެ. ބާސާ އިން 13 ފަހަރު ސުޕަ ކަޕް ކާމިޔާބުކުރި އިރު، މިސީޒަނުގެ ތައްޓާއެކު ރެއާލަށް ކާމިޔާބުކުރެވިފައިވަނީ 11 ސުޕަ ކަޕެވެ. ރޭގެ މެޗުގައި ރެއާލް އަތުން ބަލިވި އެތުލެޓިކޯއަށް އެ މުބާރާތް ކާމިޔާބުކުރެވިފައިވަނީ ދެ ފަހަރެވެ.\nމިސީޒަނުގެ ސްޕެނިޝް ސުޕަ ކަޕް ކުރިއަށްގެންދިޔައީ މުބާރާތުގެ ފޯމެޓަށް ބަދަލު ގެނެސްގެންނެވެ. ކުރިން ދެ ޓީމު ވާދަކުރި އެ މުބާރާތް މިފަހަރު ކުރިއަށްގެންދިޔައީ ހަތަރު ޓީމާއެކުއެވެ. އެއީ މިދިޔަ ސީޒަނުގެ ކޮޕާ ޑެލްރޭގެ ފައިނަލުގައި ވާދަކުރި ދެ ޓީމުގެ އިތުރުން މިދިޔަ ސީޒަނުގެ ސްޕެނިޝް ލަލީގާގެ ޗެމްޕިއަނުންނާއި ރަނަރަޕުންނެވެ. ލަލީގާގެ ޗެމްޕިއަނުންނާއި ރަނަރަޕުން ކޮޕާ ޑެލްރޭގެ ފައިނަލުގައި ވާދަކޮށްފިނަމަ، އެ ފުރުސަތު ލިބޭނީ ދެން ޖެހިގެން ލީގު ނިންމާލި ޓީމަށެވެ.\nވެލެންސިއާ އިން ކޮޕާ ޑެލްރޭގެ ޗެމްޕިއަނުންގެ ގޮތުގައި ވާދަކުރި އިރު، ބާސެލޯނާއަކީ ލަލީގާގެ ޗެމްޕިއަން އަދި ކޮޕާ ޑެލްރޭގެ ރަނަރަޕުންނެވެ. އެތުލެޓިކޯ ވާދަކުރީ ލަލީގާގެ ރަނަރަޕުންގެ ގޮތުގައެވެ. އަދި ލަލީގާގެ ތިންވަނައިގައި ނިންމާލި ރެއާލަށް ފުރުސަތު ލިބިފައިވަނީ ލަލީގާގެ ޗެމްޕިއަން ބާސާއަށް ކޮޕާ ޑެލްރޭގެ ރަނަރަޕުންގެ ގޮތުގައި ފުރުސަތު ލިބުމުންނެވެ. ހަތަރު ޓީމު ވާދަކުރާތީ މިފަހަރު ސްޕެނިޝް ސުޕަ ކަޕް ފެށީ ސެމީ ފައިނަލުންނެވެ.\nސައުދީގައި ކުރިއަށްގެންދިޔަ އެ މުބާރާތުގެ ފައިނަލުން ރެއާލް ޖާގަ ހޯދީ ސެމީގެ ފުރަތަމަ މެޗުގައި ވެލެންސިއާ ބަލިކޮށްގެންނެވެ. އަދި އެތުލެޓިކޯ އިން ފައިނަލުގެ ޖާގަ ހޯދީ ސެމީގެ ދެވަނަ މެޗުގައި ބާސާ ބަލިކޮށްގެންނެވެ.\nގުޅޭ ޓެގު ރެއާލް މެޑްރިޑް ފުޓްބޯޅަ އެތުލެޓިކޯ މެޑްރިޑް ސްޕނިޝް ސުޕަ ކަޕް\nބާސާ ކަޓައިފި، ސުޕަ ކަޕްގެ ފައިނަލުގައި މެޑްރިޑްގެ ދެ ވާދަވެރިން\nވެލެންސިއާ ބަލިކޮށް، ރެއާލް ސުޕަ ކަޕްގެ ފައިނަލަށް


Dheebaajaage feshumaai nimun: Hus suvaalu! | Mihaaru\nޖަސްޓިސް ބިލްޑިން: ދީބާޖާ އަށް ބަދަލު ދޭން ސިވިލް ކޯޓުން ހުކުމް ކުރީ އިޖުރާއަތާ ހިލާފަށް އެއްބަސްވުން ބާތިލްކުރުމުން\n15 މެއި 2019 - 13:50 53 comments\nއެކަމަކު މިއީ، ދީބާޖާއާ މަސައްކަތް ހަވާލުކުރި ގޮތާއި ބަދަލުދޭން ޖެހުނު ސަބަބާއި ކަން ހިނގި ގޮތުގެ މާޒީ އެވެ.\nދީބާޖާ އިންވެސްޓްމަންޓް އައި ގޮތް\nކުރީގެ ރައީސް މުހައްމަދު ނަޝީދުގެ ވެރިކަމުގައި މަސައްކަތް ހަވާލުކުރި އިރު، ދީބާޖާ އިންވެސްޓްމަންޓަކީ ރެޒޮނަންސް ޕްރައިވެޓް ލިމިޓެޑާއި ސްވެނިއާ އިންވެސްޓްމަންޓް ޕްރައިވެޓް ލިމިޓެޑްގެ ޖޮއިންޓްވެންޗާއެކެވެ. މި ކުންފުންޏަށް ފެބުރުއަރީ 1، 2010 ގައި، 50 އަހަރަށް ހަވާލުކުރީ، ނ. ރ. ބ. އަދި ޅ. އަތޮޅު ހިމެނޭ އުތުރު ޕްރޮވިންސްގެ ދަތުރުފަތުރުގެ ހިދުމަތް ދިނުމަށެވެ.\nފެރީގެ ހިދުމަތުގެ ބަދަލުގައި ދީބާޖާ އަށް ސަރުކާރުން ވަނީ ރ. އަތޮޅުގެ ފަޅުރަށެއް ކަމަށްވާ ކުޑަކުރަތުން 15 ހެކްޓަރުގެ ބިން ދީފަ އެވެ. މީގެ އިތުރުން، ފެރީގެ ހިދުމަތް ފަށަން ބޭނުންވާ ބައެއް ކަންކަން ފުރިހަމަކުރުމަށް އެއް މިލިއަން ރުފިޔާގެ ލޯނެއް، ގާތްގަނޑަކަށް ހަ ޕަސެންޓް އިންޓަރެސްޓްގައި ހަ އަހަރުން އަދާކުރާ ގޮތަށް ސަރުކާރުން ދޫކުރި ކަމަށް އޭރު މީޑިއާގައި ރިޕޯޓްކޮށްފައިވެ އެވެ. ނަމަވެސް މި ލޯނު ދޭން ބުނި ގޮތަށް ކުޑަ އިންޓަރެސްޓްގައި ނުލިބުމުން ލޯނު ނުނަގާ ކަމަށް ކުންފުނިން ބުނެ އެވެ.\nޓޫރިޒަމް މިނިސްޓްރީީގެ ވެބްސައިޓުގައި އާންމުކޮށްފައިވާ މައުލޫމާތުން އެނގޭ ގޮތުގައި ދީބާޖާ އަށް ކުޑަކުރަތު ހަވާލުކޮށްފައިވަނީ މެއި 5، 2010 ގަ އެވެ. އަދި އެ ރަށުގައި މިހާރު ވަނީ ކުޑަކުރަތު އައިލެންޑް ޕްރައިވެޓް ލިމިޓެޑުން ރިސޯޓެއް ހަދައިފަ އެވެ. މިއީ ކުރީގެ ރައީސް މުހައްމަދު ވަހީދުގެ ސަރުކާރުން އެ ރަށް ދީބާޖާގެ އަތުން އަތުލައި، އެހެން ބަޔަކަށް ދިނުމުން ހެދި ރިސޯޓެކެވެ.\nދީބާޖާގެ އެއްބަސްވުމުގައި ސޮއިކުރަނީ\nމަސައްކަތް ހަވާލުކުރުމުގެ އެއްބަސްވުމުގައި ސަރުކާރުގެ ފަރާތުން ސޮއިކުރެއްވީ އޭރުގެ ޓްރާންސްޕޯޓް މިނިސްޓަރު އަދި މިހާރުގެ ޕްލޭނިން މިނިސްޓަރު މުހައްމަދު އަސްލަމެވެ. ދީބާޖާގެ ފަރާތުން ސޮއިކުރެއްވީ ޗެއާމަން ޝާހީން މުހައްމަދު (ރެޒޮނަންސް ޖާ) އެވެ.\nއޭރު ޓްރާންސްޕޯޓް މިނިސްޓްރީން ބުނީ މެދު ޕްރޮވިންސާއި އުތުރު ޕްރޮވިންސްގައި ދަތުރުފަތުރުގެ ހިދުމަތް ދިނުމަށް ހުޅުވާލުމުން ކުރިމަތިލީ ޓްރައިނަންސް އާއި ވާމިލިއަން އަދި ރިޒޮނަންސް އާއި ސްވެނިއާ އިންވެސްޓްމަންޓް ކަމަށެވެ. ނަމަވެސް އުތުރު ޕްރޮވިންސް ހަވާލުކުރި ކުންފުންޏަކީ ފެރީގެ ހިދުމަތް ދެމުން އަންނަ ކުންފުންޏެއް ނޫން ކަމަށް ވެސް އޭރު ބުނެފައިވެ އެވެ.\nވެރިކަން ބަދަލުވުމާއި އެއްބަސްވުން އުވާލުން\nމުހައްމަދު ނަޝީދުގެ ވެރިކަން ފެބްރުއަރީ 7، 2012 ގައި ބަދަލުވެ ނަޝީދުގެ ނައިބު މުހައްމަދު ވަހީދު ވެރިކަމާ ހަވާލުވެވަޑައިގެން ހިސާބުން، އެކި ސަބަބުތައް ދައްކައި ވަރަށް ގިނަ އެއްބަސްވުންތައް އުވާލި އެވެ. ދީބާޖާގެ އެއްބަސްވުން އުވާލީ ދަތުރުފަތުރުގެ ހިދުމަތް ހުއްޓިފައިވާ ކަމަށް ބުނެ ލޯކަލް ގަވަމަންޓް އޮތޯރިޓީ (އެލްޖީއޭ) އިން ނ، ރ، ބ، އަދި ޅ. އަތޮޅުގެ ކައުންސިލަރުންނާއި ދީބާޖާއާ އެކު މެއި 15، 2013 ގައި ފޯރަމެއް ބޭއްވުމަށް ފަހު އެވެ.\nހިދުމަތް ހުއްޓިފައިވާ ކަމަށް ބުނާ މައްސަލާގައި ބޭއްވި ފޯރަމުގައި އޭރުގެ ޓްރާންސްޕޯޓް މިނިސްޓަރު އަމީން އިބްރާހިމް ވިދާޅުވީ ދަތުރުފަތުރުގެ ނިޒާމް ކުރިއަށް ދަނީ "ހަތަރެސްކަނަށް ކޮށާމަށާފައި ހުރި އުނގުރިއެއް ވަށް ލޯވަޅަކަށް ޖަހާފައި ހުރުމުން" ވާ ގޮތަށް ކަމަށެވެ. ދަތުރުފަތުރުގެ ނިޒާމަކީ ފައިދާ ހުރި ކަމަކަށް ވިޔަސް އެކަން ފަށާފައި ވަނީ އެކަމުގެ ފައިދާ އެންމެ އެކަށީގެންވާ ގޮތުގައި ލިބޭނެ އިންތިޒާމަކުން ނޫން ކަމަށް އޭނާ ވިދާޅުވި އެވެ.\nމަޝްވަރާތަކަށް ފަހު ވެސް ފެރީީގެ ހިދުމަތް ނުފަށާ ކަމަށް ބުނެ، ދީބާޖާގެ އެއްބަސްވުން އުވާލަން ނިންމިކަން އޭރުގެ ޓްރާންސްޕޯޓް މިނިސްޓްރީން ހާމަކުރީ މެއި 30، 2013 ގަ އެވެ. އޭރުގެ ޓްރާންސްޕޯޓް މިނިސްޓްރީގެ ޑެޕިއުޓީ މިނިސްޓަރު މަހުދީ އިމާދު ވިދާޅުވީ މެއި 26 ގައި ހިދުމަތް ފެށުމަށް ދީބާޖާ އަށް މުހުލަތެއް ދިން ނަމަވެސް ހިދުމަތް ފަށާފައި ނުވާ ކަމަށެވެ.\nއެއްބަސްވުމާ އެއްގޮތަށް ފެރީގެ ހިދުމަތް ކުރިއަށް ނުގެން ގޮސް ހުރި އެހެން އަތޮޅުތަކުގެ ފެރީގެ އެއްބަސްވުންތައް ވެސް ބާތިލްކުރުމުގެ މަސައްކަތް ކުރަމުން އަންނަ ކަމަށް މިނިސްޓްރީން އޭރު ބުންޏެވެ.\nބަދަލު ދޭން ހުކުމް ކުރުން\nއެއްބަސްވުން ބާތިލްކުރުމުން ދީބާޖާ އިން ސިވިލް ކޯޓުގައި ދައުވާކޮށް ބޮޑު ބަދަލެއް ނަގައިދޭން އެދުނެވެ. ދީބާޖާ އަށް ބަދަލުގެ ގޮތުގައި 348 މިލިއަން ރުފިޔާ ހަ މަސް ދުވަހުގެ ތެރޭގައި ދޭން ނޮވެމްބަރު 5، 2014 ގައި ކުރި ހުކުމުން އެނގޭ ގޮތުުގައި އެއްބަސްވުން އުވާލީ މެއި 29، 2013 ގަ އެވެ. ސަބަބަކީ އެއްބަސްވުމާ އެއްގޮތަށް ފެރީގެ ހިދުމަތް ނުދިނުމެވެ. ހަތަރު އަތޮޅުގެ ފެރީގެ ހިދުމަތް ނުލިބި މެދުކެނޑިފައި އޮތީ، ސިވިލް ކޯޓުގެ ހުކުމުގައި އޮތް ގޮތުން ނަމަ، ބ. ފުޅަދު އާއި ފެހެންދު އަށެވެ. އެކަން ޓްރާންސްޕޯޓްގެ ލިޔެކިޔުންތަކުން އެނގޭ ކަމަށް ހުކުމުގައިވެ އެވެ.\nބަދަލުގެ ގޮތުގައި މި އަދަދު ކަނޑައެޅި ނަމަވެސް ދީބާޖާ އިން ހުށަހެޅި 2.4 ބިލިއަނަކީ ބައިނަލްއަގުވާމީ އޮޑިޓް ފާމަކުން ކަނޑައެޅި އަދަދެއް ކަމަށާއި މިއީ ކުރިން ދައުލަތަށް ހުށަހަޅައި ދައުލަތުން ވެސް ގަބޫލުކޮށްފައިވާ ހިސާބުތަކެއް ކަމަށް ދީބާޖާ އިން ބުނެފައިވެ އެވެ.\nއެއްބަސްވުން ބާތިލްކުރެވޭނީ ވިދިވިދިގެން ފަސް ދުވަހު ހިދުމަތް މެދުކެނޑިއްޖެ ހާލަތެއްގައި ކަމަށާއި އެފަދަ ހާލަތެއްގައި ވެސް އެއްބަސްވުން ބާތިލުކުރެވޭނީ ދައުލަތުން ފުރިހަމަ ކުރަން ޖެހޭ އިޖުރާއަތްތައް ފުރިހަމަ ކޮށްގެން ކަމަށް ވެސް ހުކުމުގައިވެ އެވެ. ހުކުމުގައި އޮތީ އެއްބަސްވުން އުވާލީ ހިދުމަތް މެދުކެނޑުނު ކަމަށް ބުނާ ދުވަހާ ޖެހިގެން އައި ދުވަހު ކަމަށާއި އެ ދެމެދުގައި ފަސް ދުވަސް ހޭދަވެފައި ނުވާ ކަމަށެވެ. އެހެންވެ އެއްބަސްވުން އުވާލީ އިޖުރާއަތްތައް ފުރިހަމަ ނުކޮށް ކަމަށް ޝަރީއަތުން ކަނޑައެޅީ އެވެ.\nމީގެ އިތުރުން ސަރުކާރުން ދީބާޖާއާ އެކު ހެދި އެއްބަސްވުމުގައި އޮތް ގޮތަށް، ހިދުމަތް ދޭ ހަތަރު އަތޮޅުން 47 ހެކްޓަރުގެ ބިން ދޭން ޖެހޭ ކަމަށާއި އެ ބިންތައް ދީފައިވާ ކަމަށް ބުންޏަސް އެކަން ސާބިތުކޮށްދޭން ބިންތަކުގެ ރަޖިސްޓްރީ ޝަރީއަތަށް ހުށައެއް ނާޅަ އެވެ.\nބަދަލުގެ ގޮތުގައި 2.4 ބިލިއަން ރުފިޔާ ނަގައިދޭން އެދުނު\nދީބާޖާ އިން ސިވިލް ކޯޓުގައި ދައުވާކުރީ ބަދަލުގެ ގޮތުގައި 2.4 ބިލިއަން ރުފިޔާ ހޯދުމަށެވެ. ނަމަވެސް މި އަދަދު އެތައް ގުނައެއް ކުޑަކޮށް 348 މިލިއަނުގެ ގޮތުގައި ކަނޑައެޅީ "ވެއިޓެޑް އެވްރެޖް ކޯސްޓް އޮފް ކެޕިޓަލް" ގެ މައްޗަށް ބިނާކޮށް ކަމަށް ހުކުމުގައި ބުނެފައިވެ އެވެ. އެއީ މުސްތަގުބަލުގައި ލިބޭނެ މާލީ މަންފާ ލަފާކޮށް ހިސާބުތައް ހެދުމުގައި ގެންގުޅޭ ބައިނަލްއަގުވާމީ މިންގަނޑެކެވެ. މި މިންގަނޑުން ބަލާއިރު އަހަރަކަށް ޖެހެނީ 6.9 މިލިއަން ރުފިޔާ އެވެ. އަދި މި އަދަދު އެއްބަސްވުމުގެ މުއްދަތު ކަމަށްވާ 50 އަހަރަށް ބެލުމުން ލިބޭނީ 348.9 މިލިއަން ރުފިޔާ އެވެ.\nދީބާޖާ އަށް 348 މިލިއަން ރުފިޔާގެ ބަދަލު ދޭން ކުރި ހުކުމް ރަނގަޅު ކަމަށް ދައުލަތުން ނުދެކޭ ކަމަށާއި އެހެންވެ ވީ އެންމެ އަވަހަކަށް ހައި ކޯޓުގައި އިސްތިއުނާފުކުރާނެ ކަމަށް އޭރުގެ ޑެޕިއުޓީ އެޓާނީ ޖެނެރަލް އަހްމަދު އުޝާމް ވިދާޅުވި އެވެ.\nހައި ކޯޓުގައި ކުރި އިސްތިއުނާފު ދައުލަތަށް ކާމިޔާބުވެ، ދީބާޖާ އަށް ބަދަލު ދޭން ނުޖެހޭނެ ކަމަށް ޖޫން 26، 2018 ގައި ހުކުމްކުރި އެވެ. ސަބަބެއް ކަމަށް ހުކުމުގައި ވަނީ ދެ ފަރާތެއްގެ ދެމެދުގައި އޮތް އެއްބަސްވުމެއް އުވާލުމުން ލިބޭ ގެއްލުމުގެ ބަދަލު ނަގައިދެވޭނީ ގާނޫނާ ޚިލާފަށް އެ އެއްބަސްވުމެއް އުވާލިކަން ސާބިތު ކުރެވިގެން ކަމަށް ވުމެވެ. ނަމަވެސް ދީބާޖާއާ އެކު ހެދި އެއްބަސްވުން ސަރުކާރުން ބާތިލުކުރީ ގާނޫނާ ޚިލާފަށް ކަން ދީބާޖާ އަށް ސާބިތު ކޮށްދެވިފައި ނުވާ ކަމަށް ހައި ކޯޓުން ނިންމި އެވެ.\nމިކަމުގެ އިތުރުން ދީބާޖާ އަށް ލިބުނު ކަމަށް އެ ކުންފުނިން ބުނާ ގެއްލުން ސާބިތު ކޮށްދެވިފައި ނެތް ކަމަށް ވެސް ހުކުމުގައިވެ އެވެ.\nނަމަވެސް މި ހުކުމް މިދިޔަ މަހުގެ 17 ވަނަ ދުވަހު ސުޕްރީމް ކޯޓުން ބާތިލްކުރީ އެވެ. ސަބަބެއް ކަމަށް ބުނީ ދީބާޖާއާ އެއްކޮޅަށް ސިވިލް ކޯޓުން ކުރި ހުކުމް ދައުލަތުން ހައި ކޯޓުގައި އިސްތިއުނާފް ކުރީ އިސްތިއުނާފް ކުރުމުގެ މުއްދަތު ހަމަވި ފަހުން ކަމަށް ވުމެވެ. އަދި މުއްދަތު ހަމަވި ފަހުން އެ މައްސަލަ ހައި ކޯޓުން ބަލައިގަނެ މައުޟޫއީ ގޮތުން ބަލާފައިވަނީ ގާނޫނީ އުސޫލުތަކާ ޚިލާފަށް ކަމަށް ވެސް ސުޕްރީމް ކޯޓުން ނިންމި އެވެ.\nބަންޑާރަ ނައިބު އިބްރާހީމް ރިފްއަތު: ސުޕްރީމް ކޯޓުން ހުކުމް ރިވިއު އަށް ހުށަހަޅުއްވާނެ ކަމަށް ވިދާޅުވި. -- މިހާރު/ފައިލް ފޮޓޯ\nސުޕްރީމް ކޯޓުން ބުނީ އެ މައްސަލަ ދައުލަތުން ހައި ކޯޓަށް އިސްތިއުނާފަށް ހުށަހެޅީ އިސްތިއުނާފް މުއްދަތު ހަމަވިތާ ދެ މަސް ފަހުން ކަމަށެވެ. އެ މުއްދަތު ހަމަވުމުގެ ކުރިން އެ މައްސަލަ އިސްތިއުނާފަށް ހުށަނޭޅުނީ ދަށު ކޯޓުން މައްސަލަ ނިމުނު ގޮތުގެ ރިޕޯޓް ލިބުން ލަސްވުމާއި އެ މައްސަލަ ހަވާލުކުރި ވަކީލުގެ އިހުމާލުން ކަމަށް ދައުލަތުން ބުންޏަސް މުއްދަތު ހަމަވުމުގެ އެއް މަސް ކުރިން ދަށު ކޯޓުން އެ މައްސަލަ ނިމުނު ގޮތުގެ ރިޕޯޓް ދައުލަތަށް ދޫކޮށްފައިވާ ކަމަށް ސުޕްރީމް ކޯޓުގެ ހުކުމުގައިވެ އެވެ. އެޓާނީ ޖެނަރަލްގެ ވަކީލަކު އިހުމާލުވި ކަމަށް ބުންޏަސް އެއިން ކޮންމެ ވަކީލަކު މަސައްކަތްކުރަނީ ސީދާ އެޓާނީ ޖެނެރަލްގެ ބެލުމުގެ ދަށުން ކަމަށާއި އެއީ އެޓާނީ ޖެނެރަލަށް ބާރު ނުފޯރާ ކަމެއް ނޫން ކަމަށް ވެސް ސުޕްރީމް ކޯޓުން ބުންޏެވެ.\nސުޕްރީމް ކޯޓުން ސިވިލް ކޯޓުގެ ހުކުމް ދެމެހެއްޓުމާ އެކު މިހާރު ވަނީ ހުކުމް ތަންފީޒުކުރުމުގެ މަރުހަލާ ސިވިލް ކޯޓުގައި ފަށައިފަ އެވެ. މިއީ ހުކުމް ތަންފީޒަށް މި މައްސަލާގައި ސިވިލް ކޯޓަށް ދިޔަ ދެ ވަނަ ފަހަރެވެ. ދައުލަތަށް ދިން ހަ މަސް ދުވަހުގެ ތެރޭގައި ފައިސާ ނުދެއްކުމުން ދީބާޖާ އިން ސިވިލް ކޯޓުގައި، ހުކުމް ތަންފީޒަށް ހުށަހެޅި އެވެ. ނަމަވެސް ތަންފީޒު މައްސަލަ ކުރިއަށް ދަނިކޮށް ހައި ކޯޓުގައި އިސްތިއުނާފު ފެށުމުން ޖޫން 15، 2015 ގައި އެ މައްސަލަ ސިވިލް ކޯޓުން ބާތިލްކުރީ އެވެ.\nސުޕްރީމް ކޯޓުގެ ނިންމުމަށް ފަހު މިހާރު ކުރިއަށްދާ ހުކުމް ތަންފީޒު މަރުހަލާގައި ވެސް ދައުލަތުން އަންނަނީ ސުވާލުތައް އުފައްދަމުންނެވެ. އަދި ސުޕްރީމް ކޯޓުގެ ނިންމުން ރިވިއުކުރަން ހުށަހަޅުއްވާނެ ކަމަށް ބަންޑާރަ ނައިބު އިބްރާހިމް ރިފްއަތު ވަނީ ވިދާޅުވެފަ އެވެ.\nމިހާރު ދީބާޖާގެ މައްސަލަ މި އޮތީ ރައްޔިތުން ނަފުރަތުކުރާ ކަމެއްގެ ގޮތުގަ އެވެ. ދައުލަތުން އެހާ ބޮޑު ބަދަލެއް ދޭން ޖެހޭވަރުގެ އިންވެސްޓްމަންޓެއް ކޮށްފައި ނެތުމާ އެކު، ރައްޔިތުންނަށް ކޯޓުތަކުގެ އެ ހުކުމް ގަބޫލެއް ނުކުރެވެ އެވެ.\nއިތުރު ލިޔުންތައް ސިވިލް ކޯޓް ސުޕްރީމް ކޯޓް ހައި ކޯޓް ފެރީގެ ޚިދުމަތް އެޓާނީ ޖެނެރަލް އެޓާނީ ޖެނެރަލްގެ އޮފީސް ދީބާޖާ އިންވެސްޓްމަންޓް


New ge suspension: Committee ge nimumah riaa'yaih nukurey\nއެފްއޭއެމްގެ ކޮންގްރެސްގެ ތެރެއިން --- ފޮޓޯ : އަހްމަދު އަޔާދު | އަވަސް\nއެފްއޭއެމްގެ އެކްސްކޯއިން ނިއު ރޭޑިއަންޓާ ދެކޮޅަށް އެޅި ސަސްޕެންޝަންގެ ފިޔަވަޅު، ދެމެހެއްޓުމަށް ކޮންގްރެސްއިން ނިންމުމުގައި، އެފްއޭއެމްގެ ޕްލޭޔާ ސްޓޭޓަސް ކޮމިޓީން ފާހަގަ ކޮށްފައިވާ ކަންކަންކަމަށް ރިއާޔަތް ކޮށްފައި ނުވާކަން ފާހަގަ ކުރެވިޖެ އެވެ.\nނިއު ރޭޑިއަންޓަށް ކުޅުނު ދިވެހި ކުޅުންތެރިގެ ތެރެއިން 10 ކުޅުންތެރިޔަކަށް ދޭން ޖެހޭ މުސާރަ ނުދީ އޮތުމުން، އެފްއޭއެމްގެ އެގްޒެކެޓިވް ކޮމިޓީން، އެ ކުލަބު ސަސްޕެންޑް ކުރުމަށް ނިންމީ މި އަހަރު ޖަނަވަރީ މަހު އެވެ. އެކްސްކޯގެ ނިންމުން، މިދިޔަ ހޯމަ ދުވަހު ބޭއްވި އެފްއޭއެމްގެ ކޮންގްރެސްއާ ހަމައަށް ދެމިއޮތެވެ.\nއެ މައްސަލަ ކޮންގްރެސްގައި އެޖެންޑާ ކޮށްފައި ވުމުން، ނިއު ރޭޑިއަންޓްގެ ސަސްޕެންޝަނާ މެދު ގޮތެއް ނިންމުމަށް ކޮންގްރެސްގައި ވޯޓަށް އެހުމުން، ހާޒިރުވެ ތިބި 14 ކުލަބުގެ ތެރެއިން ދެ ކުލަބު ފިޔަވައި އަނެއް 12 ކުލަބުން ވޯޓް ދީފައި ވަނީ، ނިއު ރޭޑިއަންޓްގެ ސަސްޕެންޝަން ދެމެހެއްޓުމަށެވެ. ސަސްޕެންޝަން އުވާލުމަށް ވޯޓް ދިފައި ވަނީ، ނިއުގެ ކުރީގެ ވާދަ ވެރިޔާ ވިކްޓަރީ ސްޕޯޓްސް ކުލަބާއި މަހިބަދޫ ސްޕޯޓްސް ކުލަބެވެ.\nސަސްޕެންޝަން އެގޮތުގައި ދަމަހައްޓަން ކޮންގްރެސްގައި ފާސް ކުރި އިރު، އެފްއޭއެމްގެ ޕެލޭޔާ ސްޓޭޓަސް ކޮމިޓީން ވަނީ ނިއު ރޭޑިއަންޓްގެ ކުޅުންތެރިންނަށް މުސާރަ ދިނުމަށް 30 ދުވަހުގެ މުއްދަތެއް މި މަހު 13 ވަނަ ދުވަހު ދީފަ އެވެ. އެ މުއްދަތު ހަމަވާނީ އަންނަ މަހުގެ 13 ވަނަ ދުވަހުގެ ނިޔަލަށެވެ. ނިއު އިން މުސާރަ ނުދިނުމުން މައްސަލަ ހުށަހެޅި 10 ކުޅުންތެރިންގެ ތެރެއިން، އަލީ އަޝްފާގް 'ދަގަނޑޭ' އަށް މުސާރަ ދިނުމަށް އޮތް މުއްދަތު ހަމަވާނީ، އޭގެ ހަތަރު ދުވަސް ފަހުން، އަންނަ މަހުގެ 17 ވަނަ ދުވަހުގެ ނިޔަލަށެވެ.\nމިހާރު މީވީ ގޮތުން، ޕެލޭޔާ ސްޓޭޓަސް ކޮމިޓީން ދީފައިވާ މުއްދަތުގެ ކުރިން ކުޅުންތެރިން ގެ މުސާރަ ހަލާސް ކުރި ނަމަވެސް ނިއު ރޭޑިއަންޓަށް ސަސްޕެންޝަނުން ވީއްލޭނެ ގޮތެއް ނެތެވެ.\nއެފްއޭއެމްގެ ކޮންގްރެސްގެ ތެރެއިން - ފޮޓޯ : އަހްމަދު އަޔާދު | އަވަސް\nހޯމަ ދުވަހު ބޭއްވި ކޮންގްރެސްގައި، ނިއު ރޭޑިއަންޓްގެ ސަސްޕެންޝަންގެ މައްސަލަ އާ ބެހޭގޮތުން ޝުއޫރު ފާޅުކޮށް ވާހަކަ ދެއްކީ، ވިކްޓަރީން ނާއި ޓީސީ ސްޕޯޓްސް ކުލަބުންނެވެ. ވިކްޓަރީގެ ޗެއާމަން ޑރ. އިބްރާހިމް ނާޝިދު ވިދާޅުވީ، މުސާރައިގެ މައްސަލަ ދިމާވެފައި ވަނީ ނިއު ރޭޑިއަންޓަށް އެކަނި ނޫން ކަމަށާއި ވިކްޓަރީއަށްވެސް އެ މައްސަލަ ދިމާވެފައިވާ ކަމަށެވެ. އެހެންވެ ނިއު ރޭޑިއަންޓް ސަސްޕެންޑް ކުރުމަށް ނެފެންނަ ކަމަށެވެ.\nޓީސީ ތަމްސީލު ކުރެއްވި، އެ ކުލަބުގެ ކުރީގެ ރައީސް އަހްމަދު ނަޝީދު 'ޑޭވް' ވިދާޅުވީ ކުޅުންތެރިންގެ ހައްގުގައި ނިއު ރޭޑިއަންޓް ސަސްޕެންޝަނުގައި ބާއްވަން އޭނާ ތައީދު ކުރައްވާ ކަމަށެވެ.\n"ކުޅުންތެރިންނަށްވެސް ލިބޭ ވަރަށް ބޮޑު ހިތްވަރަކަށް ވާނެ ކުރިއަށް އޮތް ތަނަށް އެކުޅުންތެރިންގެ ރައިޓްސް އަށް ފައިޓް ކުރުމަށްޓަކައި، ރާއްޖޭގެ ޖަޔަންޓް ކަމަށް އެންމެން ބުނާ ކުލަބެއްގެ ސަސްޕެންޝަން އެގޮތުގައި ހިފަހައްޓާލެވިއްޖެއްޔާ." ޑޭވް ވިދާޅުވެފައި ވެ އެވެ. "ޓީސީ ސްޕޯޓްސް ކުލަބުން އެދެނީ ކިތަންމެ ދުވަސްވީ ކުލަބަކަށްވިޔަސް، ވިކްޓަރީއަށް ވިޔަސް އީގަލްސްއަށް ވިޔަސް މާޒިޔާއަށް ވިޔަސް އަޅުގަނޑުމެން ޓީސީ ސްޕޯޓްސް ކުލަބުން އެދެނީ، މިހާރުން މިހާރަށްވެސް ފިޔަވަޅު އަޅަން."\nކޮންގްރެސްގައި، ކޮމިޓީން ނިންމާފައިވާ ނިންމުމާ ބެހޭގޮތުން އަޅިއަޅުވާލަފައިވެސް ނުވެ އެވެ. ނިއު ސަސްޕެންޑް ކުރީ 10 ކުޅުންތެރިޔަކަށް ދޭން ޖެހޭ 3.8 މިލިއަން ރުފިޔާ ނުދީ އޮތުމުން ކަމަށް އެފްއޭއެމުން ބުނެ އެވެ. އެހެންނަމަވެސް، ޕްލޭއާ ސްޓޭޓަސް ކޮމިޓީން ނިއު އަށް ފޮނުވާފައިވާ ސިޓީ ތަކުގައި ހާމަކޮށްފައިވާ ގޮތުން، މައްސަލަ ހުށަހަޅާފައިވާ ކުޅުންތެރިންނަށް ދޭން ޖެހޭނީ 2.4 މިލިއަން ރުފިޔާކަން ހިސާބުތަކުން އެނގެ އެވެ.\nނިއު ރޭޑިއަންޓްގެ އޮފިޝަލަކު ވިދާޅުވީ، ކޮންގްރެސްއިން އެ ކުލަބު ސަސްޕެންޝަން ދެމެހެއްޓީ، ޕްލޭޔާ ސްޓޭޓަސް ކޮމިޓީން ދީފައިވާ މުއްދަތުގައި އެ ކުޅުންތެރިންގެ މުސާރަ އަދާ ކުރުމަށް މަސައްކަތް ކުރަމުން ދަނިކޮށް ކަމަށެވެ.\nއެފްއޭއެމްގެ ޖެނަރަލް ސެކެޓްރީ ހުސައިން ޖަވާޒު ވިދާޅުވީ، ސަސްޕެންޑް ކުރި ނަމަވެސް، ޕްލޭޔާ ސްޓޭޓަސް ކޮމިޓީން މުއްދަތު ދެމުންދާނެ ކަމަށާއި، އެއީ ސަސްޕެންޝަނާ ގުޅުން އޮންނަ ސަބަބެއް ނޫން ކަމަށެވެ. އޭނާ ވިދާޅުވީ އަޝްފާގްގެ މުސާރަ ދިނުމަށް މިދިޔަ އަހަރުގެ އޯގަސްޓް މަހުން ފެށިގެން ނިއު ރޭޑިއަންޓަށް މުއްދަތު ދީ އަންގަމުންދާ ކަމަށެވެ.\nނިއު ރޭޑިއަންޓް ސަސްޕެންޑް ކުރީވެސް ތަކުރާރުކޮށް ދެމުން އައި މުއްދަތުތައް ފަހަނައަޅައި ދިއުމުންވެސް، މުސާރައިގެ މައްސަލަ ހައްލުކޮށް ނުދީ އޮތުމުން ކަމަށެވެ.\n"މިހާރު ދީފައިވާ މުއްދަތު ފަހަނައަޅައި ދިއުމަށް ފަހުވެސް ޕްލޭޔާ ސްޓޭޓަސް ކޮމިޓީން، އަނެއްކާވެސް މުއްދަތު ދޭނެ މުސާރަ އަދާ ކުރަން، ސަސްޕެންޝަނާ ހަމައަށް ދިޔައީވެސް މިދިޔަ އަހަރުން ފެށިގެން ދެމުން އައި މުއްދަތުތައް ތަކުރާރުކޮށް ފަހަނައަޅައި ދިއުމުން،" ޖަވާޒު ވިދާޅުވި އެވެ. "އެއީ ސަސްޕެންޝަނާ ގުޅުން ހުރި ކަމެއް ނޫން، ކޮމިޓީން އަބަދުވެސް މުއްދަތު ދެމުން ދާނެ."\nނިއު ރޭޑިއަންޓް ގެ ޗެއާމަން މުހައްމަދު ޒިޔާދު --- ޒަހާ އަހްމަދު | އަވަސް ފޮޓޯ\n"ނިއުއަށް ހެޔޮއެދޭ ފަރާތްތަކާއި ކުންފުނިތަކާ އެކު، މަޖިލީހުގެ އިންތިހާބަށް ފަހު ބައްދަލު ކުރުމަށް އަޅުގަނޑުމެން ވާނީ ހަމަޖައްސާފަ، ކުޅުންތެރިންގެ މުސާރައިގެ ކަންކަން ހައްލު ކުރުމަށްޓަކައި،" ނިއުގެ އޮފިޝަލް ވިދާޅުވި އެވެ. "އެ މުއްދަތު ޕްލޭޔާ ސްޓޭޓަސް ކޮމިޓީން ދީފައި އޮއްވައި، ސަސްޕެންޝަންގެ ފިޔަވަޅު ދަމަހައްޓަން ކޮންގްރެސްއިން ނިންމުމަކީ ވަރަށް ހިތާމަވެރި ކަމެއް."\nއެފްއޭއެމުން ބުނީ، ނިއު އިން ކުޅުންތެރިންގެ މުސާރަ އަދާ ކުރިނަމަވެސް، ދެން ސަސްޕެންޝަންގެ ފިޔަވަޅު އުވިގެން ދާނީ، އަނެއްކާވެސް ކޮންގްރެސްގެ ނިންމުމަކުން ކަމަށެވެ. ކޮންގްރެސްއެއް ބޭއްވި ނިންމުމެއް ނިމެންދެން މަޑު ކުރާނަމަ، އަންނަ އަހަރަށް މަޑުކުރަން ޖެހޭނެ އެވެ. ދެން އެފްއޭއެމްގެ އާންމު ކޮންގްރެސް އޮންނާނީ، އަންނަ އަހަރު އެވެ.\nކުރިއަށް އޮތް ސީޒަންގައި، އެފްއޭއެމުން ރާވާ ފުޓްބޯޅައިގެ އެއްވެސް ހަރަކާތެއްގައި ނިއު ރޭޑިއަންޓަށް ތަމްސީލު ނުކުރެވޭނެ އެވެ. ދިވެހި ޕްރިމިއާ ލީގް ގައި ނިއުއަށް ލިބޭނެ ޖާގަ ލިބުން އެންމެ ގާތީ ކުލަބު ވެލެންސިއާ އަށެވެ.\nއެފްއޭއެމްގެ ރައީސް ބައްސާމް އަދީލް ޖަލީލް ވިދާޅުވީ، ދިވެހި ޕްރިމިއާ ލީގްގައި ވާދަ ކުރުމުގެ ފުރުސަތު ދޭނީ ރޭންކަށް ބެލުމަށް ފަހު ގައި ކަމަށެވެ.\n"ރޭންކަށް ބަލައިފިއްޔާ އަޅުގަނޑަށް ހީވަނީ ކުލަބު ވެލެންސިއާއަށް ހެން ފުރުސަތު ލިބިގެން ދާނީ،" މިދިޔަ ހޯމަ ދުވަހު ބޭއްވި ކޮންގްރެސްއަށް ފަހު ނުސް ކޮންފަރެންސްގައި ވާހަކަ ދައްކަމުން ބައްސާމް ވިދާޅުވެ ފައިވެ އެވެ. "އަޅުގަނޑުމެންގެ ޓެކްނިކަލް ޓީމުގައި ވެސް މަޝްވަރާ ކުރެވިފައި ވަނީ، އެހެން ނަމަވެސް މިހަފުތާގައި ޓެކްނިކަލް ކޮމިޓީގައި މަޝްވަރާ ކުރުމަށް ފަހު ގޮތެއް ނިންމާނީ."\nކުރިއަށް އޮތް ސީޒަނާ، ދިވެހި ފުޓްބޯޅަ ކުރިމަތި ލަނީ، 40 އަހަރަށް ފަހު ނިއު ރޭޑިއަންޓާ ނުލަ އެވެ. ފުޓްބޯޅައިގެ ފަރާތްތަކުން ދަނީ ނިއުއަށް އެލީ ފިޔަވަޅާ މެދު ކަންބޮޑުވުން ފާޅު ކުރަމުންނެވެ.


SunOnline: ''Brazil in annanee Neymar aa nulaa kulhumah heynemun"\n"ބްރެޒިލުން އަންނަނީ ނޭމާއާ ނުލާ ކުޅުމަށް ހޭނެމުން"\nމުޙައްމަދު ޝަމްޢޫން 29 Mar 2018, 15:34\nބްރެޒިލްގެ ތަރި ނޭމާ --- ފޮޓޯ: ގެޓީ\nބްރެޒިލުން އަންނަނީ ޓީމުގެ ތަރި ނޭމާއާ ނުލާ ކުޅުމަށް ހޭނެމުން ކަމަށް ކޯޗު ޓިޓޭ ބުނެފި އެވެ.\nރަޝިއާގައި ޖޫން މަހު ފަށާ ވޯލްޑް ކަޕްގެ ފެވަރިޓުންގެ ގޮތުގައި ގިނަ ބަޔަކު ސިފަކުރާ ބްރެޒިލަށް ދިމާވި އެންމެ ބޮޑު މާޔޫސް ކަމަކީ މިދިޔަ މަސް ތެރޭގައި ޓީމުގެ ތަރި ނޭމާއަށް އަނިޔާވުމެވެ.\nއަނިޔާ އިން ރަނގަޅު ވުމަށް ޓަކައި ނޭމާ ސާޖަރީއެއް ހަދާފައިވާ އިރު، މިހާރު ކުރިއަށްދަނީ އޭނާގެ ރިކަވަރީ މަސައްކަތެވެ. ނޭމާގެ ސާޖަރީ ހެދި ބްރެޒިލްގެ ޑޮކްޓަރު ރޮޑްރީގޯ ލާސްމާ ބުނެފައި ވަނީ ނޭމާ ވޯލްޑް ކަޕަށް ފިޓްވާނެ ކަމަށެވެ.\nމި ހަފްތާ ތެރޭގައި ބްރެޒިލުން ޖަރުމަނާ ދެކޮޅަށް ކުޅުނު އެކުވެރިކަމުގެ މެޗުން މޮޅުވީ 1-0ގެ ހަނި ނަތީޖާއަކުންނެވެ. މެޗުގެ ހަމައެކަނި ގޯލް ބްރެޒިލަށް ކާމިޔާބުކޮށްދިނީ ފޯވަޑް ގެބްރިއަލް ޖީސަސް އެވެ.\nމެޗަށް ފަހު ވާހަކަ ދައްކަމުން ބްރެޒިލްގެ ކޯޗު ޓިޓޭ ބުނީ ޓީމުން ނޭމާ ނެތްތަން ދެއްކި ނަމަވެސް ނޭމާއާ ނުލާ ބްރިޒިލުން ވަރުގަދަ ފުޓުބޯޅައެއް ކުޅުމުން އުފާކުރާ ކަމަށެވެ.\n"ޓީމުން ނޭމާ ނެތްތަން ދެއްކި. އެކަމަކު މިހާރު ނޭމާއާ ނުލާ ކުޅެން ދަސްކުރަމުން ދަނީ ބްރެޒިލުން. ހާއްސަކޮށް މެޗުގައި ފެނުނު ވަރުގަދަ ކުޅުމަށް އުފާކުރަން،" ޓިޓޭ ބުންޏެވެ.\nޓިޓޭ ބުނީ ނޭމާއަކީ ބްރެޒިލްގެ އެންމެ މުހިއްމު ކުޅުންތެރިޔާ ކަމަށާއި އޭނާ ވޯލްޑް ކަޕަށް ފިޓްވާނެ ކަމަށް އުންމީދު ކުރާ ކަމަށެވެ. އެހެން ނަމަވެސް އޭނާއާ ނުލާ ވެސް ބްރެޒިލުން ޓީމެއްގެ ގޮތުގައި ރަނގަޅު ކުޅުމެއް ދެއްކަމުންދާތީ ހިތްހަމަ ޖެހޭ ކަމަށް ވެސް ޓިޓޭ ބުންޏެވެ.\nއަމިއްލަ ގައުމުގައި 2014 ވަނަ އަހަރު ބޭއްވި ވޯލްޑް ކަޕްގެ ސެމީ ފައިނަލްގައި ޖަރުމަން އަތުން ބްރެޒިލް ބަލިވީ 7-1ގެ ނަތީޖާއަކުންނެވެ. އެ މެޗާ ގުޅިގެން ޓިޓޭ ބުނީ ބްރެޒިލް ކުޅުންތެރިންނަށް އަދި ވެސް އެ ހަނދާންތަކާ ދުރަށް ނުދެވޭ ކަމަށާއި ޖަރުމަނާ ދެކޮޅަށް މިދިޔަ ހަފްތާގައި ކުޅުނު މެޗުގައި އެކަން ފެނުނު ކަމަށެވެ.\n"ޖަރުމަން ބަލިކުރެވުމަކީ ކުރީ މެޗުގެ ހަނދާންތަކާ ދުރަށް ދެވޭނެ ކަމެއް ނޫން. އެ ހަނދާންތައް ހުރިހާ ކުޅުންތެރިން ވެސް ހަނދާން ހުންނާނެ،" ޓިޓޭ ބުންޏެވެ.\nއެކުވެރިކަމުގެ މެޗުގައި ޖަރުމަންގެ މައްޗަށް ކުރިހޯދައި، ބްރެޒިލުން ވަނީ ޖަރުމަނުން ބަލިނުވެ ދަމަހައްޓަމުން އަންނަ ރެކޯޑަށް ނިމުމެއް ގެނުވައިފަ އެވެ. ބްރެޒިލާ ދެކޮޅަށް ނުކުތް އިރު ޖަރުމަނުން އެންމެ ފަހުން ކުޅުނު 22 މެޗުން ވެސް ބަލިވެފައެއް ނުވެ އެވެ.


Hamalaagai Zahamvi Bodyguard In Ge Haalu Raees Nasheed Bahlavaifi - Vaguthu\nރައީސް ނަޝީދާއި އެމަނިކުފާނުގެ ބޮޑީގާޑުން--\nރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު އަވަހަރާކޮށްލަން ދިން ހަމަލާގައި ޒަހަމްވި އެމަނިކުފާނުގެ ބޮޑީގާޑުންގެ ހާލު ބައްލަވާލައްވާފައިވާ ކަމަށް އެމަނިކުފާނުގެ އެއްބަނޑު އެއްބަފާ ކޮއްކޮ ނާޒިމް ސައްތާރު ވިދާޅުވެއްޖެއެވެ.\nރައީސް ނަޝީދުގެ ހަމަލާގައި ޒަހަމްވި ބޮޑީގާޑުންގެ ހާލު ނުބައްލަވާ ކަމަށް ބުނެ، އެމަނިފާނަށް ވަނީ ބައެއް މީހުންގެ ފާޑުކިޔުންތައް އަަމާޒުވެފައެވެ. އެ ފާޑު ކިޔުންތަކަށް ރައްދު ދެއްވަމުން އެމަނިކުފާނުގެ ގާނޫނީ ވަކީލް އަދި ކޮއްކޮ، ނާޒިމް ވިދާޅުވީ ހަމަލާގައި ޒަހަމްވި ދެ ބޮޑީގާޑުންގެ ހާލު ރައީސް ނަޝީދު ބައްލަވާފައިވާ ކަމަށެވެ.\nއަދި ނަޝީދުގެ ސްޕެޝަލް ޕްރޮޓެކްޝަން ގްރޫޕް (އެސްޕީޖީ) ގައި ހިމެނިވަޑައިގަންނަވާ ބޭފުޅަކާ އިއްޔެ ދިމާވެފައިވާ ކަމަށާއި، އޭނާގެ ހާލު ބެއްލެވުމަށް ރައީސް ނަޝީދު ގުޅުއްވުމުން ވަރަށްް ހިތްހަމަ ޖެހިފައި ހުރި ކަމަށް ވިދާޅުވިއެވެ.\nHow do you know we haven’t ? RN has already spoken to spg Ilham and spg Rishwan and asked about their health. And I met rishwan yesterday and he was really pleased that RN called him\n— Nazim Sattar (@nazimsat) June 10, 2021\nނާޒިމް ވިދާޅުވި ގޮތުން އެމަނިކުފާނުގެ ސެކިއުރިޓީއާ ގުޅޭގޮތުން އެސްޕީޖީ ޓީމާއި އާއިލާއިން ވަނީ ބައްދަލުކުރައްވާފައެވެ. އެ ބައްދަލުވުމުގައި ނަޝީދުގެ ސެކިއުރިޓީ އަދި އެމަނިކުފާނުގެ އާއިލާ ދިރިއުޅުއްވާ ގ. ކެނެރީގޭގެ ސެކިއުރިޓީ ކަށަވަރުނުވާތީ އެކަމާ ގުޅޭގޮތުން މަޝްވަރާކުރެއްވި ކަމަށްވެއެވެ.\nމި ބައްދަލުވުމުގައި އެސްޕީޖީގެ އާ ކޮމާންޑަރަކަށް މިދިޔަ މަހުގެ ފަހުކޮޅު ހަމަޖެއްސެވި ލެފްޓިނެންޓް ކާނަލް އަބްދުލް މުއިޒް މުސްތަފާވެސް ބައިވެރިވަޑައިގެންފައިވެއެވެ.\nމިދިޔަ މަހުގެ ހަ ވަނަ ދުވަހުގެ ރޭ ރައްޔިތުންގެ މަޖިލީހުގެ ރައީސް މުހައްމަދު ނަޝީދުގެ ސެކުއިރިޓީ ފޫއަޅުވާލި ގޮތުގެ މައްޗަށް މަޖިލީހުގައި ހިންގާ އިންކުއަރީއަށް އެމަނިކުފާނުގެ ބޮޑީގާޑުން މިއަދު ވަނީ ހާޒިރުކޮށްފައެވެ.\nރައީސް ނަޝީދުގެ ބައެއް ބޮޑީގާޑުން ހިމެނޭ ގޮތަށް ޕްރޮޓެކްޝަން ޓީމްގެ އޮފިސަރުން މިއަދު ކޮމިޓީއަށް ހާޒިރުކުރިއިރު އެމަނިކުފާނަށް ދިން ބޮމުގެ ހަމަލާގައި ކައިރީގައި ތިއްބެވި ބައެއް ހަށިފާރަވެރިންނަށް ވެސް އަނިޔާ ލިބުނެެވެ. އެ ހަށިފާރަވެރިންގެ ހާލު މިހާރު ރަނގަޅެވެ.\nމި ހަމަލާ ދިނީ އެމަނިކުފާނުގެ ގެކޮޅު ކަމަށްވާ ގ. ކެނެރީގެއިން ނުކުމެވަޑައިގެން މަޖީދީ މަގުގައި އޮތް އެމަނިކުފާނުގެ ކާރުކޮޅަށް އަރާވަޑައިގަތުމަށް ހިންގަވާފައި ވަޑައިގަންނަވަނިކޮށް އެސަރަހައްދުގައި ޕާކުކޮށްފައި ހުރި ސައިކަލެއްގެ މަޑި ދަށުން ބޮމެއް ގޮއްވާލައިގެންނެވެ. އެ މައްސަލައާ ގުޅިގެން ފަސް މީހަކު ހައްޔަރުކުރިއެވެ.\nޖޫން 10, 2021 17:31\nއެހުރިހާ ރޭޒާ ފުށް ތައް ބަނޑަށާ ގޮހޮރަށާއި ގޮއްސަ ހުރި އިރު މަގުމައްޗަށް އެންމެ ލޭތިއްކެއްވެސް ވެއްޓީފަނެތީ އެމަނިކުފާނުގެ ލޭ ހިކި ކުރަތްޕަކާ އެއްވަރުވިމަތޯ؟\nޖޫން 10, 2021 17:50\nދެން ތި ނިމުނީތާ. ހަމަލާގެ ސަބަބުން ގެއްލުން ލިބުން މީހުންނަށް އަޅާލާ ކަމެއް ކޮށް ދޭނޭ މީހެއް ނެތް. ނަޝީދުގެ ހަތަރެސް ފައިގާ ދޫ ލާ މީހުންނަށް ހުރިހާ ފައިދާ އެއް. އޭނަ ގާތު އުޅޭ ހުރިހާ ބޮޑީ ގާޑުން ތިބޭނީ ރިޝްވަތު ނާގެން ޝައްކެއްވެސް ނެތް. ނަޝީދު އެމީހުން ކާރީ ބުނާށޭ ބުނާ އެއްޗެއް އެމީހުންގެ އަނގައިން ނުކުނާނީ.\nޖޫން 11, 2021 06:21\nދެން ކޮންގޮތަކުން މިގައުމުން އިންސާފު ލިބޭނީ


ޔޫކޭގައި ހުރި އިންޑިއަން ރެސްޓޯރެންޓަކުން ރިހަ ވަސް ދުވާތީ...\nޔޫކޭގައި ހުރި އިންޑިއަން ރެސްޓޯރެންޓަކުން ރިހަ ވަސް ދުވާތީ ޖޫރިމަނާ ކޮށްފި\nއެ ރެސްޓޯރެންޓާއި ވެރިމީހުން ވަނީ ޖޫރިމަނާ ކޮށްފައި\n3 މެއި 2017 | ބުދަ 16:57\nޔޫކޭގައި ހުރި އިންޑިއަން ރެސްޓޯރެންޓެއްކަމަށްވާ ކުޝީގެ ތެރެއިން ރިހަވަސް މާގަދައަށް ބޭރަށް ހުންނާތީ އެތަން ޖޫރިމަނާ ކޮށްފިއެވެ. ޔޫކޭގެ އަވަށެއްކަމަށްވާ މިޑިލްސްބްރަގް ކައުންސިލުން ވަނީ ކުޝީގެ ވެރިމީހާ ކަމަށްވާ ޝަބާނާ އަދި މުހައްމަދު ކުޝީ ގެ އިތުރުން އެ ރެސްޓޯރެންޓް ޖޫރިމަނާ ކޮށްފައެވެ.\nކޯޓުން ކުޝީ ރެސްޓޯރެންޓުން ހުކުމް ކޮށްފައިވަނީ އެ ރެސްޓޯރެންޓުގެ ކައިރީގައި ދިރިއުޅޭ އަވައްޓެރިން ރިހަ ވަސްދުވާތީ އުނދަގޫވެގެން އެކަން ހުއްޓުވުމަށް ކޯޓުގައި އެދުމުންނެވެ. ކޯޓުން އެ ޖޫރިމަނާ އަށް ތާއީދުކޮށް ބުނެފައި ވަނީ އަވަށުގެ އެތައް މީހުން ވަނީ ރިހައިގެ ވަސްދުވުމުގެ ސަބަބުން ޝަކުވާ ކޮށްފައިކަމަށެވެ.\nކުޝީ ރެސްޓޯރެންޓަކީ އިންޑިއާގެ ކެއުން ލިބޭ ރެސްޓޯރެންޓެކެވެ. އެ ރެސްޓޯރެންޓުން ލިބޭ ހާއްސަ ކެއުންތަކުގެ ތެރޭގައި ޕަންޖާބީންގެ ކެއުންތަކާއި ބިރިޔާނި އަދި ހިންދޫންގެ ކެއުންތައް ހިމެނެއެވެ.\nކޯޓުގެ އަޑު އެހުން އޮތީ ޔޫކޭގެ ޓީސްސައިޑް މެޖިސްޓްރޭޓް ކޯޓުގައެވެ. އެ ކޯޓުގެ ފަނޑިޔާރު ކްރިސްޓީނާ ހެރީސަން ވިދާޅުވެފައި ވަނީ ކައުންސިލުން ވަނީ އެ އަވަށުގެ ގިނަ މީހުންނަށް އެ ރިހަ ވަހާއި ހެދި އުނދަގޫވާކަމަށާއި ރެސްޓޯރެންޓުގެ ބަދިގޭގެ ދޮރު ހުޅުވާފައި ހުންނާތީ އަވަށު މީހުންގެ ހެދުމުގައި ރިހަވަސް ހިފާފައިވާކަމަށެވެ. އެކަމާހެދި ވަރަށް އުނދަގޫވެ ޝަކުވާ ކޮށްފައިވާ ކަމަށް ވިދާޅުވެފައެވެ. އެހެންކަމުން ކުށީ ރެސްޓޯރެންޓްގެ ދެ މީހުން ތެރެއިން ކޮންމެ މީހަކު 258 ޕައުންޑުން ޖޫރިމަނާ ކޮށްފައިވާކަމަށާއި ރެސްޓޯރެންޓް 500 ޕައުންޑް އިން ޖޫރިމަނާ ކޮށް އެ ދެއްކުމަށް އަމުރު ކުރާކަމަށް ބުނެފައި ވެއެވެ.\nމި ޖޫރިމަނާއާއި ގުޅިގެން އެ ރެސްޓޯރެންޓުގެ ވެރިއެއްކަމަށްވާ ޝަބާނާ ބުނެފައިވަނީ އެ އަވަށު ކައުންސިލުން ކޮށްފައިވަނީ ރަނގަޅު ޖޫރިމަނާއެއްކަމުގައި ނުދެކޭކަމަށާއި އަދި ޝަކުވާ ކޮށްފައިވަނީ ވެސް ވަރަށް މަދު މީހުންކަމަށް ގަބޫލުކުރާކަމަށެވެ. އަދި އެ ރެސްޓޯރެންޓުގެ ބޭރުން ރިހަ ވަހެއް ނުހުންނާނެކަމަށް އޭނާ ބުނެފައި ވެއެވެ. ޝަބާނާ ބުނީ ރިހަ ވަސް ހުންނާނީ ހަމަ އެކަނި އެ ރެސްޓޯރެންޓުގެ ތެރެއަށް ވަނުމުން ކަމަށެވެ. މުހައްމަދު ބުނެފައިވަނީ ޖޫރިމަނާ ކުރުމުގެ ސަބަބުން ވަރަށް ކަންބޮޑުވެފައިވާ ކަމަށެވެ.\nއަދި ވިޔަފާރި ކާމިޔާބު ކަމާއެކީ ގެންދިއުމަކީ ކޮންމެ ވިޔަފާރިވެރިއެއްގެވެސް ހުވަފެންކަމަށްވާއިރު ޖޫރިމަނާ ކުރުމުން އެ ވިޔަފާރި ވަރަށް ދަށްވެފައިވާކަމަށް މުހައްމަދު ބުންޏެވެ.


Maaginain Coffee buimun hithah gehlunvey: Science verin\nމާގިނައިން ކޮފީ ބުއިމުން ހިތަށް ގެއްލުންވޭ: ސައިންސްވެރިން\nކޮފީ މަދުން ބުޔަސް މައްސަލައެއް ނުޖެހޭ\nފަހުގެ ހޯދުމަކަށްފަހު ސައިންސްވެރިން ބުނާނީ މާ ގިނައިން ކޮފީ ބުއިމަކީ ރަނގަޅުކަމެއް ނޫން ކަމަށެވެ. އޭގެ ގެއްލުން ހިތަށް ވަރަށް ބޮޑަށް ކުރާ ކަމަށެވެ.\nއޮސްޓްރޭލިޔާގެ ދެ ޔުނިވަސިޓީއެއް ގުޅިގެން ހެދި ފުރަތަމަ ޖެނެޓިކް ސްޓަޑީގެ ނަތީޖާ އިން ހާމަވެފައިވާ ގޮތުގައި ދިގު މުއްދަތަކަށް ގިނަ އަދަދެއްގެ ކޮފީ ބުއިމުން ލޭގައި ލިޕިޑް (ފެޓްސް) ހުންނަ ވަރު ފާހަގަކޮށްލެވޭ މިންވަރަކަށް އިތުރުވެ އެވެ. މިއީ ކާޑިއޮވެސްކިއުލާ ބަލިތަކަށް އިންސާނާ ހުށަހެޅެން މެދުވެރިވާ އެއް ސަބަބެވެ. އެކަށީގެންވާ ވަރަށް ވުރެ އިތުރު ކަމަށް ބަލާފައިވަނީ ދުވާލަކު ހަ ޖޯޑަށް ވުރެ ގިނައިން ކޮފީ ބުއިމަށެވެ.\nމި ދިރާސާއަކީ ކޮފީ ބޯ މީހުންނަށް ހިތާމަވެރި ޚަބަރެއް ނޫނެވެ. ވަކި މިންވަރެއްގެ ތެރޭގައި ކޮފީ ބުއިން ބަހައްޓާނަމަ އެއްވެސް ނުރައްކަލެއް ކޮފީ ބުއިމަކުން ނެތެވެ. ނަމަވެސް ކަނޑައެޅިފައިވާ ވަކި މިންވަރަކަށް ވުރެ ގިނައިން ބޯ ހަމަ ކޮންމެ ކޮފީ ޖޯޑަކަށް އެމީހާއަށް ހިތުގެ މައްސަލަތައް ދިމާވުމުގެ ނުރައްކާ އިތުރުވެގެން ދާނެކަމަށް މި ރިޕޯޓުގައި ބަޔާން ކޮށްފައި ވެއެވެ.\nކޮފީއަށް ލޯބިކުރާ މީހުންނަށް މި ދިރާސާއަކީ "ހިތި ބޭސް ގުޅައަކަށް" ވީ ނަމަވެސް ހިތް ދުޅަހެޔޮކަން ބަހައްޓަން ބޭނުންނަމަ މި ހިތި ބޭސްގުޅަ ވެސް ދިރުވާލަން ޖެހޭނެ ކަމަށް ދިރާސާގައި އިސްކޮށް މަސައްކަތް ކުރެއްވި ސައިންސްވެރިޔާ ޕްރޮފެސާ އެލީނާ ހައިޕޮނަން ވިދާޅުވި އެވެ.\nއޭނާ ވިދާޅުވި ގޮތުގައި ކޮފީ ބުއިމުގެ ފައިދާ އާއި ގެއްލުމުގެ ވާހަކަ ދުނިޔޭގައި ދެކެވޭތާ ވަރަށް ޒަމާންވެއްޖެ އެވެ. ނަމަވެސް ޖެނެޓިކް ހޯދުންތަކަކަށް ބިނާކޮށް ހޯދި މި ހޯދުމާގެ ނަތީޖާ އާ މެދު ފުންކޮށް ވިސްނައި މާގިނައިން ކޮފީބުއިމުން ހިތް ހިނގުމުގެ ނިޒާމަށް ގެއްލުންވާނެކަން ގަބޫލުކުރަން އޭނާ އެދިވަޑައިގަތެވެ.\nޕްރޮފެސަރު ހައިޕޮނަން ވިދާޅުވީ ލޭގައި ލިޕިޑް (ފެޓްސް) ގިނައިން ހުރުމަކީ ހިތުގެ ބަލިތައް ޖެހުމަށް މެދުވެރިވާ މައިގަނޑު އެއް ސަބަބެވެ.\n"އެންމެ ޝައުގުވެރިވާ އެއް ކަމަކީ ކޮފީ ބީންގައި ކޮލެސްޓްރޯލް މަދުކުރާ ކަމްޕައުންޑެއް ކަމަށްވާ ކެފެސްޓޯލް ހުރޭ. ވީމާ ކެފެސްޓޯލްގެ ސަބަބުން މަދު ނައްތާލެވެނީ ކިހާ ސަރުބީ އެއްތޯ ބަލައި ދެނެގަތުން މުހިއްމު،" ޕްރޮފެސަރު ވިދާޅުވި އެވެ.\nފްރެންޗް ޕްރެސް، ޓާކިޝް އަދި ގްރީކް ކޮފީ ގަޔާއި އެސްޕްރެސޯގައި އަދި ބެރިސްޓާ އިން އުފައްދާ ގިނަ ވައްތަރުތަކުގެ ކޮފީގަޔާއި ކަޕުޗިނޯ އާއި ލާތޭ ގައި ވެސް ކެފެސްޓޯލް ހުރެ އެވެ.\nނަމަވެސް އިންސްޓަންޓް ކޮފީގައި ކެފެސްޓޯލް ހުންނަނީ ވަރަށް މަދުންނެވެ. ނުވަތަ އެއްގޮތަކަށް ވެސް ނުހުރެޔޭ ބުންޏަސް އެންމެ ރަނގަޅުވާނެ އެވެ. އެހެންކަމުން އިންސްޓަންޓް ކޮފީ ބޮއިގެން ކެފެސްޓޯލުން ލިބޭ ފައިދާ ނުލިބޭނެ އެވެ.\nތަފާސް ހިސާބުތަކުން ދައްކާ ގޮތުން ދުނިޔޭގެ އެކި ކަންކޮޅުތަކުގައި މީހުން ކޮންމެ ދުވަހަކު ތިން ބިލިއަން ޖޯޑު ކޮފީ ބޮއެވެ. ކާޑިއޯވެސްކިއުލާ ބަލިތަކަކީ ދުނިޔޭގައި އެންމެ ގިނައިން މީހުން މަރުވާ ބަލިކަން ވެސް ފާހަގަ ކޮށްލަން ޖެހެ އެވެ. ދުނިޔޭގައި ކޮންމެ އަހަރަކު 17.9 މިލިއަން މީހުންގެ ފުރާނަ ކާޑިއޮވެސްކިއުލާ ބަލިތައް ޖެހިގެން ގެއްލެ އެވެ.


Environment Minister Shauna Addugai – adduLIVE\nއެންވަޔަރަމަންޓް މިނިސްޓަރު ޝައުނާ އައްޑޫގައި\nJun 11, 2022, 10:07 އައިޝަތު އަޒުހާ\nއެންވަޔަރަމަންޓް މިނިސްޓްރީގެ ފަރާތުން އައްޑޫގައި ކުރިއަށް ގެންދާ މަޝްރޫތައް ބައްލަވާލެއްވުމުގެ ދަތުރެއް މިނިސްޓަރު އައިމިނަތު ޝައުނާ ފައްޓަވައިފި އެވެ.\nމި ދަތުރުގެ ތެރެއިން މިހާތަނަށް މިނިސްޓްރީގެ މަސައްކަތްތައް ހިނގާ އެކިއެކި ސައިޓްތަކަށް ވަޑައިގެންފައިވެ އެވެ. އެގޮތުން ހުޅުމީދޫ ވޭސްޓް މެނޭޖްމެންޓް ސެންޓަރުގެ މަސައްކަތް ކުރިއަށްދާ ގޮތް ބައްލަވާލައްވައި މުވައްޒަފުންނާއި ބައްދަލުކުރަައްވައި މަސައްކަތަކާ ގުޅޭ ގޮތުން މައުލޫމާތު އޮޅުން ފިލުއްވާފައިވެ އެވެ. އަދި ކުނި ވަކިކޮށްފެން މެނޭޖްކުރުމުގައި ހުޅުމީދޫން ދައްކަމުން އަންނަ ނަމޫނާ ވެސް މިނިސްޓަރު ފާހަގަކުރެއްވި އެވެ.\nމިނިސްޓަރ އާމިނަތު ޝައުނާ އައްޑޫސިޓީއަށް ކުރައްވަމުން ގެންދަވާ ދަތުރުފުޅުގެ ތެރެއިން ހުޅުމީދޫ ސްވަރޭޖް ޓްރީޓްމެންޓް ޕްލާންޓްގެ ސީ އައުޓްފޯލް ސަރަހައްދަށް ޒިޔާރަތްކުރައްވައި، ސްވަރޭޖް ޓްރީޓްމެންޓް ޕްލާންޓްގެ މަސައްކަތް ކުރިއަަށް ދާ ގޮތާއި މެދު މަޝްވަރާކުރައްވައިފި pic.twitter.com/VyvW9WfF2W\n— Min. of Environment, Climate Change and Technology (@MoEnvmv) June 10, 2022\nމީގެ އިތުރުން އެސްޕަޔާ މަޝްރޫއުގެ ދަށުން ހުޅުމީދޫގައި ސޯލާ ޕީވީ ހަރުކުރުމަށް ހަމަޖެހިފައިވާ ސަރަހައްދު ވެސް މިނިސްޓަރު ބައްލަވާލެއްވި އެވެ. އަދި ހުޅުމީދޫ މެދު ބަނދަރުގައި ފްލޯޓިން ސޯލާރ ހަރުކުރުމަށް ހަމަޖެހިފައިވާ ސަރަހައްދަށް ވެސް ވަޑައިގެންނެވި އެވެ.\nމިނިސްޓަރ ޝައުނާ އައްޑޫސިޓީއަަށް ކުރައްވަމުން ގެންދަވާ ދަތުރުފުޅުގައި ހުޅުމީދޫ ވޭސްޓް މެނޭޖްމެންޓް ސެންޓަރުގެ މަސައްކަތް ކުރިއަށްދާ ގޮތް، މުވައްޒިިފުންނާއި ބައްދަލުކުރަައްވައި އޮޅުން ފިލުއްވައިފި. ކުނި ސެގްރިގޭޓް ކުރުމުގައި ހުޅުމީދޫއިން ދައްކަމުން އަންނަ ނަމޫނާ ފާހަނގަކުރެއްވި. pic.twitter.com/DD4wqeGiLt\nއައްޑޫގައި މިނިސްޓްރީން ކުރިއަށް ގެންދާ މަޝްރޫއުތަކުގެ ތެރޭގައި ކުނިން ހަކަތަ އުފައްދަން ހިތަދޫ މަރުކަޒީ އިންޖީނު ގޭގައި ކުރިއަށް ގެންދާ ބޮޑު މަޝްރޫއެއް ވެސް ހިމެނެ އެވެ. އެކަމަށް ބޭނުންވާ ސިސްޓަމް އިންސްޓޯލްކުރުމުގެ މަސައްކަތް ބާރަށް ކުރިއަށްދާ އިރު، "ވޭސްޓް ޓު އެނާޖީ ޕްލާންޓް" އަކީ ދުވާލަކު 50 ޓަނުގެ ކުނި އަންދައިގެން ހަކަތަ އުފެއްދޭ ފަރުމާކޮށްފައިވާ އެއްޗެކެވެ. އަދި އެއިން 1.5 މެގަވޮޓްގެ ކަރަންޓު އުފައްދާނެ އެވެ. އެ ޕްލާންޓުން އުފައްދާ ކަރަންޓްގެ ތެރެއިން އެއް މެގަވޮޓް އައްޑޫގެ ގުޅިފައިވާ އަވަށްތަކަށް ކަރަންޓްދޭން ފެނަކަ އިން ހިންގާ މަރުކަޒީ އިންޖީނުގެއަށް ފީޑްކޮށްދޭނެ ކަމަށާއި ބާކީ 500 ކިލޯވޮޓް ބޭނުން ކުރާނީ ފެސިލިޓީގެ ބޭނުންތަކަށެވެ.\nއެސްޕަޔަރ މަޝްރޫއުގެ ދަށުން ހުޅުމީދޫގައި ސޯލާރ ޕީވީ ހަރުކުރުމަށް ހަމަޖެހިފައިވާ ސަރަހައްދު ބައްލަވާލެއްވުމަށް މިނިސްޓަރ ޝައުނާ ޒިޔާރަތްކުރައްވައިފި. މީގެ އިތުރުން ހުޅުމީދޫ މެދު ބަނދަރުގައި ފްލޯޓިންގ ސޯލާރ ހަރުކުރުމަށް ހަމަޖެހިފައިވާ ސަރަހައްދަށްވެސް ވަނީ ޒިޔާރަތްކުރައްވާފައި pic.twitter.com/7ih07cGSK4\nމީގެ އިތުރުން ނުރައްކާތެރި ކުންޏާއި ކެމިކަލް ފަދަ ތަކެތި ރައްކާކޮށް މެނޭޖްކުރެވޭ މަރުކަޒެއް ވެސް އައްޑޫގައި ހަދަން އެންވަޔަރަމަންޓް މިނިސްޓްރީން ނިންމާފައިވެ އެވެ.


SunOnline: IS hanguraamaveringe Dharin aai Abin qaumuthakun gendhan Adh. in govaalaifi\nއައިއެސްގެ ހަނގުރާމަވެރިންގެ ދަރިންނާއި އަނބިން ގައުމުތަކުން ގެންދަން އދ އިން ގޮވާލައިިފި\nމުހައްމަދު ޖަވާދު ޔޫސުފު 25 Jun 2019, 11:17\nއަލްހައުލް ކޭމްޕްގައި ތިބި ރެފިއުޖީންތަކެއް. --\nޖެނީވާ (ޖޫން 25) : ޖިހާދު ކުރުމުގެ ނަމުގައި އައިއެސް ޖަމާއަތާ ގުޅިގެން އިރާގާއި ސޫރިޔާގައި ހަނގުރާމަކޮށް ބޮންގޮއްވައި ޓެރަރިޒަމްގެ އަމަލުތައް ހިންގި ބޭރު ޖިހާދީންގެ ދަރިން އެމީހުންގެ ނިސްބަތްވާ ގައުމުތަކަށް އަނބުރާ ގެންދިއުމަށް، އިންސާނީ ހައްގުތަކާބެހޭ އދ. ގެ ހައިކޮމިޝަނާ މިޝޭލް ބެޝެލެޓް، އެ ގައުމުތަކަށް ގޮވާލައްވައިފި އެވެ.\nސްވިޓްޒަލޭންޑްގެ ޖެނީވާގައި ކުރިއަށްދާ އދ. ގެ އިންސާނީ ހައްގުތަކާބެހޭ ކައުންސިލްގެ ޖަލްސާގައި ވާހަކަ ދައްކަވަމުން މިޝޭލް ބެޝެލެޓް ވިދާޅުވީ އިރާގާއި ސޫރިޔާގައި އައިއެސް ހަނގުރާމަވެރިން އަސްކަރީ ގޮތުން އިނދަޖެހި އައިއެސް ޖަމާއަތް ބަލިކަށިވެފައިވާއިރު އައިއެސް ހނގުރާމަވެރިންގެ ދަރިންނާއި ދަރިންގެ ދަރިން ހަނގުރާމަވެރިންގެ ކޭމްޕްތަކުގައި އިންސާނީ ހައްގުތައް ނިގުޅައިގަނެވިފައިވާ ހާލުގައި ވަރަށް ހިތި ވޭންތަކެއް ތަހައްމަލްކުރަމުން ގެންދާކަމުގަ އެވެ.\nބެޝެލެޓް ވިދާޅުވީ އައިއެސް ހނގުރާމަވެރިންގެ ދަރިންގެ އިތުރުން ދަރިންގެ ދަރިންވެސް އެބަތިބި ކަމަށާ އެހާ ކުޑަކުދިން އެހާލަތުން ސަލމަތްކުރަންޖެހޭ ކަމުގައެވެ. މިކަމުގައި އެމީހުން ނިސްބަތްވާ ގައުމުތަކާއި އދ. ގުޅިގެން އެ ކުދިންގެ މުސްތަގްބަލް ސަލާމަތް ކުރުމަށް މަސައްކަތް ކުރުމަށް ބެޝެލެޓް ގޮވާލެއްވި އެވެ.\nކުޑަކުދިންނާބެހޭ އދ. ގެ ޖަމްއިއްޔާ ޔުނިސެފް ބުނާގޮތުން ސޫރިޔާގައި އައިއެސް އާ ގުޅިގެން ހަނގުރާމަކުރި ޓެރަރިސްޓް ހަނގުރާމަވެރިންގެ ދަރިންގެ ގޮތުގައި 29 ހާސް ކުދިން ސޫރިޔާގެ އިދލިބްގެ ކޭންޕްތަކުގައި ވަރަށް ވޭންދެނިވި ހާލަތެއްގައި އުޅެމުން ދެއެވެ. މީގެތެރެއިން 20 ހާސް ކުޑަކުދިންނަކީ އިރާގާއި ސޫރިޔާއިން އެޖަމާއަތާ ގުޅުނު މީހުންގެ ދަރިންނާއި ދަރިންގެ ދަރިންނެވެ. އަނެއް9ހާސް ކުދިންނަކީ ޖިހާދުގެ ނަމުގައި ބޭރުގައުމުތަކުން އައިއެސްއާ ގުޅިގެން ހަނގުރާމަކުރި ޓެރަރިސްޓުންގެ ދަރިންނާއި ދަރިންގެ ދަރިންނެވެ. އޭގެތެރެއިން ގިނަ ކުދިންނަކީ ބައްޕައިން ހަނގުރާމައިގާ މަރުވުމުގެ ސަބަބުން ޔަތީމްވެފައިވާ ކުދިންކަމަށް ޔުނިސެފް ބުނެ އެވެ.\nއައިއެސްއާއި ގުޅިގެން އިރާގުގައި ބޮންގޮއްވައި ޓެރަރިޒަމްގެ ޖަރީމާތައް ހިންގިކަމުގެ ކުށް ސާބިތުވެގެން އެކިގައުމުތަކުގެ ފިރިހެނުންނާ އަންހެނުން ހިމެނޭގޮތަށް 150 މީހުން މެރުމަށް އިރާގުގެ ކޯޓަކުން ދާދިފަހުންވަނީ ހުކުމްކޮށްފައެވެ. އިރާގާއި ސޫރިޔާއަށް މިހާރު ކުރިމަތިވެފައިވާ އެންމެ ބޮޑު މައްސަލައަކީ އެދެގައުމު ހަލާކުކޮށްލުމުގައި އައިއެސް އާ ޖަބްހަތުއް ނުސްރާފަދަ ޓެރަރިސްޓް ޖަމާއަތްތަކާ ބައިވެރިވެގެން ޖިހާދުގެ ނަމުގައި ބޮންގޮއްވައި ޓެރަރިސްޓް އަމަލުތައް ހިންގި ބޭރުގައުމުތަކުގެ ޓެރަރިސްޓުންގެ ކިބައިން ސަލާމަތްވުމުގެ މައްސަލައެވެ.\nއައިއެސް އާއި ޖަބްހަތުއްނުސްރާއާ އިރާގާއި ސޫރިޔާގައި ބަލިވުމަށްފަހު ދާނެތަނެއް ނެތިފައިތިބި މިފަދަ އެތަށްހާސް ހަނގުރާމަވެރިންނާއި އެމީހުންގެ އާއިލާތައް އިރާގާއި ސޫރިޔާގައި އެބަތިއްބެވެ. މީގެތެރެއިން ހަނގުރާމަވެރިންގެ މައްޗަށް ޝަރީއަތް ހިންގައި އެމީހުން މެރުން ނޫންގޮތެއް ނެތްކަމަށް އިރާގާއި ސޫރިޔާއިން ދެކެއެވެ. ސަބަބަކީ އެމީހުންގެ ނުރައްކާތެރިކަމުން އެމީހުން ނިސްބަތްވާ ގައުމުތަކުންވެސް އެމީހުންނާ ހަވާލުވެ އެމީހުން އަނބުރައި އެގައުމުތަކަށް ގެންދަންބޭނުން ނުވާތީއާއި އެމީހުންނަކީ އާދަޔާ ޚިލާފަށް ނުރައްކާތެރި ބަޔައަކަށްވާތީއެވެ. ނަމަވެސް އެމީހުންގެ ދަރިން ރިހެބިލިޓޭޓް ކޮށްގެން ނަމަވެސް އެކުދިން މިހާރުތިބި ލާއިންސާނީ އަދި ވޭނީ ހާލަތުން ސަލާމަތް ކުރެވޭނެގޮތެއް އޮތްތޯ ބަލަންޖެހޭކަމަށް އިންސާނީ ހައްގުތަކާބެހޭ އދ. ގެ ހައިކޮމިޝަނާ މިޝޭލް ބެޝެލެޓް ވިދާޅުވިއެވެ.\nއައިއެސް އާ ގުޅުނު ހަނގުރާމަވެރިންގެ ތެރެއިން އިރާގާއި ސޫރިޔާގައި މިހާރު ހާލުގައި ޖެހިފައިވާ ކުޑަކުދިން ނިސްބަތްވަނީ 50 ގައުމަކަށް ކަމަށް ރިޕޯޓްތައް ބުނެއެވެ. (ނޫސްއެޖެންސީތައް)


Gina gonjehun thakaa eku ves STO ge faidhaa ithuru vanee\nއެސްޓީއޯ ހެޑް އޮފީސް.-- ފައިލް ފޮޓޯ\nގިނަ ގޮންޖެހުންތަކާ އެކުވެސް އެސްޓީއޯގެ ފައިދާ އިތުރުވަނީ\nރައްޔިތުންގެ ކުންފުނި ސްޓޭޓް ޓްރޭޑިންގ އޯގަނައިޒޭޝަން ޕލކ (އެސްޓީއޯ) ގެ ފައިދާ ރަނގަޅުވާން ފަށައިފިއެވެ. 2019 ވަނަ އަހަރުގެ ފުރަތަމަ ކުއާޓަރ ރިޕޯޓަށް ބަލާއިރު 104 މިލިއަން ރުފިޔާގެ ސާފު ފައިދާއެއް ކުންފުނިން ވަނީ ނެރެފައެވެ.\nމިއީ 2018 ވަނަ އަހަރުގެ ފުރަތަމަ ކުއާޓަރާ އަޅާ ބަލާއިރު ދެގުނައަށްވުރެވެސް ބޮޑު އަދަދެކެވެ. ވެއަތުވެދިޔަ3އަހަރަށް ބަލާއިރު މިއީ އެންމެ ފައިދާ ބޮޑުވި ކުއާޓަރެވެ. އަދި ކުރިއަށްއޮތް ތަނުގައި ފައިދާ އަދިވެސް އިތުރުކުރެވިދާނެކަމަށް ކުންފުނިން ދެކެއެވެ. ނަމަވެސް އެސްޓީއޯއަށް އަދިވެސް ބޮޑެތި ގޮންޖެހުންތަކެއް ހުރިކަން ސްޓޭކްހޯލްޑަރުން ދަންނަން ޖެހެއެވެ.\nފައިދާ އިތުރު ކުރުމަށާ ޑައިވަރސިފައި ވުމަށް ބައެއް އިންވެސްޓްމެންޓްތައް އެސްޓީއޯއިން ފެށިއެވެ. އެހެން ނަމަވެސް ބައެއް އިންވެސްޓްމެންޓްތައް ވެގެން ދިޔައީ އެކި ސަބަބުތަކާހުރެ ކުރިއަށް ނުގެންދެވި، ކުންފުންޏަށް އިތުރު ބުރައަކަށް ވެގެންދިޔަ ކަންކަމަށެވެ.\nމިގޮތުން ހުޅުމާލޭގައި އެސްޓީއޯއިން ތަރައްގީ ކުރަމުންދިޔަ 250 އެނދުގެ ޓޫރިސްޓް ހޮޓެލް މަޝްރޫއުގެ 60 އިންސައްތަ ނިންމާލާފައިވަނިކޮށް، 2014 ވަނަ އަހަރު ކުއްލިގޮތަކަށް ސަރުކާރުން އެންގި އެންގުމަކަށް އެތަނުގެ މަސައްކަތް ހުއްޓާލަން ޖެހުނެވެ.\nއެސްޓީއޯގެ ޗީފް ފައިނޭންޝަލް އޮފިސަރ މުހައްމަދު މިހާދު ވިދާޅުވި ގޮތުގައި ހުޅުމާލެ ހޮޓަލަކީ މިވަގުތު އެސްޓީއޯއަށް އޮތް ވަރަށް ބޮޑު ގޮންޖެހުމެކެވެ.\n"އެ ހޮޓާ އެހެން ހުއްޓާ ވިއްކާލަންވެގެން އަޅުގަނޑުމެން ބަލާއިރު، މާކެޓް ވެލިއު ވަރަށް ދަށް. އެސްޓީއޯއިން އެތަނަށް ނެގި ލޯނުގެ އިންޓްރެސްޓް ދެއްކުމަށާ އަދި އެގޮތަށް ޕްރޮޖެކްޓް ޑިލޭވެގެން ދިޔައިމާ ދައްކާފައި ހުރި އެޑްވާންސް ޕޭމަންޓްތަކާއި އަދި ހޮޓަލުގެ ކޮންޓްރެކްޓަރުން ވަކި ހިސާބަކުން ހުއްޓާލުމާއެކު ވަރަށް ބޮޑެތި ހަރަދުތަކެއް ޕްރޮޖެކްޓަށް ހިނގާފައިވޭ" މިހާދު ވިދާޅުވިއެވެ.\nހޮޓާ ވިއްކާލުމަށް މިދިޔަ އަހަރުން ފެށިގެން ދެފަހަރެއްގެ މަތިން އެސްޓީއޯއިން އިއުލާން ކުރިއެވެ. މިގޮތުން މާކެޓުން އަގުތަކެއް އެކުންފުންޏަށް ވަނީ ލިބިފައެވެ. ނަމަވެސް ހޮޓާ ވިއްކާލުމުގެ ކުރިން އެހުށަހެޅުންތައް ދިރާސާކޮށް، ހޮޓަލުގެ ބެލެންސް ޝީޓުގައި މިހާރު އޮތް ވެލިއުއަކީ ސައްހަ ވެލިއުއެއްތޯ ވެރިފައި ކުރަން ޖެހެއެވެ. އެހެން ނޫންނަމަ ވަރަށް ބޮޑު ގެއްލުމަކަށް އެކައުންޓް ކުރަން ޖެހިދާނެކަން މިހާދު ފާހަގަކުރެއްވިއެވެ. އަދި ކުންފުންޏަށް ވީހާވެސް ގެއްލުން ކުޑަވާނެ ގޮތަކަށް މި މުއާމަލާތް ފުރިހަމަ ކުރުމަށް ކުންފުނިން ބޭނުންވެއެވެ.\nއެސްޓީއޯއަށް މިވަގުތު ދިމާވެފައިވާ މައިގަނޑު އަނެއް ގޮންޖެހުމަކީ މޯލްޑިވްސް އިންޑަސްޓްރިއަލް ފިޝަރީޒް ކޮމްޕެނީ ލޓޑ (މިފްކޯ) އެސްޓީއޯގެ ދަށަށް ބަދަލުކުރި ކުރުމެވެ. ދުނިޔޭގެ ބާޒާރުގައި މަހުގެ އަގުތަކަށް އަންނަ ބަދަލުތަކަށް ބެލުމެއްނެތި އެއްވަރެއްގައި މަސްވެރިންނަށް ފައިސާ ދޭން ޖެހެއެވެ.\nމިފްކޯގައި އެކަމަށް ފައިސާއެއް ނެތެވެ. މިހާރު މިފްކޯއަށް ކެޕިޓަލް އިންޖެކްޓް ކުރަމުން ދަނީ އެސްޓީއޯއިންނެވެ. އެގޮތުން، މަސްވެރިންނަށް ފައިސާ ދިނުމަށާއި މިފްކޯއަށް ފޯރުކޮށްދެވޭ ތެލާއެކު އަހަރެއްގެ މައްޗަށް 200 މިލިއަނެއްހާ ރުފިޔާ އެސްޓީއޯއިން މިފްކޯއަށް ހަރަދުކުރަން ޖެހެއެވެ.\n"އޭގެ ސަބަބުން އެސްޓީއޯގެ ގްރޫޕަށް ވަރަށް ދަތިވޭ. މި އަދަދަށް ކެޕިޓަލް އިންޖެކްޓް ކުރަމުން ގެންދިއުމަކީ ކޮންޓިނިއު ކުރަން ވަރަށް އުނދަގޫ ކަމެއް" މިހާދު ވިދާޅުވިއެވެ. ވުމާއެކު މިފްކޯގެ ކަންކަން ހައްލު ކުރުމަށް އާ ޕްލޭނެއް އެސްޓީއޯއިން މިހާރު ވަނީ އެކުލަވާލާފައެވެ.\nކުންފުންޏަށް ދިމާވެފައިވާ އިތުރު މައިގަނޑު ގޮންޖެހުމެއްގެ ގޮތުގައި މިހާދު ފާހަގަ ކުރެއްވީ ސަރުކާރު ތެރެއިން އެސްޓީއޯއަށް ލިބެންވާ ފައިސާ ގަވާއިދުން ނުލިބުމުގެ ސަބަބުން ދިމާވާ ކޭޝް ފްލޯގެ މައްސަލައެވެ.\n"ފެނަކަ ކަހަލަ ބައެއް ކުންފުނިތަކަށާއި، ބައެއް މުއައްސަސާތަކަށާއި، ސަރުކާރަށް ފޯރުކޮށްދީފައި ހުރި، އަދި އެކި ތަންތަނަށް ވިއްކާފައި ހުރި މުދަލަށް ގާތްގަނޑަކަށް ދެ ބިލިއަނެއްހާ ރުފިޔާ އެސްޓީއޯއަށް ލިބެން ޖެހޭ"، މިހާދު ވިދާޅުވިއެވެ.\nމިއީ ކުންފުނީގެ ކޭޝް ފްލޯ މެނޭޖް ކުރުމަށް ވަރަށް ބޮޑަށް ހުރަސް އެޅޭ ކަމެއް ކަމުގައި މިހާދު ފާހަގަ ކުރެއްވިއެވެ. އަދި އެކަމަށްޓަކައި ބޭންކްތަކުން ފަންޑް ހޯދަން މަޖުބޫރުވެ، އިންޓަރެސްޓް ކޯސްޓުގެ ގޮތުގައިވެސް އެކަށީގެންނުވާ ބޮޑު ހަރަދު ކުރަން ޖެހެއެވެ. މިހާދު ވިދާޅުވީ ސަރުކާރުންވެސް މިކަންކަމަށް ވިސްނާ ކަމަށާއި އަދި ހައްލު ހޯދުމަށް ފިނޭންސް މިނިސްޓްރީން މަސައްކަތްތަކެއް ކުރަމުން އަންނަ ކަމަށެވެ.\nއެސްޓީއޯއަށް ދިމާވެފައިވާ ގޮންޖެހުންތަކުން ވީހާވެސް އަވަހަކަށް އަރައިގަތުމަށް ސަރުކާރާއި ގުޅިގެން މަސައްކަތްތަކެއް ކުރަމުން އަންނައިރު ކުރިއެރުންތަކެއްވެސް ލިބޭކަމަށް މިހާދު ވިދާޅުވިއެވެ.\n"އުއްމީދު ކުރަނީ ކޭޝް ފްލޯ، ހުޅުމާލެ ހޮޓެލް، އަދި މިފްކޯގެ މައްސަލައަށްވެސް ހައްލު ލިބިގެން އަންނާނެ ކަމަށް"، އޭނާ ވިދާޅުވިއެވެ.\nއެއާއެކު މުސްތަގްބަލް އުޖާލާ އަދި ހިއްސާދާރުންނަށާ ރައްޔިތުންނަށް މަންފާ ބޮޑު ކުންފުންޏަކަށް އެސްޓީއޯ ވެގެން ދާނެކަމުގެ އުއްމީދު ސީއެފްއޯ ފާޅުކުރެއްވިއެވެ.\nކުންފުނި އިގްތިސާދު އެސްޓީއޯ ވިޔަފާރި


Dhevvadhoo gai Police Desk eh Gaaim koh, Rasmeekoh Hulhuvaifi - AO News\nފޮޓޯ: މޯލްޑިވްސް ޕޮލިސް ސަރވިސް ޓްވިޓަރ\nގއ. ދެއްވަދޫގައި ގާއިމުކުރި ޕޮލިސް ޑެސްކެއް ގާއިމުކޮށް، ރަސްމީކޮށް ހުޅުވައިފިއެވެ.\nމިއީ ލާމަރުކަޒީކޮށް ރައްޔިތުންނާ ގާތުން ފުލުހުންގެ ޚިދުމަތް ފޯރުކޮށްދިނުމަށް ކުރަމުންދާ މަސައްކަތްތަކުގެ ދަށުން ގާއިމުކުރި ޕޮލިސް ޑެސްކެކެވެ.\nއެކަމަށްޓަކައި ދެއްވަދޫގައި މިއަދު ބޭއްވި ރަސްމިއްޔާތުގައި ޕޮލިސް ޑެސްކު ހުޅުވައިދެއްވީ މިނިސްޓަރ އޮފް ހޯމް އެފެއާޒް އިމްރާން ޢަބްދުﷲ އާއި ކޮމިޝަނަރ އޮފް ޕޮލިސް މުޙައްމަދު ހަމީދުއެވެ.\nއެ ރަސްމިއްޔާތުގައި މިނިސްޓަރ އޮފް ހޯމް އެފެއާޒް އިމްރާން ޢަބްދުﷲ ވިދާޅުވީ ފުލުހުން ގާއިމުވުމުން ރައްޔިތުންނަށް ލިބޭ ހިތްހަމަޖެހުމަކީ ފުލުހުންގެ ފަރާތުން ރައްޔިތުންނަށް އިތުބާރާއެކުގައި ޚިދުމަތް ފޯރުކޮށްދޭނެކަން ކަށަވަރުވުން ކަމަށެވެ. އަދި ފުލުހުންގެ ފަރާތުން ރައްޔިތުން އެދޭފަދަ އިތުބާރުހުރި، ޒިންމާދާރު ހަރުދަނާ ޚިދުމަތެއް ރައްޔިތުންނަށް ގާއިމުކޮށްދިނުން ކަމަށެވެ.\n“ރައްޔިތުންގެ ކިބައިން ފުލުހުން އެދެނީ ރައްޔިތުން ފުލުހުންނަށް އިހުތިރާމުކޮށް އިތުބާރުދީ އަދި އެކުގައި މަސައްކަތްކުރުމުގެ މާހައުލު ގާއިމު ކުރުން. އެއީ މުޖުތަމައެއް އަމާންވެ ރައްކާތެރިވެގެންދާނެ ކަމެއް.” ހޯމް މިނިސްޓަރ ވިދާޅުވިއެވެ.\nމި ރަސްމިއްޔާތުގައި ކޮމިޝަނަރ އޮފް ޕޮލިސް މުޙައްމަދު ހަމީދު ވިދާޅުވީ ދެއްވަދޫގައި ޕޮލިސް ޑެސްކެއް ގާއިމުކުރުމުގެ އެންމެ ބޮޑު މަގުސަދަކީ ރައްޔިތުންނަށް ރައްކާތެރި މާހައުލެއް ގާއިމުކޮށްދިނުން ކަމަށެވެ. އަދި ރަށަކީ އަމާން ސުލްހަވެރި ކުޑަ އާބާދީއެއް އޮތް ރަށަކަށް ވީނަމަވެސް މިފަދަ ރަށްރަށުގައި ވެސް ކުށާއި ކުށުގެ ބިރުވެރިކަން އިތުރުވެގެން އަންނަ އައުން އެއީ ފުލުހުން އެކަމާ ކަންބޮޑުވާ ކަމެއް ކަމަށެވެ.\n“ރަށްރަށުގައި ހަމައެކަނި ފުލުހުން ބޭތިއްބުމާ ހަމައިން ފުލުހުންގެ މަސްއޫލިއްޔަތާއި ވާޖިބު އަދާވެގެން ނުދާނެ. ރައްޔިތުންގެ އުންމީދުތަކާ އެެއް ހަމައަކަށް އައުމަށްޓަކައި ފުލުހުންގެ މުއައްސަސާގެ ހިންގުން މިހާރަށްވުރެ ހަރުދަނާކޮށް، ރައްޔިތުންނަށް ފޯރުކޮށްދޭ ޚިދުމަތްތަކުގެ ފެންވަރު މަތިކުރުމަށް ބޭނުންވާ ބަދަލުތައް އަންނަނީ ގެންނަމުން.” ސީޕީ ވިދާޅުވިއެވެ.\nއެގޮތުން، އަތޮޅުތެރޭގައި ފުލުހުން މަސައްކަތްކުރާނެ ގޮތްތަކުގެ ރަނގަޅު އޮނިގަނޑެއް އެކުލަވައިލުމުގެ މަސައްކަތް ފަށާފައިވާ ކަމަށާއި ރަށުގެ މުޖުތަމައާއި ކައުންސިލުު އަދި ރަށު ފެންވަރުގެ އެހެނިހެން އިދާރާތަކާއެކުގައި ދެމެހެއްޓެނިވި މަސައްކަތްތަކެއްކޮށް، ހަރުދަނާކަމާއެކު މަސައްކަތްކުރިއަށް ގެންދިއުމަށްޓަކައި އެ އޮނިގަނޑުން މަގުފަހިކޮށްދެވޭނެ ކަމުގައި ފާހަގަކުރެއްވިއެވެ.\nދެއްވަދޫ ޕޮލިސް ޑެސްކު ހުޅުވުމުގެ ރަސްމިއްޔާތުގައި ޑެޕިއުޓީ ކޮމިޝަނަރ އޮފް ޕޮލިސް ޢަބްދުލް މަންނާން ޔޫސުފްއާއި ސައުތު ޕޮލިސް ރީޖަން ކޮމާންޑަރާއި ފުލުހުންގެ އިސް ބައެއް އޮފިސަރުންނާއި ގއ. އަތޮޅު ކައުންސިލު ރައީސްއާއި ދެއްވަދޫ ކައުންސިލުގެ ރައީސް ބައިވެރިވެލެއްވިއެވެ.\nދެއްވަދޫ ޕޮލިސް ޑެސްކު ހުޅުވައި ދެއްވުމަށްފަހު މިނިސްޓަރ އޮފް ހޯމް އެފެއާޒް އާއި ކޮމިޝަނަރ އޮފް ޕޮލިސް ވަނީ ޕޮލިސް ޑެސްކު ބައްލަވާލައްވާފައެވެ.\nދެއްވަދޫ މަސްދޯންޏެއްގައި އަލިފާނުގެ ހާދިސާ އެއް ހިނގައިފި


އޭ އިސްލާމްދީނަށްޓަކައި ޤުރުބާންވާން ތައްޔާރަށްތިބި ދިވެހި ދަރީންނޭވެ! މިޤައުމަށް ތުރުކީއަށް ވީހެން ވިޔަދީގެން ނުވާނެއެވެ. – DhiSalafiyyah\nތުރުކީވިލާތް ނުވަތަ އާންމު ބަހުންނަމަ ތުރުކީއަކީ ޔޫރަޕާއި އޭޝިޔާއަށް ނިސްބަތްވާ ޤައުމެކެވެ. 29 އޮކްޓޯބަރ 1923 ވަނަ އަހަރު ތުކުރީގައި ޢިއުލާންކުރެވުނު ޖުމްހޫރިއްޔަތު ވެގެންދިޔައީ ތުރުކީގައި 623 އަހަރު ވަންދެން އޮތް އުޘްމާނީ ޚިލާފަތު ނެތިގެންދިޔަކަމެއްކަމުގައެވެ. މިގޮތުން ތުރުކީގައި އޮތް ޢުޘްމާނީ ޚިލާފަތު އުވާލުމުގެ މޭސްތިރިކަމުގައި ބެލެވޭ ޢިލްމާނިއްޔަތަށް އިސްކަމެއް ދެއްވި މުޞްޠަފާ ކަމާލް ބާޝާ ނުވަތަ އަތާތުރުކު ވެގެންދިޔައީ ތުރުކީގެ ޖުމްހޫރިއްޔާގެ ފުރަތަމަ ރައީސަށެވެ. މުޞްޠަފާ ކަމާލު އަތާތުރުކު އިސްމާލީ ތުރުކީ، ސެކިއުލަރ ތުރުކީއަކަށް ބަދަލުކޮށްލުމަށް ރާވައި ޤާނޫނުތައް ހަދައި ތުރުކީގެ ރައްޔިތުންގެ މަޖުލީސް އޭނާގެ އެދުމާ އެއްގޮތަށް ހަމަޖައްސައި އިސްލާމްދީނާ ދެކޮޅަށް ވަރަށް ވަރުގަދަ މަސައްކަތްތަކެއް ފެށިއެވެ.\nމިދެންނެވުނު މަސައްކަތްތަކުގެ ނަތީޖާއެއްގެ ގޮތުން ތުރުކީގައި އިސްލާމްދީން މަނާކުރެވުނެވެ. މިސްކިތްތަކުގައި ތަޅުއެޅުވުނެވެ. ކީރިތި ޤުރުއާނާއި، ޙަދީޘާއި، ފިޤުހުގެ ފޮތްތައް ޗާޕުކޮށް ޝާއިޢުކުރުން މަނާކުރެވުނެވެ. ތުރުކީބަސް ޢަރަބި އަކުރުން ލިޔުން ހުއްޓަވައި ތުރުކީގައި ލެޓިން އަކުރު ޢާއްމުކުރެވުނެވެ. ޢަރަބިބަހުން ބަންގި ގޮވުން ހުއްޓުވިއެވެ. ދީނީ ތައުލީމު ދިނުން މަނާކުރުވިއެވެ. ދީނީ މަދަރުސާތައް ބަންދުކުރެވުނެވެ. ބުރުގާ އެޅުމަކީ ޤާނޫނާ ޚިލާފުކަމެއް ކަމުގައި ކަނޑައެޅުނެވެ. ދެޖިންސު މައްސުނިކޮށްގެން ކިޔަވައިދިނުން ލާޒިމުކުރިއެވެ. ތުރުކީގެ ޤާނޫނުތަކަށް ބަދަލު ގެނެސް ސުވިޒަލޭންޑުގެ މަދަނީ ޤާނޫނާއި، އިޓަލީގެ ޖިނާއީ ޤާނޫނާއި، ޖަރުމަންވިލާތުގެ އިޤްތިޞާދީ ޤާނޫނުތަކާއި ވިޔަފާރިއާބެހޭ ޤާނޫނުތައް ތުރުކީގައި ހިންގަން ފެށުނެވެ. މުޖުތަމަޢުގައި ފާޙިޝްކަންކަމާއި އޮރިޔާންކަން އާއްމުކުރެވުނެވެ. ސަރުކާރުގެ ޙިމާޔަތުގެ ދަށުން މުޅި ޤައުމުގައި ރާބޯ ތަންތަނާއި ޖުވާކުޅޭ ތަންތަން ހުޅުވިއެވެ. ހަށި ވިއްކުމަކީ ޤަވާއިދުން ލައިސަންސް ލިބިގެން ހިނގާ ވިޔަފާރިއަކަށް ވެގެންދިޔައެވެ. ނަށާ ތަންތަން ހުޅުވުނެވެ. ރާބުއިމުގެ އިންތިޒާމު ހަމަނުޖެހޭގޮތަކަށް ޤައުމުގެ އެއްވެސް ހިސާބެއްގައި ހޮޓަލެއްވެސް ނުވަތަ ރެސްޓޯރެންޓެއްވިޔަސް ހުޅުވުން މަނާކޮށް ޤާނޫނުތައް ފާސްކުރެވުނެވެ.\nމިދެންނެވި ލާދީނީ ފިޔަވަޅުތަކުގެ ސަބަބުން ހައިރާންވެ އަންތަރީސްވާފަދަ އޮރިޔާންކަންކަމަކާއި ފާޙިޝްކަންކަން ތުރުކީގައި އާންމުވިއެވެ. އިސްލާމީ ޙިޖާބު ކީއްކުރަންތޯއެވެ. އަންހެނަކު އޭނަގެ ބޯ ނިވަވާގޮތަށް ސްކާފެއްހާ މިންވަރުވެސް އެޅުން މަނާކުރެވުނެވެ. އިސްލާމީ ޙިޖާބު އަޅައިގެން ނުވަތަ ސްކާފް އަޅައިގެންހުރި މީހަކު ފެންނައިރަށް އެތަނަކަށް ފުލުހުން އެއްވެއެވެ. އަންހެން ކުއްޖަކު ބޯނިވައިކޮށްފިނަމަ އެކުށުގެ އަދަބަކަށްވަނީ ކޮލެޖް ނުވަތަ ޔުނިވަރސިޓީން އެކުއްޖަކު ކަނޑައި ބޭރުކޮށްލުމެވެ. މިކަމުގައި ހައްދުފަހަނަޅައިފައިވާ މިންވަރު ދޭހަކޮށްދޭ އެއް ޙާދިޘާއަކީ ތުރުކީގެ ޕާލަމެންޓަށް ހޮވިވަޑައިގެންނެވި ބޭކަނބަލަކަށް ސްކާފްތުރުކުރައްވައިގެން ހުވާކުރެއްވުމުގެ ހުއްދަ ނުދިނުމެވެ. ސިފައިންގެ ނުވަތަ ސިވިލް ބިއުރޯކްރެސީގެ އޮފިސަރުންގެ ތެރެއިން، އިސްލާމީ ޙިޖާބު ނުވަތަ ސްކާފް ތުރުކުރައްވާ އަނބިކަނބަލަކު އިންނަވާ ބޭފުޅުންގެ ވަޒީފާ ނުރައްކަލަށް ހުށަހެޅުނެވެ. ސިފައިންގެ އެތައް އޮފިސަރުންނެއްވަނީ އެބޭފުޅުންގެ އަނބިއަނބިކަނބަލުން ސްކާފް ތުރުކުރެއްވުމުގެ ކުށުގައި ގަދަކަމުން ރިޓަޔަރ ކުރުވައިފައެވެ.\nމުޞްޠަފާ ކަމާލު އޭނާ ތަޢާރަފް ކުރި ހުރިހާ ލާދީނީކަމެއްގެ ބެލެނިވެރީންކަމުގައި ހަމަޖެއްސީ ތުރުކީ ސިފައިންނެވެ. ޤައުމުގެ ހުރިހާ ދާއިރާތަކާއި ހުރިހާ އޮފީސްތަކެއް ސިފައިންގެ ބާރުގެ ދަށަށް ގެންދިޔައެވެ. މުސްޠަފާ ކަމާލަށް ފަހުގައިވެސް ތުރުކީގައި އެބައިމީހުން ނުރުހޭ ކަހަލަ ސަރުކާރެއް އުފެދިއްޖެނަމަ، އެތައް ފަހަރަކު ސިފައިންވަނީ ޕާލަމެންޓް އުވާލައި އެބައިމީހުން ނުޤަބޫލު ސިޔާސީ ބޭފުޅުން ގެއަށް ފޮނުވައިލާފައިވެއެވެ. ތުރުކީގައި އޮތް އިސްލާމީ އިޖްތިމާއީ ނިޒާމު ތުރުކީވިލާތުން މުޅިން އެކީއެކަށް އުވާލެވުނެވެ. ނަމަވެސް ﷲ ރަޙުމަތްފުޅުން ޒަމާންތަކަކަށްފަހު އިސްލާމްދީނުގެ އަޞަރު އަނެއްކާވެސް މިއަދު ތުކުރީގައި އަލާވުމުގެ ހެކިތައް ފެންނަމުން ދެއެވެ. ހުރިހާ ޙަމްދެއްވަނީ ވަނީ ހުރިހާ އުނި ސިފަތަކަކުން ހުސްޠާހިރުވެ ވޮޑިގެންވާ ﷲ ތަޢާލާއަށެވެ.\nއޭ ދިވެހި ދަރީންނޭވެ. ތުރުކީއަށްވެގެން ދިޔަ ގޮތަކީ މިއަދު މިޤައުމުގެ ކޮންމެ ދަރިއަކު އެއިން އިބްރަތް ޙާޞިލުކޮށްލަންޖެހޭފަދަ އެތަށްކަމެއް އޭގައި އެކުލެވިގެންވާ ކަމެކެވެ. އެހެނީ ދިވެހިރާއްޖެ މިދާ ގޮތުން ވަރަށް ކައިރި މުސްތަޤުބަލެއްގައި ދެކުނު އޭޝިޔާގެ ތުކުރީއަށް މިޤައުމު ނުވާނެއެކޭ ދެންނެވުމަކީ ދޮގަކަށް ނުވާނެކަން ޔަޤީނެވެ. އެހެނީ ކޮންމެ ދުވަހަކު ދިވެހީން ސިއްސުވަލަނީ ދިވެހީން ދުވަހަކުވެސް އުއްމީދުވެސް ނުކުރާފަދަ ޚަބަރަކުންނެވެ. މިހެންކަންތައްވުމުގެ ކުރިން އިސްލާމްދީނަށްޓަކައި މިޤައުމުގެ ކޮންމެ ދަރިއަކު ތެދުވާންވެއްޖެއެވެ. މި ސައްތައިން ސައްތަ މުސްލިމު ޤައުމު އަމާން ބަނދަރަކަށް ގެންދިޔުމުގެ ޒިންމާ އެޅިފައިވަނީ ހަމަ އަޅުގަނޑުމެންގެ ބޮލުގައެވެ. މިއީ ވަރުގަދަ ޖިހާދެކެވެ. ތައްޔާރުތޯއެވެ. އަވަސްވެގަންނާށެވެ.


The Rock: Emme bodu aamdhanee eh libey firihen thari!\nދަ ރޮކް: ޑްވެއިން ޖޯންސަން\nދަ ރޮކް: އެންމެ ބޮޑު އާމްދަނީއެއް ލިބޭ ފިރިހެން ތަރި!\n12 އޯގަސްޓް 2020 - 11:26:59\n"ދަ ރޮކް"ގެ ނަމުން މަޝްހޫރުވެފައިވާ ޑްވެއިން ޖޯންސަންއަކީ އެންމެ ބޮޑު އާމްދަނީއެއް ލިބޭ ފިރިހެން ފިލްމީ ތަރި ކަމަށް ފޯބްސް މެގަޒިންއިން ބުނެފި އެވެ.\nފޯބްސްއިން ބުނީ ޑްވެއިން ޖޯންސަންއަށް އެންމެ ބޮޑު އާމްދަނީއެއް ލިބޭ ތަރީގެ މަގާމު ހޯދި މިއީ ޖެހިޖެހިގެން ލިބުނު ދެވަނަ ފަހަރު ކަމަށެވެ. އެގޮތުން މިދިޔަ އަހަރު ޖޫން މަހުން ފެށިގެން މިއަހަރު ޖޫން މަހުގެ ފެށުމާއި ހަމައަށް ޑްވެއިންއަށް 87.4 މިލިއަން ޑޮލަރު ލިބިފައިވާ ކަމަށް ބުނެ އެވެ.\nމީގެ ތެރޭގައި 23.5 މިލިއަން ޑޮލަރު ލިބިފައިވަނީ ނެޓްފްލިކްސަށް މިއަހަރުގެ ނޮވެމްބަރު މަހު ނިކުންނާނެ ފިލްމު ކަމަށްވާ ރެޑް ނޯޓިސް އަށެވެ. ޑްވެއިންއަށް އޭނާގެ ފިޓްނަސް ކްލޯތިންގް ލައިންއިންވެސް ވަނީ އާމްދަނީ ލިބިފަ އެވެ.\nފޯބްސްއިން މައުލޫމާތު ދެމުން ބުނީ އެންމެ އާމްދަނީ ލިބިފައިވާ ފިރިހެން ފިލްމު ކުޅުންތެރިންގެ ގަދަ ދިހައަކަށް ލިބުނު ހުރިހާ ފައިސާއެއް އެއްކޮށްލުމުން 545.5 މިލިއަން ޑޮލަރު ލިބޭ ކަމަށެވެ. އަދި އޭގެ ހަތަރަބައި ކުޅަ އެއްބަޔަށްވުރެ ގިނަ ލާރި ލިބިފައިވަނީ ނެޓްފްލިކްސްއިން ކަމަށް މައުލޫމާތު ލިބެއެވެ.\nޑްވެއިންއާއި ޖެހިގެން ދެވަނައަށް އެންމެ ގިނަ ލާރި ލިބުނު މީހަކަށް ހުރީ ރަޔަން ރެއިނޯލްޑްސްއެވެ. އޭނާއަށްވަނީ 71.5 މިލިއަން ޑޮލަރު ލިބިފައެވެ. އެގޮތުން އޭނާ ކުޅުނު ފިލްމުތަކުގެ ތެރޭގައި 20 މިލިއަން ޑޮލަރު ރެޑް ނޯޓިސްއަށް ލިބިފައިވާއިރު ސިކްސް އަންޑަގްރައުންޑަށްވެސް ލިބިފައިވަނީ 20 މިލިއަން ޑޮލަރެވެ.\nގަދަ ދިހައެއްގައި ހަމައެކަނި ހިމެނުނު ބޮލީވުޑް ތަރިއަކަށް ހުރީ އަކްޝޭ ކުމާރެވެ. ހަވަނައަށް އޭނާ ގޮސްފައިވާއިރު އޭނާއަށް ލިބިފައިވަނީ 48.5 މިލިއިން ޑޮލަރެވެ. އަދި އޭގެ ބޮޑުބަޔެއް ލިބިފައިވަނީ އެންޑޯސްމެންޓް ޑީލްތަކުން ކަމަށް ފޯބްސްއިން ބުނެއެވެ.\nމީގެ އިތުރުން ތިންވަނައަށް މާކް ވޯލްބާގް ގޮސްފައިވާއިރު ބެން އެފްލެކް، ވިން ޑީސަލް އަދި ލިން-މެނުއެލް މިރެންޑާ ހިމެނިފައިވެއެވެ. އަދި ގިނަ ބައެއްގެ މެދުގައި މަގްބޫލުވެފައިވާ ވިލް ސްމިތް، އެޑަމް ސެންޑްލާ އަދި ޖެކީ ޗާން ވެސް ހިމެނިފައިވާ ކަމަށް ފޯބްސް އިން ބުނެ އެވެ.\nއެންމެ ބޮޑު އާމްދަނީ ލިބޭ އަންހެން ފިލްމީ ތަރިންގެ ލިސްޓު އަދި ނުނެރެ އެވެ.


SunOnline: Haaskamah Raees ge unmeedhu, Kurehsevee ujaalaa kurimageh!\nހާސްކަމަށް ރައީސްގެ އުންމީދު، ކުރެއްސެވީ އުޖާލާ ކުރިމަގެއް!\nއަހުމަދު ނާއިފު 25 Mar 2020, 23:54\nރައީސް ސޯލިހު މިއަދުގެ ނޫސްވެރިންގެ ބައްދަލުވުމުގައި: ރައްޔިތުންނަށް އުންމީދުން ފުރިގެންވާ މެސެޖްތަކެއް ދެއްވި -- ފޮޓޯ ރައީސް އޮފީސް\nކޮރޯނާވައިރަހުގެ ބަލިމަޑުކަމުގައި ދިވެހިން ވެސް ހޭދަކުރަމުން މިދަނީ ހާސްކަން ބޮޑު ދުވަސްތަކެކެވެ. އެ ނުތަނަވަސްކަން ރާއްޖެއަށް ކުރިމަތިވި ފަހުން ރައީސް ސޯލިހު މިއަދު ނޫސްވެރިންނާ ފުރަތަމަ ފަހަރަށް ބައްދަލު ކުރެއްވި އެވެ. އެކަމަކު މިއީ އެ ފަހުން ރައީސް ރައްޔިތުންނާ ބައްދަލުކުރެއްވި ފުރަތަމަ ފަހަރެއް ނޫނެވެ. މީގެ ކުރިން ގައުމާ މުހާތަބު ކުރައްވާ ރައީސް ވަނީ ދިމާވެގެން އުޅޭ ކަމުގެ ބޮޑުކަމާއި ހުރި ކަންބޮޑުވުންތައް ތަފްސީލްކޮށްދެއްވައިފަ އެވެ.\nމިއަދު ރައީސް ސޯލިހު ނޫސްވެރިންނާ ކުރިމަތިލައްވައި ވާހަކަފުޅު ފެއްޓެވީ ސިއްހީ ދާއިރާގެ ބޭފުޅުންނަށް ކޮޅުނެއް ކޮޅަށް ޝުކުރު ދަންނަވައި ސާބަސް ދެއްވަމުންނެވެ. އެއަށް ފަހު ރައީސް، ރައްޔިތުންނަށް ދެން ދޫކޮށްލެއްވީ ނަސޭހަތުގެ ބަސްކޮޅެކެވެ؛ "ސިއްހީ މާހިރުން އެ މަސައްކަތް ކުރައްވަނީ ތިޔަ ބޭފުޅުންނަށް ޓަކައި، އެބޭފުޅުންގެ ބަސް އަހައި، ގޭގައި މަޑުކޮށްދެއްވާ،"\nއެއަށް ފަހު ދެން ރައީސް ދެއްވި ޔަގީންކަމަކީ ސިއްހީ މާހިރުންގެ ބަސް އެހުމުގައި ސަރުކާރުން ނަމޫނާ ދައްކާނެ ކަމެވެ. ރައީސް ވިދާޅުވި ގޮތުގައި، މި ދަނޑިވަޅުގައި "އެންމެ އިސް ބަހަކަށް ވާނީވެސް އަދި ފަސް ބަހަކަށް" ވާނީވެސް ސިއްހީ މާހިރުންގެ ބަހެވެ. އެބޭފުޅުން ދެއްވާ ކޮންމެ ލަފަޔެއް ސަރުކާރުން ތަންފީޒު ކުރައްވާނެ ކަމުގެ ޔަގީންކަން ރައީސްދެއްވި އެވެ.\nރައީސް ސޯލިހު މިއަދުގެ ޕްރެސް ކޮންފަރެންސްގައި ނޫސްވެރިންގެ ސުވާލުތަކަށް ޖަވާބު ދެއްވަނީ: ސިއްހީ މާހިރުންގެ ލަފަޔަށް ފުރިހަމަޔަށް އަމަލު ކުރައްވާނެ ކަމަށް ވިދާޅުވި -- ފޮޓޯ ރައީސް އޮފީސް\nރައީސް އިއުލާން ކުރެއްވެވި ގޮތުގައި ކޮރޯނާވައިރަސް ރާއްޖެ އައުން ހުއްޓުވަން އަޅާ ފިޔަވަޅެއްގެ ގޮތުން އަންނަ އާދިއްތަ ދުވަހުގެ މެންދަމު 12:00 އިން ފެށިގެން ރާއްޖެއިން އޮންއެރައިވަލް ވިސާ ދިނުން ހުއްޓާލާނެ އެވެ. އެ ފިޔަވަޅުގެ ނަތީޖާ އަކީ، ރާއްޖެ އަންނަ ޓޫރިސްޓުން އައުން އެކީހެން ހުއްޓުނީކަން ރައީސް ސާފުކޮށް ވިދާޅުދެއްވި އެވެ. އެކަމަކު ވައިރަހުން ރައްޔިތުން ސަލާމަތްކުރަން، ރާއްޖޭގެ ބޯޑަރުގައި ހިފެހެއްޓުންތަކެއް ލާން މިވަގުތަށް ކޮންމެހެން މަޖުބޫރުކަން ރައީސް ވިދާޅުވި އެވެ.\nރާއްޖޭގެ އިގްތިސާދީ ހަރަކާތްތައް އެކީ ހުއްޓިދާ މި ފިޔަވަޅުގެ ސަބަބުން އަންނާނެ ލޮޅުންތައް ކުޑަކުރަން ސަރުކާރުން އަޅާނެ ބައެއް ފިޔަވަޅުތައް ވިދާޅުވެ ދެއްވާ އާ ތަފްސީލްތައް ހާމަކުރެއްވި އެވެ. އެ ފިޔަވަޅުތަކުގެ އަމާޒަކީ ރައީސް ވިދާޅުވި ގޮތުގައި، ދިވެހިންގެ ވަޒީފާތަކާއި ވިޔަފާރިތައް މިދަނޑިވަޅުގައި ހިފެހެއްޓުމެވެ.\nއިގްތިސާދީ އެހީގެ ޕެކޭޖްގެ އާ ތަފްސީލްތައް:\nވިޔަފާރިތަކަށް އެހީވުމަށް ދޫކުރާ، 2.5 ބިލިއަން ރުފިޔާއަށް އެދުމަށް ހުޅުވާލުން.\nބީއެމްއެލްގެ ލޯނުތައް ހަ މަސްދުވަހަށް ފަސްކުރުން އަދި މަހުން މަހަށް ދައްކަން ޖެހޭ އަދަދު 20 ޕަސެންޓް ކުޑަކުރުން.\nގެސްޓްހައުސް، ރިސޯޓްތަކަށް ބީއެމްއެލްއިން 350 މިލިއަން ރުފިޔާއާ ހަމައަށް ލޯނު ދޫކުރުން.\nއެޗްޑީއެފްސީގެ ހައުސިން ލޯނުތަކަށް ދައްކަން ޖެހޭ ފައިސާ ހަ މަސް ދުވަހަށް ފަސްކުރުން.\nއިންޓަނެޓްގެ އަގުތަކަށް ލުޔެއް ހޯދައިދީ ދެތިން ދުވަސްތެރޭ އިއުލާން ކުރުން.\nމަސްވެރިންނަށް ފައިސާ ދިނުމުގެ ކަންކަން ހަރުދަނާކުރުން.\nއެސްޓީއޯއިން ދިވެހި ދަނޑުވެރިންގެ ތަކެތި ގަނެ ވިއްކަން ފަށަނީ.\nސްޓޫޑަންޓް ލޯން ދެއްކުން ހަ މަހަށް ފަސްކުރުން.\nނޫސްވެރިންގެ ސުވާލުތަކަށް ހުޅުވާލުމާ އެކު، ގިނަ ނޫސްވެރިން ރައީސްއާ ކުރިމަތިކުރި ސުވާލުތަކުގެ މިސްރާބަކަށްވީ، އިގްތިސާދަށް ދެން ވާނެ ގޮތަކާ މެދު އެވެ. އާންމުންގެ ވަޒީފާތަކަށް ވާނެ ގޮތެކެވެ. ވިޔަފާރިތަކަށް ދެން ވާނެ ގޮތެކެވެ. ރާއްޖެ މިކަމުން އަރައިގަނެވޭނެ އިރެކެވެ. އާންމުން ކައިގެން ބޮއިގެން އުޅޭނެ ގޮތަކާ މެދު އެވެ.\nކަންބޮޑުވުމަކަށް ފަހު ކަންބޮޑުވުމަކަށް ރައީސް ޖަވާބުދެއްވަމުން ވަޑައިގެންނެވީ، ސަރުކާރުން އެ ކަންކަމަށް ހައްލު ހޯދަން ގެންގުޅޭ މަގު ކުރައްސަވައި ދެއްވަމުންނެވެ.\nޕްރެސްއަށް ފަހު ރައީސް ސޯލިހު: ރައީސް ވިދާޅުވަނީ މިއީ ކެތްތެރިވާންވީ ވަގުތުކަމަށް -- ފޮޓޯ/ މުހައްމަދު ޝަރުހާން\nރާއްޖެއަށް މުދާ އެތެރެވާ މައިދޮރާށިތައް ކަމަށްވާ، ލަންކާ އަދި އިންޑިއާ މިވަގުތަށް ބަންދުކޮށްފައި އޮތުމުން އާންމު ކާބޯތަކެތި ގެނައުމުގައި ދަތި ހުރިކަން ރައީސް ފާހަގަ ކުރައްވާ ވިދާޅުވީ، ރާއްޖޭގެ ހުރިހާ ރަށެއްގައި އިތުރު މަސް ދުވަހަކަށް ވާވަރަށް މިހާރު ކާޑު ސްޓޮކް ކޮށްފައި ހުންނާނެ ކަމަށެވެ. އަދި އިތުރު 10 މަހަށް ރާއްޖެއަށް ބޭނުންވާ ހަނޑޫ، ހަކުރު ސްޓޮކް ކުރުމުގެ މަސައްކަތް ސަރުކާރުން ފަށާފައިވާކަން ރައީސް ހާމަކުރެއްވި އެވެ. އަދި ވިދާޅުވީ، ރާއްޖެއަށް ފަސް މަސް ދުވަހަށް ބޭނުންވާ ވަރަށް ފުށް އަންނަ މަހުގެ ފަސް ވަނަ ދުވަހާ ހަމައަށް ގުދަން ކުރެވޭނެ ކަމަށެވެ.\n"ކުރިއަށް އޮތް 10 މަސް ދުވަހަށް ފުޑް ސެކިއުރިޓީ އަޅުގަނޑުމެންނަށް އެބަ ޔަގީންކަން ކުރަން. އެކަމާ ދޭތެރޭ ރައްޔިތުން ކަންބޮޑުވާކަށް ނުޖެހޭނެ،" ރައީސް ސޯލިހު ވިދާޅުވި އެވެ.\nމީގެ އިތުރަށް، ރާއްޖެއަށް ބޭނުންވާ ތަރުކާރީ އާއި ކާބޯތަކެތި ބޭރުން ރާއްޖެ ގެނައުމަށް ޓަކައި، ޗާޓަރު ފްލައިޓްތަކެއް ބާއްވަން ވިސްނަވާކަން ރައީސް ހާމަކުރެއްވި އެވެ.\nމިފަދަ ހާލަތަކަށް އެއްވެސް ގައުމަކުން ދުރާލާ ތައްޔާރުވެފައި ނެތްކަން ފާހަގަ ކުރައްވާ ރައީސް ވިދާޅުވީ ރާއްޖެއިން ވެސް މިވަގުތު ފިޔަވަޅު އަޅަމުން ދަނީ އެ ވަގުތަށް އަންނަ ކަންކަން ހައްލު ކުރުމަށް ކަމަށެވެ.\nއެގޮތުން ސަރުކާރުގެ އަމާޒު މިވަގުތަށް ހުރީ، ބޭރުގެ މާލީ އިދާރާތަކުން ލޯނަށް ފައިސާ ނަގައިގެން އެ ފައިސާ އިގްތިސާދަށް ޕަމްޕް ކުރަން ކަމަށެވެ. އެގޮތުން ފައިސާގެ އެހީތައް ހޯދުމަށް ބައެއް މާލީ އިދާރާތަކާ މިހާރުވެސް ވާހަކަ ދައްކަމުން ދާކަން ރައީސް ފާހަގަ ކުރެއްވި އެވެ.\nއެ މަޝްވަރާތަކުގެ ތެރެއިން ކޮރޯނާވައިރަސް ފަންޑަށް ވޯލްޑް ބޭންކުން މިހާރު 10 މިލިއަން ޑޮލަރު ދީފައިވާކަން ރައީސް އިއުލާން ކުރެއްވި އެވެ.\nމީގެ އިތުރަށް ރާއްޖެއަށް މަދުވާ ބޭރު ފައިސާ ހަމަޖައްސައި، ދިވެހި ރުފިޔާގެ އަގު ހިފެހެއްޓުމަށް، އިންޑިއާގެ މަރުކަޒީ ބޭންކް، އާރުބީއައިއާ އެކު ހަދާފައިވާ 400 މިލިއަން ޑޮލަރުގެ ކަރަންސީ ސްވޮޕް ފެސިލިޓީގެ ބޭނުން މިވަގުތަށް ކުރަން ވިސްނަވާ ކަމަށް ރައީސް ވިދާޅުވި އެވެ.\nރައީސް ސޯލިހު ޕްރެސްކޮންފަރެންސްގައި: އާންމުންނަށް އުންމީދީ މެސެޖްތަކެއް ދޫކޮށްލެއްވި -- ފޮޓޯ/ ރައީސް އޮފީސް\n"ކުރިއަށް އޮތް ދެތިން މަހެއްހާ ދުވަސް ޑޮލަރު ޝޯޓޭޖެއް ނެތި އަޅުގަނޑުމެންނަށް ކުރިއަށް ގެންދެވޭނެ. މިއީ އެހާ ދުރަށް އަޅުގަނުމެން ފޯކާސްޓް ކޮށްގެން ކަންކަން ކުރެވެން އޮތް ދަނޑިވަޅެއް ނޫން. މިކަމަށް ތައްޔާރުވެގެން ދުނިޔެވެސް ތިއްބައެއް ނޫން މިކަމާ މި ކުރިމަތިވީކީ،" ރައީސް ސޯލިހު ވިދާޅުވި އެވެ.\nރާއްޖެއަށް ވުރެ ބޮޑެތި ގައުމުތަކުގެ އިގްތިސާދުތައް "ފުނޑިފައިވާ"ކަން ފާހަގަ ކުރައްވާ، އެމަނިކުފާނު ދެން ދެއްވީ ވަރަށް ވަރުގަދަ މެސެޖެކެވެ؛ މިއީ އުންމީދު ގެއްލުވާލަންވީ ވަގުތެއް ނޫން ކަމަށް ރައީސް ވިދާޅުވި އެވެ.\nމުޅި ދުނިޔެއަށް 2007-2008 ގައި ކުރިމަތިވި ފައިނޭންޝަލް ކްރައިސިސް އާއި މިހާރު އިގްތިސާދަށް ދިމާވެފައި ހުރި މައްސަލަތައް އަޅާކިޔުއްވާ ރައީސް ވިދާޅުވީ؛ މިފަހަރުގެ ތަފާތަކީ މީހުން އަތުގައި ފައިސާ ހުރުން ކަމަށެވެ. ބޭންކްތަކުގައި ވެސް ފައިސާ އެބަހުރި ކަމަށް ރައީސް ވިދާޅުވި އެވެ. އެހެންވެ، އެމަނިކުފާނުގެ ލަފާކުރެއްވުމަކީ އިގްތިސާދީ ބޫމްއެއް މިއަހަރުގެ ފަހުކޮޅު ފެނިގެންދާނެ ކަމެވެ.\nރައީސް ސޯލިހު މިއަދުގެ ޕްރެސްގައި: އަންނަ މަސް ތެރޭ ޗައިނާއަށް ރާއްޖެ ހުޅުވާލެވޭނެ ކަމަށް ރައީސް އުންމީދު ކުރައްވާ -- ފޮޓޯ/ ރައީސް އޮފީސް\n"ބައްޔެއް ފެތުރިގެން މި އުޅެނީ. އެއްތަނުން އަނެއް ތަނަށް ދަތުރުނުކުރެވިގެން މި އުޅެނީ. މިކަމުން އަރައިގަތުމާ އެކު އަޅުގަނޑަށް ފެންނަނީ ވަރަށް ބޮޑު ބަދަލެއް އިގްތިސާދަށް އަންނަތަން. އެނގިވަޑައިގަންނަވާނެ މިކަމުގެ އެކްސްޕާޓުން ވިދާޅުވަނީ މިއަހަރުގެ ފަހު ކުއާޓާއަށް އިގްތިސާދީ ބޫމްއެއް އަންނާނޭ،" ރައީސް ވިދާޅުވި އެވެ. "އެހެންވީމާ، އަޅުގަނޑުމެން ކެތްކޮށްލައިގެން ހިފަހައްޓާލަންވީ. އަޅުގަނޑަށް މަންޒަރު ފެންނަނީ ރާއްޖޭގެ ރިސޯޓްތައް އެދުވަހު ފުރިގެން ދާތަން،"\nރާއްޖޭގެ ޓޫރިޒަމް އަލުން ދިރުވުމަށް އެމަނިކުފާނު ގެންގުޅުއްވާ ޕްލޭނެއް ވެސް ހާމަކޮށްދެއްވި އެވެ. ރާއްޖެއިން ފެނުނު ކޮރޯނާވައިރަސް ޖެހިފައިވާ އެންމެން މިމަހުގެ ނިޔަލަށް ބަލިން ފަސޭހަ ވާނެކަމުގެ އުންމީދު ރައީސް މިރޭ ދެއްވި އެވެ.\nއެއާ އެކު، އެމަނިކުފާނު ވިސްނުންފުޅުގައި ހުރީ ރާއްޖޭގެ ޓޫރިޒަމްގެ އެންމެ ބޮޑު އެއް މާކެޓް ޗައިނާއަށް އަލުން ރާއްޖެ ހުޅުވާލުމަށެވެ. އަދި ސައުތު އީސްޓް އޭޝިޔާގެ އެހެން ގައުމުތަކަށް ވެސް ރާއްޖެ ހުޅުވާލުމަކީ އެމަނިކުފާނުގެ ޕްލޭނެކެވެ. އޭރުން ހަ މަސްދުވަހުގެ ތެރޭގައި ރާއްޖޭގެ އިގްތިސާދު ހަމައަކަށް އެޅެމުން އަންނަތަން ފެންނާނެ ކަމަށް އެމަނިކުފާނު ވިދާޅުވި އެވެ.\nސޯލިހު މިއަދު ޕްރެސް ކޮންފަރެންސްގައި: ރައީސް ވިދާޅުވަނީ މިއަހަރުގެ ފަހު ކުއާޓަރުގައި އިކޮނޮމިކް ބޫމެއް އަންނާނެ ކަމަށް -- ފޮޓޯ/ ރައީސް އޮފީސް\nމި ހުރިހާ އުންމީދަކާ އެކު ރައީސް ސޯލިހު ވިޔަފާރިވެރިންގެ ކިބައިން އެދިވަޑައިގެންނެވީ، ސަރުކާރުން ދޭ އެހީތަކުގެ ބޭނުން ހިފައި އާންމު ރައްޔިތު މީހާއަށް ދަތިވާނެ ފަދަ އެއްވެސް ކަމެއް ނުކުރުމަށެވެ. އެގޮތުން ދިވެހިން ވަޒީފާތަކުގައި ބައިތިއްބާ، އަސާސީ މުސާރަ ލިބޭނެ ގޮތްތަކަށް ވިޔަފާރިވެރިން އަމަލުތައް ބެހެއްޓުމަށް ރައީސް ގޮވާލެއްވި އެވެ.\nރައީސް ތަކުރާރުކޮށް ވިދާޅުވީ، މިއީ ދުނިޔެވެސް އަދި މުޅި ރާއްޖޭގެ ހުރިހާ ރައްޔިތުން ވަކި ފިކުރެއް ކުލައެއް ބެލުމެއް ނެތި އެއްބައިވާންވީ ވަގުތު ކަމަށެވެ. މިއީ އެއް ބަޔަކު އަނެއް ބަޔެއްގެ އެހީގައި ގައުމު އަލުން އާރާސްތު ކުރުމުގެ ދަނޑިވަޅު ކަމަށް ރައީސް ވިދާޅުވި އެވެ.\nރައީސް ސޯލިހު މިއަދުގެ ޕްރެސްކޮންފަރެންސްގައި: މިއީ އެއްބަޔަކު އަނެއް ބަޔަކު އެހީތެރިވާންވީ ވަގުތު ކަމަށް ވިދާޅުވި -- ފޮޓޯ/ ރައީސް އޮފީސް\nއެންމެ ނުރައްކާ ދަނޑިވަޅަށް ވެސް ސަރުކާރު އޮތީ ތައްޔާރަށް ކަމަށް ރައީސް ވިދާޅުވި އެވެ. އެމަނިކުފާނު ވިދާޅުވީ، ރައްޔިތުންނާ އެކު ވީހާލެއްގައި ވާން އެމަނިކުފާނު ހިދުމަތުގައި ދެމި ހުންނަވާނެ ކަމަށެވެ. އަދި ރައްޔިތުންނަށް ލިބެން ޖެހޭ އަސާސީ ހިދުމަތަކަށް ބުރޫ އެރިޔަ ނުދެއްވާނެ ކަމުގެ ޔަގީންކަން ރައީސް ދެއްވި އެވެ.\n"އަޅުގަނޑު ހުންނާނީ ރައްޔިތުންނާ އެކީގައި. ރައްޔިތުންނަށް ވާގޮތެއް ވާނެ. އަޅުގަނޑުގެ ސަލާމަތާ ރައްކާތެރިކަމަށް އަޅާނެ ފިޔަވަޅަކީ ރައްޔިތުންގެ ރައްކާތެރިކަމަށް އަޅާނެ ފިޔަވަޅު. މިއީ އަޅުގަނޑު މަސައްކަތް ކުރަމުން މި އަންނަ ގޮތަކީ." ރައީސް ސޯލިހު ވިދާޅުވި އެވެ.


In Pictures: WTM tourism ge enme bodu Eid\nޑަބްލިއުޓީއެމް: ޓޫރިޒަމްގެ އެންމެ ބޮޑު އީދު\nޑަބްލިއުޓީއެމް 2019 ފެއާގެ ސްޓޯލެއް: ފެއާގެ ތެރެއިން ގައުމުތަކުގެ ސަގާފަތް ވެސް ދައްކާލަނީ -- ފޮޓޯ: ހާފް ކޯޓް: ޝަޔާހު\nއިނގިރޭސި ވިލާތުގެ ލަންޑަންގައި މިހާރު ކުރިއަށްދާ ވޯލްޑް ޓްރެވަލް މާކެޓް (ޑަބްލިއުޓީއެމް) އަކީ ދުނިޔޭގައި ބާއްވާ ޓޫރިޒަމްގެ އެންމެ ބޮޑު އެއް އިވެންޓެވެ. ޑަބްލިއުޓީއެމް ފެށުން އައިސްފައިވަނީ 1980 ވަނަ އަހަރު، އޮލިމްޕިއާ ލަންޑަންގައި ބޭއްވި ޓޫރިޒަމް ފެއާއަކުންނެވެ. ލަންޑަން ޑަބްލިއުޓީއެމްގެ ފުރަތަމަ ފެއާ ހުޅުއްވައި ދެއްވީ ޑިއުކް އޮފް ކެންޓެވެ. ޖެހިގެން އައި އަހަރު މި ފެއާ ހުޅުއްވައި ދެއްވީ ޕްރިންސަސް އެލެގްޒެންޑްރާ އެވެ.\nޑަބްލިއުޓީއެމް ފެއާގައި އެންމެ ތާރީހީ އަދި އެންމެ ކުލަގަދަ ހުޅުވުމުގެ ރަސްމިއްޔާތެއް ބާއްވާފައިވަނީ 1985 ވަނަ އަހަރު އެވެ. އެ އަހަރުގެ ފެއާ ހުޅުވައި ދެއްވީ ޕްރިންސަސް ޑާނާޔާ އެވެ. އާންމުކޮށް ވެސް އެތަކެއް ހާސް މީހުން ޖަމަވާ ފެއާ ހުުޅުވައި ދެއްވަން އަކަމަނާ ވަޑައިގެންނެވުމުން އިތުރަށް އެތަކެއް ހާސް ބަޔަކު އެ ފަހަރު ޖަމާވި އެވެ. އެފަހަރު ފެއާ އޮތް އޮލިމްޕިއާ ފުރި ސެކިއުރިޓީ ބަލަހައްޓަން ގޮންޖެހުން ތަކާ ވެސް ދިމާވި އެވެ.\nޑަބްލިއުޓީއެމް 2019 ފެއާގައި ރާއްޖޭގެ ސްޓޯލް -- ފޮޓޯ: ހާފް ކޯޓް: ޝަޔާހު\nދުނިޔޭގެ ޓޫރިޒަމްގެ ތާރީހު ބަދަލު ކޮށްލި ޑަބްލިއުޓީއެމް ފެއާއަށް އައި ތާރީހީ އަނެއް އަހަރަކަށްވީ 1989 ވަނަ އަހަރެވެ. އެއީ ފެއާ މެދު ކެނޑުމެއްނެތި ބާއްވާތާ 10 ވަނަ އަހަރު ފުރުމެވެ. މި އަހަރަކީ ޑަބްލިއުޓީއެމް ބާއްވާތާ 40 ވަނަ އަހަރެވެ.\nޑަބްލިއުޓީއެމް 2019 ފެއާގެ ސްޓޯލުގައި ޓޫރިޒަމް މިނިސްޓަރު އަލީ ވަހީދު -- ފޮޓޯ: ހާފް ކޯޓް: ޝަޔާހު\nޓޫރިޒަމްގެ މި އަހަރުގެ ބޮޑު އީދު މިއަދު ނިމޭނެ އެވެ. ދުނިޔޭގެ ޓޫރިޒަމްގެ އެންމެ އިސް ފަރާތް ތަކުން މި އަހަރު ވެސް ބައިވެރިވެފައިވެ އެވެ. މި އަހަރުގެ ފެއާގައި ޓޫރިޒަމް ސިނާއަތުގެ 5،000 އަށްވުރެ ގިނަ ފަރާތް ތަކުން ބައިވެރިވި އެވެ.\nޑަބްލިއުޓީއެމް 2019 ފެއާގެ ސްޓޯލުގައި ޓޫރިޒަމް މިނިސްޓަރު އަލީ ވަހީދު ދި ޑިއުންސް ބޭންޑުގެ ކުދިންނާއެކު -- ފޮޓޯ: ހާފް ކޯޓް: ޝަޔާހު\nޑަބްލިއުޓީއެމް 2019 ފެއާގެ ރާއްޖޭގެ ސްޓޯލް -- ފޮޓޯ: ހާފް ކޯޓް: ޝަޔާހު\nމި އަހަރުގެ ޑަބްލިޓީއެމް ފެއާގައި ރާއްޖެއިން 63 ކުންފުންޏެއްގެ 163 މަންދޫބުން ބައިވެރިވި އެވެ. އަދި ފެއާގައި ހުންނަ ރާއްޖޭގެ ސްޓޯލްތަކުގައި ތަފާތު ހަރަކާތްތައް ކުރިއަށް ގެންދިޔަ އެވެ. މި ފެއާ އާ ގުޅުވައިގެން އިނގިރޭސިވިލާތުގެ މެންޗެސްޓާ އާއި ގްލާސްގޯ އާއި ޑަބްލިންގައި "ޖާނީ ޓް ދަ ސަނީ ސައިޑް އޮފް މޯލްޑިވްސް" ގެ ރޯޑް ޝޯ އެއް ބާއްވަން ވެސް ހަމަޖެހިފައިވެ އެވެ.


SunOnline: Rahrashuga thibi muvahzafun Resort thakah dhiyun manaa vehjje\nރަށްރަށުގައި ތިބި މުވައްޒަފުން ރިސޯޓްތަކަށް ދިޔުން މަނާވެއްޖެ\nމުހައްމަދު މުޒައްޔިން ނާޒިމް 18 Mar 2020, 20:05\nރާއްޖޭގެ ރިސޯޓެއް: ރަށްރަށުން ރިސޯޓުތަކަށް މީހުން އެރުން ވަނީ މަނާކޮށްފައި -- ފައިލް ފޮޓޯ\nރަށްރަށުގައި ތިބި ރިސޯޓްތަކުގެ މުވައްޒަފުންނަށް ވެސް، އަނބުރާ ރިސޯޓްތަކަށް ދިޔުން ހެލްތް، ޕްރޮޓެކްޝަން އެޖެންސީ (އެޗްޕީއޭ) އިން މިރޭ ނެރުނު ސާކިއުލާއަކާ އެކު މަނާވެއްޖެ އެވެ.\nއެޗްޕީއޭ އިން މި މަހު 14 ވަނަ ދުވަހު ވަނީ، ރިސޯޓުތަކުން މިހުން ފޭބުން 14 ދުވަހަށް މަނާކޮށްފަ އެވެ. ނަމަވެސް ރިސޯޓުުތަކުގެ މުވައްޒަފުން އަނބުރާ ރިސޯޓަށް ދިޔުމުގައި ހުރަހެއް ނެތް ކަމަށް އޭރު އެޗްޕީއޭ އިން ވަނީ ބުނެފަ އެވެ.\nޑިރެކްޓާ ޖެނެރަލް އޮފް ޕަބްލިކް ހެލްތް މައިމޫނާ އަބޫބަކުރު ސޮއިކޮށް އެޗްޕީއޭ އިން މިރޭ ނެރުނު އެންގުމުގައި ބުނެފައިވަނީ، މިރޭ 9:00 އިން ފެށިގެން 10 ދުވަހުގެ މުއްދަތަކަށް ރާއްޖޭގެ އެއްވެސް ރަށަކުން ރިސޯޓަކަށް މީހުންނަށް ދަތުރު ނުކުރެވޭނެ ކަމަށެވެ. އެ 10 ދުވަހުގެ މުއްދަތުގައި، ރިސޯޓްތަކުން، މީހުން ދިރިއުޅޭ އެއްވެސް ރަށަކަށް ދަތުރު ނުކުރެވޭނެ ކަމަށާއި އަދި އެއް ރިސޯޓުން އަނެއް ރިސޯޓަށްވެސް ދަތުރު ކުރުން މަނާވާނެ ކަމަށް އެ އެންގުމުގައި ބުނެފައިވެ އެވެ.\nގާނޫނުން ޑިރެކްޓާ ޖެނެރަލް އޮފް ޕަބްލިކް ހެލްތް އަންގާ އެންގުންތަކަށް ބޯނުލަބައިފި ނަމަ، އެ މީހުންގެ ނަން ހާމަކޮށް، 5،000 ރުފިޔާއަށްވުރެ، ބޮޑު ނޫން އަދަދަކުން ޖޫރިމަނާ ކުރެވޭނެ ކަމަށް މިއަދު އެޗްޕީއޭ އިން ވަނީ ބުނެފަ އެވެ.\nރާއްޖޭގެ ހަތަރު ރިސޯޓަކާއި ސަފާރީއަކުން 13 ބިދޭސީއަކު މިހާތަނަށް ވައިރަހަށް ވަނީ ޕޮޒިޓިވްވެފަ އެވެ.\nއަދިތްޔާގެ ލަވައެއް އަނެއްކާ ވެސް ރާއްޖޭގެ މަންޒަރުތަކާއެކު\nރިސޯޓު ބިދޭސީންގެ ވަޒީފާ ގެއްލި، މާލެ ތެރޭ ގިނަވެއްޖެ\nހެޕީ މާކެޓްގެ ރިސޯޓްތަކުގެ މުވައްޒަފުންނަށް ޕެއިޑް ލީވްއެއް


ނިޔާވުމުން މޫނު ދެކިލަން ވެސް ނުދިޔަ، އެއީ އިންސާނުންތަ؟\nސައުދުގެ ފޮޓޯއިން ގިނަ ބަޔަކު ވަނީ ރޮއްވާލާފައި\nރައީސް ޔާމީން ފެކްޝަންގެ ބޭފުޅުން ޖަނާޒާގައި ބައިވެރިއެއް ނުވޭ\nސައުދުގެ މަންމަ ނިޔާވީ އާދީއްތަ ދުވަހު\n7 އޯގަސްޓް 2017 | ހޯމަ 18:13\nމަންމަގެ ޖަނާޒާއަށް ފަހު މެމްބަރު ސައުދު އަނބުރާ ޖަލަށް ގެންދާއިރު ރޮނީ\nބަނޑުއަޅައި ވިހެއި މައިމީހާ ނިޔާވި ހަބަރަށް ވުރެ ހިތްދަތި ހަބަރެއް އޮންނާނެ ހެއްޔެވެ؟ އެންމެ ފަހު ނޭވާ ދުނިޔެއަށް ދޫކޮށްލާ ވަގުތުގައި އެ މައިމީހާގެ ގާތުގައި ހުރުމަށް ނޭނދޭނީ ކާކު ހެއްޔެވެ؟ ނަމަވެސް، ރައްޔިތުންގެ މަޖިލީހުގެ ވިލިނގިލީ ދާއިރާގެ މެމްބަރު ސައުދު ހުސައިންގެ މަންމަ އާދީއްތަ ދުވަހު ނިޔާވިއިރު، އޭނާ ހުންނެވީ ޖަލުގައެވެ.\nޖުލައި 24 ގައި މަޖިލިހުގެ އިދާރާއަށް ވަދެވަޑައިގަތް މައްސަލައިގައި ޖުލައި 28 ވަނަ ދުވަހު ސައުދު ހައްޔަރުކޮށް ބަންދަށް 15 ދުވަސް ވަނީ ޖަހައިފައެވެ. މިއީ ސިޔާސީ ކަމެކެވެ. މަޖިލީހުގެ މެމްބަރުންގެ މައްޗަށް ޖިނާއީ ތުޙުމަތު އުފުލައި ތަޙުޤީޤު ފަށައި، ބައެއް މެމްބަރުން ޖަލަށް ލާފައިވަނީ، މަޖިލީހުގެ މެޖޯރިޓީ ސަރުކާރަށް ގެއްލިގެން ދިއުމަށް ފަހުއެވެ. ގިނަ ބަޔަކު ގަބޫލުކުރާ ގޮތުގައި ސައުދު ޖަލަށް ލާފައިވަނީ ނުހައްގުންނެވެ. ބިރު ދެއްކުމަށެވެ. ސައުދު ޖަލަށްލީއިރު އޭނާގެ މަންމަ އޮންނެވީ ހޮސްޕިޓަލްގައެވެ. މަންމަގެ ގައިގައި ފިރުމާލަ ފިރުމާލައި އިންނަވާ ސައުދު ކުއްލިއަކަށް ވަކިވުމުން، އެ މުސްކުޅި މަންމައަށް ފުން އިހްސާސްކުރުވިއެވެ. އިތުރު ވޭނެކަށްވިއެވެ. ހިތްދަތި ކަމަކަށްވިއެވެ. ޖަލަށްލިތާ ނުވަ ދުވަސް ފަހުން ސައުދަށް ފެނިވަޑައިގަތީ މަންމަގެ ފުރާނަ ނެތް މަސްގަނޑެވެ. މިވަރުގެ ހިތްދަތިކަމެއް ދޭން ސައުދުގެ ކުށަކީ ކޮބައި ހެއްޔެވެ؟\nމަޖިލީހުގެ ރައީސް އަބްދުﷲ މަސީހުގެ އިތުބާރު ނެތްކަމުގެ މައްސަލައިގައި ސޮއި ކުރެއްވުން ހެއްޔެވެ؟ ރައީސް ޔާމީންގެ ފިކުރުފުޅަށް ތާއިދު ނުކުރެއްވުން ހެއްޔެވެ؟ އެ ނޫން ސަބަބެއް އޮތް ނަމަ، އޭގެ ކުރިން ވެސް ޖަލަށް ލާނެއެވެ. ސައުދާއެކު ޕީޕީއެމްގެ 11 މެމްބަރަކު މަސީހާ ދެކޮޅަށް ސޮއިކުރެއްވިއިރު ރައީސް ޔާމީން ގަބޫލުފުޅު ކުރައްވަނީ އެ އަމަލަކީ ބަގާވާތް ކުރައްވަން އުޅުއްވުމުގެ އަމަލެއްގެ ގޮތުގައެވެ. އެހެންެވެ، މެމްބަރުންގެ ކިބައިން ބަދަލު ހިތްޕަވަނީ ކަމަށް ވެދާނެއެވެ. ސައުދުގެ މަންމަ ނިޔާވި ހަބަރު ލިބުމަށް ފަހުވެސް، މޫނު ދެކިލުމަށް ގެންދިއުމުގެ ކުރިން ގެންދިޔައީ ކޯޓަށެވެ.\nމި އަނިޔާވެރި ދުނިޔޭގެ ރަހުމެއް ނެތް ފަސްގަނޑުދަށަށް ސައުދުގެ މަންމަގެ ސަންދޯއްލައި ފަސްއެޅިއެވެ. ހިތުގެ ކެކުޅުން އިތުރުވެ، ހިތް ފަޅައިގެން ނުދާނެ ހެއްޔެވެ؟ މުޅި އާއިލާއަށް ކުރިމަތިވި މޮޅިވެރިކަމާއި ހިތާމަވެރި މި ހާލަތުގައި ވެސް އިހްސާންތެރިވުމުގެ ބަދަލުގައި ސަރުކާރުން ބެލީ ސައުދު އަނބުރާ ޖަލަށް ގެންދިއުމަށެވެ. ސަންދޯއް ވަޅަށް ތިރިކުރުން ލަސްވެގެން ތިބި ކަހަލައެވެ. ކަށުކަމާކެމީގެ ކަންކަން ނިމުމާއެކު ގެންދިޔައީ ޖަލަށެވެ. ރޮއިރޮއި ހުންނަވަނިކޮށެވެ.\nމި މަންޒަރު ރާއްޖެ ޓީވީ އާއި ރާއްޖެ އެމްވީގެ ކެމެރާމަން މުހައްމަދު ޝަރުހާންގެ ލެންސަށް އެރިއެވެ. މިފޮޓޯއިން އެތައް ބައެއް ރޮއްވާލިއެވެ. ވަލު ޖަނަވާރަކަށް ވިޔަސް، މަޚްލޫގަކަށްވީތީވެ، ތޮބިއީ ގޮތުން ވަކި ކަންތައްތަކެއް ހުރެއެވެ. އާއިލާގެ މީހަކު ނުވަތަ އެކުވެރިޔަކު މަރުވެއްޖެ ނަމަ ހިތާމަކުރެވެއެވެ. ކަރުނަ ފާއްދާލައެވެ. ރޮއެވެ. އެ މީހެއްގެ ގާތުގައި ހުރެވެއެވެ. އާއިލާގެ ހިތާމައިގައި ބައިވެރިވެވެއެވެ.\nނަމަވެސް، ސައުދުގެ މަންމަގެ ޖަނާޒާއިން ސަރުކާރުގެ ވެރިންނާއި ރައީސް އަބްދުﷲ ޔާމީން ފެކްޝަންގެ ބޭފުޅުން ފެނިގެން ނުދިޔައެވެ. ސައުދާއެކު މަޖިލީހުގައި ދުވަސްތައް ހޭދަކުރެއްވި އޭނާގެ ބައެއް އެކުވެރިންނާއި ސިޔާސީ ހިޔާލު ތަފާތުވުމުން، ސައުދުގެ މަންމަގެ މޫނު ދެކިލުމަށާއި ޖަނާޒާގައި ބައިވެރިވުންވެސް ކުށަކަށް ވެދާނެ ކަމަށް ގަބޫލުކުރީ ކަމަށް ވެދާނެއެވެ. ނުވަތަ ރައީސް ޔާމީން ކޯފާވެ ވަޑައިގެންފާނެތީ ވަޑައިނުގަތީ ކަމަށް ވެދާނެއެވެ. ނުވަތަ ސިޔާސީ ފިކުރު ތަފާތުވުމުން، އެކުވެރިޔަކަށް ވިޔަސް، ލިބޭ ހިތާމައެއްގައި ބައިވެރިވުމަކީ ކުށެއް ކަމަށް ގަބޫލުކުރަނީއެވެ.\nސައުދުގެ މަންމަގެ ޖަނާޒާގެ ކަންތައް ދިޔައިރު، ރައީސް ޔާމީނާއި އެ މަނިކުފާނުގެ ފެކްޝަންގެ މެމްބަރުން ދިޔައީ ޕާޓީއަށް މެމްބަރުން އިތުރު ކުރުމަށް ޖަލްސާއެއް ބާއްވަމުންނެވެ. އެމީހުން ހިތެއް ނެތީއެވެ. އެހެން ނޫންނަމަ، އަސަރު ކުރާނެއެވެ. ޖަނާޒާގައި ބައިވެރިވާނެއެވެ. އާއިލާގެ ހިތާމަގައި ބައިވެރިވާނީ ހަމައެކަނި ޓްވީޓަކުން ނޫނެވެ. ހަގީގަތުގައި އެ ބައިމީހުންގެ އިންސާނިއްޔަތުކަމުގެ ކަންފުޅެއްވެސް ނެތީއެވެ.


ISIS ge leader Baghdadi maruvehjekamah bunefi\nއައިސިސްގެ ލީޑަރު ބަޣުދާދީ މަރުވެއްޖެ ކަމަށް ބުނެފި\nއެމެރިކާ ސިފައިން ހައްޔަރުކުރުމުގެ ކުރިން ބަޣުދާދީ މަރުވެފައިވަނީ ޖާނުން ފިދާވެގެންކަމަށް ވަނީ ބުނެފައި.\nވޮޝިންގްޓަން (އޮކްޓޯބަރު 27) - އެމެރިކާއިން ސީރިއާގެ ހުޅަނގު އުތުރު ސަރަހައްދުގައި ހިންގި އޮޕަރޭޝަނެއްގައި ޓެރިރަރިސްޓް ޖަމާއަތެއް ކަމުގައި އައިސިސްގެ ލީޑަރު އަބޫ ބަކުރު އަލް ބަޣުދާދީ މަރުވެފައިވާކަމަށް އެމެރިކާގެ ޑިފެންސް އޮފިޝަލުންނާ ހަވާލާދީ ބައެއް މީޑިއާތަކުން ބުނެފި އެވެ.\nއެމެރިކާ ސިފައިން ހައްޔަރުކުރުމުގެ ކުރިން ބަޣުދާދީ މަރުވެފައިވަނީ ޖާނުން ފިދާވެގެންކަމަށް އެ އޮފިޝަލުންނާ ހަވާލާދީ ރިޕޯޓުތައް އިތުރަށް ބުނެފައިވެ އެވެ. ނަމަވެސް، އޭނާ މަރުވެފައިވާކަން އެމެރިކާއިން ރަސްމީކޮށް އިއުލާނުކުރާނީ ޑީއެންއޭ ޓެސްޓުތައް ހެދުމަށްފަހުކަމަށް މައުލޫމާތު ލިބެ އެވެ.\nއެމެރިކާގެ ރައީސް ޑޮނަލްޑް ޓްރަމްޕް ވަރަށް އަވަހަށް "މުހިއްމު އިއުލާނެއް" ކުރައްވާނެކަމަށް ވައިޓް ހައުސް އިން ވަނީ ބުނެފަ އެވެ. ނަމަވެސް، އިތުރު މައުލޫމާތެއް ނުދެ އެވެ.\nމީގެ ފަސް އަހަރުކުރިން، ސީރިއާ އާއި އިރާގުގެ ބައެއް ސަރަހައްދުތަކުގައި އައިއެސްގެ ހިލާފަތު އިއުލާންކުރި ފަހުން ބަޣުދާދީ ވީތަނެއް ނޭނގި ތިއްބާ، އައިއެސްގެ އަލް ފުރްގާން ނެޓްވޯކް މެދުވެރިކޮށް އޭނާކަމަށް ބެލެވޭ މީހަކު ވަނީ 18 މިނެޓުގެ ވީޑިއޯއެއް ނެރެފަ އެވެ.\nއެ ވީޑިއޯގައި ބަޣުދާދީ ބުނެފައި ލަންކާގައި ދިން ބޮމުގެ ހަމަލާތަައް ދިނީ ސީރިއާގެ ބާޣޫޒް ސަރަހައްދު އައިއެސްގެ އަތްދަށުން ހިފުމުން އެކަމުގެ ބަދަލު ހިފަން ކަމަށެވެ. ބަޣުދާދީގެ ވީޑިއޯގައި ވަނީ ބުރްކިނާ ފަސޯ އާއި މާލީގެ ހަނގުރާމަވެރިން ވެސް އައިއެސް އަށް ބައިއަތު ހިފާފައިވާ ކަމަށް ބުނެފަ އެވެ. އަދި ސޫދާން އާއި އަލްޖީރިއާގައި ހިންގަމުންދާ ހަމަނުޖެހުންތަކާ ގުޅޭ ގޮތުން ވެސް އޭނާ ވަނީ ވާހަކަ ދައްކަައިފަ އެވެ.\nއިރާގުގައި ހަރަކާތްތެރިވަމުން ދިޔަ އައިއެސްގެ ލީޑަރުކަމާ ބަޣުދާދީ ހަވާލުވީ 2010 ވަނަ އަހަރު އެވެ. އޭގެ ތިން އަހަރު ފަހުން ސީރިއާގައި ހަރަކާތްތެރިވަމުންދިޔަ އަލް ގައިދާގެ ބައެއް އައިއެސްގެ ތެރެއަށް ވައްދާ އައިސިލްގެ ނަމަށް ބަދަލުކޮށްފައިވާކަމަށް އޭނާ ވަނީ އިއުލާނުކޮށްފަ އެވެ.\nސީރިޔާ އެމެރިކާ ޓެރަރިޒަމް\nސީރިއާގައި އައިއެސް ދަނީ އަލުން ބާރު ގަދަވަމުން: ޕެންޓަގަން


Baggage fee nudhakkan vegen 2.5kg ge annaunu laifi\nބެގޭޖް ފީ ނުދައްކަން 2.5 ކިލޯ އަންނައުނު ލައިފި\nރޮޑްރިގޫޒް: ބެގެޖް ފީ ދައްކާކަށް ބޭނުމެއް ނުވޭ\nއެކްސެސް ވެގެން ބެގޭޖްފީ ދައްކަން ޖެހުމަކީ އެއާޕޯޓްތަކުގައި މީހުންނަށް ކުރިމަތިވާ އެންމެ ހިތްހަމަނުޖެހޭ ކަންތަކެވެ. އެހެންވެ މި އަންހެންމީހާ އިތުރުވާ ކިލޯއަށް ފައިސާ ނުދައްކަން ހެދީ ވަރަށް މޮޅު އުކުޅެކެވެ. ސޫޓްކޭހުގައި ހުރި ބަރުދަން ލުއި ކުރުމަށްޓަކައި އޭގައި ހުރި އަންނައުނުތައް ފަހަރަކު އެއްޗެއް އެމީހާ ލަމުން ލަމުން ގޮސް ފޮށީގެ ބަރުދަން ލުއި ކުރީ އެވެ.\nމިއީ "ފްރެންޑްސް" ސިލްސިލާގައި ޖޯއީ ކުރާ ކަމެކެވެ. މި އަންހެންމީހާ ވެސް އެ ސިލްސިލާ ބަލާފައި އެގޮތަށް ފޮށީގެ ބަރުދަން ލުއިކުރަން ނިންމީ ކަމަށް ބެލެވެ އެވެ.\nފޭސްބުކް ޕޯސްޓެއްގައިވާ މި ޚަބަރު ބުނާ ގޮތުން އެމީހާ އަތުން ގެންދާ ދަބަހުގައި 9.5 ކިލޯ ހުއްޓެވެ. ހަތް ކިލޯ އަށް ވުރެ ގިނައިން އެ ދަބަހުގައި ނުގެންދެވޭނެ ކަމަށް އެއާލައިން ސްޓާފުން އެމީހާ ގާތުގައި ބުންޏެވެ. އަދި ދަބަސް ލުއި ކޮށްގެން އަންނަން އެދުނެވެ.\nއެކްސެސް ބެގޭޖްފީ ދައްކަން އެ އަންހެންމީހާ އިންކާރު ކުރި އެވެ. އަދި ދަބަސް ހުޅުވާފައި އޭގައި ހުރި އަންނައުނުތައް ފަހަރަކު އެއްވެސް ލަމުން ލަމުން ގޮސް ދަބަހުގެ ބަރުދަން 6.5 ކިލޯ އަށް ވަންދެން ލިއެވެ.\nއަންހެންމީހާ އޭނާގެ ފޭސްބުކް ޕޭޖްގައި ވަނީ މި ހުރިހާ އަންނައުނެއް ލައިގެން ހުއްޓާ ފޮޓޮއެއް ނަގާފައި ޝެއާ ކޮށްފަ އެވެ. "9 ކިލޯ ބެގޭޖުން 6.5 ކިލޯ އަށް" ފޮޓޯގެ ތިރީގައި އަންހެންމީހާ ލިޔެފައި ވެއެވެ.\nމި މީހާގެ ޕޯސްޓް ވައިރަލްވެ ކުޑައިރުކޮޅެއް ތެރޭގައި އެތައް ހާސް ލައިކް އަކާއި ކޮމެންޓެއް މި ޕޯސްޓަށް ލިބިފައި ވެއެވެ.\nރޮޑްރިގޫޒް ނަމަކަށް ކިޔާ މި އަންހެންމީހާ '"ވައިސް" ކިޔާ ނޫހަކަށް ދީފައިވާ އިންޓަވިއުއެއްގައި ބުނީ އެންމެ ދެ ކިލޯގެ އެކްސެސް ބެގޭޖް ފީ ދައްކަން އޭނާ ބޭނުން ނުވީކަމަށެވެ. އަދި އޭނާގެ އެފްބީ ޕޯސްޓް ވައިރަލްގެ މިހާ ބޮޑު ތަރުހީބެއް ލިބޭނެ ކަމަށް ހީވިނަމަ މިހާރު ހުރި ވަރަށް ވުރެ މޮޅު ގޮތްގޮތަށް ފޮޓޯ ނަގާފައި ޕޯސްޓް ކުރީސް ކަމަށެވެ.\nމި ޕޯސްޓަށް ކޮމެންޓްކުރި ގިނަ މީހުންގެ ނަޒަރުގައި މިއީ އެކްސެސް ފީ ނުދައްކާ ސަލާމަތްވާން އޮތް ވަރަށް މޮޅު ގޮތެކެވެ.\nދެ މިލިއަން ޑޮލަރުގެ މެޓާ އޯޑަރު ކުރި މިނިސްޓަރު ވަކިކޮށްފި\nސިކުނޑިން ޓިއުމަރެއް ނެގިއިރު މީހަކު ހޭލާ ސެލްފީ ނަގައިފި\nއިންޑިޔާގެ ދަނޑުވެރިއަކު ހެއްދި ކޮރިއަންޑާ ގަހެއް ރެކޯޑް ފޮތަށް\nކޮރޯނާވައިރަސް: ހާއްސަ ދޮންނަމެޝިނެއް އުފެއްދި ކުއްޖަކަށް އެވޯޑެއް


އަހަރެން އެދެނީ ޖަމާޢަތުގައި ނަމާދެއް ކުރުމަށެވެ. – Ilm\nއަހަރެން އެދެނީ ޖަމާޢަތުގައި ނަމާދެއް ކުރުމަށެވެ.\nވަގުތުން ހޮސްޕިޓަލަށް ގެންދެވުނެވެ. އަދި އަވަސް ފަރުވާ ދެވުނެވެ. އޭނާގެ ފުރާނަ ސަލާމަތްވިއެވެ. އެހެން ނަމަވެސް …. ފާރު ވެއްޓުނީ އޭނާގެ ބުރަކަށްޓަށް ކަމުން އޭނާގެ އޮހިބަދައަށް ލިބުނު ގެއްލުމުގެ ސަބަބުން ހިނގައި ބިނގައި އުޅުމުން މަޙްރޫމްވިއެވެ. އަދި އަމިއްލައަށް ފާޚާނާވެސް ނުކުރެވެއެވެ. އެއްވެސް ގޮތަކަށް ޙަރަކާތެއް ނުކުރެވެއެވެ. މެޝިންތަކުގެއެހީގައި ހަށިގަނޑުން ނަޖިސް ބޭރު ކުރުމަށް އެތައް އިރެއް ނަގައެވެ. އެކަމުގައިވެސް އެތައް ވޭނަކާއި ކެކުޅުމެއް އޭނާއަށް ލިބެއެވެ.\nމިޙާލުގައި އޭނާ ވަނިކޮށް، ޒިޔާރަތްކޮށްލަން ދިޔަ މީހަކު ސުވާލު ކުރިއެވެ. “މިހާރު ތިބާގެ އެންމެ ބޮޑު އުއްމީދަކީ ކޮބާހެއްޔެވެ؟”\nޖަވާބުގައި އޭނާ ބުންޏެވެ. “އަހަރެން އެންމެ އެދެނީ ޖަމާޢަތުގައި ނަމާދު ކުރުމަށެވެ……….”


B. Atholhuge fas rashehge Fenaa narudhamaa alhaidbeyne bayaku hoadhan ee\nބ. ހިތާދޫ ނަރުދަމާ އެޅުމުގެ މަސައްކަތް ކުރަނީ\nބ. އަތޮޅުގެ ފަސް ރަށެއްގައި ފެނާއި ނަރުދަމާ އަޅައިދޭނެ ބަޔަކު ހޯދަނީ\nހިތާދޫ އޮންލައިން | 25 ފެބުރުވަރީ 2021\nބ. އަތޮޅުގެ ފަސް ރަށެއްގައި ފެނާ ނަރުދަމާ އަޅާނެ ބަޔަކު ހޯދަން ފިނޭންސް މިނިސްޓްރީން ބީލަމަށް ހުޅުވާލައިފި އެވެ.\nއެ މިނިސްޓްރީން ކުރި އިއުލާނުގައި ބުނީ ޕްލޭނިން މިނިސްޓްރީގެ އެދުމުގެ މަތިން، ބ. ކުޑަރިކިލާއި، ދޮންފަން އާއި ކިހާދޫގެ އިތުރުން ފުޅަދޫ އާއި ފެހެންދޫ ހިމެނޭގޮތަށް 25 ރަށެއްގައި ފެނާއި ނަރުދަމާ ގާއިމުކުރުމަށް ޝައުގުވެރިވާ ފަރާތްތަކަށް އެ ފުރުސަތު ހުޅުވާލާ ކަމަށެވެ.\nމިކަމަށް ހޯދަނީ ޑިޒައިން އެންޑް ބިލްޑް އުސޫލު ނުވަތަ ޑިޒައިންކޮށްގެން ހަދައިދޭނެ ބައެއް ކަމަށް ފިނޭންސް މިނިސްޓްރީން ބުންޏެވެ.\nމި މަޝްރޫ އަށް ބިޑްކުރެވޭނީ “އިމާރާތްކުރުމުގެ އަމަލީ މަސައްކަތްކުރާ ފަރާތްތަކުގެ ގަވާއިދު” ގެ ދަށުން ނެޝަނަލް ޕްލޭނިން އެންޑް އިންފްރާސްޓްރަކްޗާ މިނިސްޓްރީގައި ރަޖިސްޓްރީވެފައިވާ ކޮންޓްރެކްޓަރުންނަށް އެކަނި ކަމަށް ފިނޭންސް މިނިސްޓްރީން ބުންޏެވެ.\nމި މަސައްކަތަށް ޝަރުތު ހަމަވާ މީހުން ހޯދުން ކުރިއަށް ގެންދަނީ އިއުލާނުގައިވާ ގޮތުން އިންޓަނޭޝަނަލް ކޮމްޕެޓިޓިވް ބިޑިން (އައިސީބީ) އުސޫލުގެ މަތިންނެވެ.\nމި މަޝްރޫއުތަކުގެ ބީލަން ހުޅުވުން އޮންނާނީ އަންނަ މަހުގެ 23 ވަނަ ދުވަހުގެ ހެނދުނު 10 ޖަހާއިރު އެވެ.\nރައީސް އިބްރާހިމް މުހައްމަދު ސޯލިހް ރިޔާސީ ވައުދަކީ ވެރިކަމުގެ ފަސް އަހަރު ނިމޭއިރު، ހުރިހާ ރަށެއްގައި ސާފު ފެން ލިބި ނަރުދަމާގެ ހިދުމަތް ފޯރުކޮށްދިނުމެވެ. އެގޮތުން މިއަހަރު އެ ހުރިހާ ޕްރޮޖެކްޓެއް ފެށުމަށް ވަނީ ނިންމާ، ބަޖެޓްކޮށްފަ އެވެ.\nރޯދަމަހު ބީއެމްއެލް ހުޅުވާނީ ހެނދުނު 9:30 އިން މެންދުރު 12:00 އަށް\n07 މާރޗު 2021\nނުވަ މީހަކު އެޑްމިޓްކޮށް އޭދަފުށީ ކޮވިޑް ސެންޓަރުގައި ފަރުވާދެނީ\nސަމާލުވޭ! ފައިސާ ފޮނުވަން ބީއެމްއެލްގެ ނަމުގައި އޮޅުވާލުމުގެ ކޯލްތަކެއް!\n25 މާރޗު 2021\n12 އަހަރަށް ފަހު ފާސިރު ( ފާއްޓ) ފުރަތަމަ ޑިވިޝަނަށް\n18 މާރޗު 2021\n(c)ހިތާދޫ އޮންލައިން އަކީ މިނިސްޓްރީ އޮފް ހޯމްއެފެެއާޒުގައި ރަޖިސްޓްރީ ކޮށްގެން ނެރޭ އޮންލައިން ނޫހެކެވެ. : [email protected]


Dingee Bandun Jahaali Haadhisaa: Kandumathin Negi Evves Meehehgge Life Jacket Eh Nei - Vaguthu\nލޯންޗް ބަންޑުން ޖަހާލި ހާދިސާ: ކަނޑުމަތިން ނެގި އެއްވެސް މީހެއްގެ ލައިފްޖެކެޓެއް ނެތް\nހދ. ނޮޅިވަރަންފަރުން ހަނިމާދޫ އަށް ދަތުރުކުރި ލޯންޗް ބަންޑުން ބަޔަކު ކަނޑުވި ހާދިސާގައި ކަނޑުމަތިން ނެގި އެއްވެސް މީހެއް ލައިފްޖެކެޓު އަޅާފައި ނެތް ކަމަށް އެމްއެންޑީއެފް އިން ވިދާޅުވިއެވެ.\nއެ ހާދިސާ އާއި ގުޅޭ ތަފްސީލް މީޑިއާތަކަށް މައުލޫމާތުދެމުން ކޯސްޓް ގާޑުގެ ޕްރިންސިޕަލް ޑައިރެކްޓަރ މުހައްމަދު ސަލީމް ވިދާޅުވީ، މިއަދު 11:45 ހާއިރު ނޮޅިވަރަންފަރުން ފުރައިގެން ހަނިމާދޫއަށް ދަތުރުކުރި މި ކުޑަ ލޯންޗް ބަންޑުން ޖަހާލީ ހަނިމާދޫ ދެކުނު ފަރާތު ފަރު މައްޗަށެވެ.\nއެއީ 23 ފޫޓުގެ ލޯންޗެކެވެ. އެ ލޯންޗް ބަންޑުން ޖަހާލިއިރު، އޭގައި 10 މީހުން ތިއްބެވެ. އޭގެން ދަތުރު ކުރި މީހުން ކަނޑުވުމާއި ގުޅިގެން ހަނިމާދޫގައި ހަރަަކާތްތެރިވަމުންދިޔަ ސިފައިންނާއި، ފުލުހުން އަދި އާއްމުންގެ ބަޔަކު ވަނީ އެހީވުމުގެ މަސައްކަތް ފަށާފައެވެ.\nސަލީމް ވިދާޅުވީ، މި ހާދިސާގައި ކަނޑުވި މީހުންގެ ތެރެއިން ހަތް މީހަކު އެމްއެންޑީއެފްގެ ލޯންޗްތަކަށް ފެނިފައިވާކަމަށެވެ. އަދި އާއްމުންގެ ލޯންޗަކަށް ކަނޑުވި އެކަކު ފެނުނު ކަމަށް ސަލީމް ވިދާޅުވިއެވެ.\nސަލީމް ވިދާޅުވީ އެ ލޯންޗް ބަންޑުން ޖަހާލައިގެން އުޅޭކަން އެނގުނީ އެ ލޯންޗުން ދަތުރުކުރި އެކަކު ފަތާފައި ހަނިމާދު އަށް ގޮސް އެ ވާހަކަ ބުނުމުން ކަމަށެވެ.\n"މި 10 މީހުންގެ ތެރެއިން ފަސް މީހަކު ނިޔާވެފައި ވާކަމަށް އަޅުގަނޑުމެންނަށް މައުލޫމާތު ލިބިފައި ވަނީ މި ހާދިސާ ހިނގާފައި ވަނީ މިއަދު މި ދިމާވި ކޮޅިގަނޑާއި ގުޅިގެން".ސަލީމް ވިދާޅުވިއެވެ.\nސަލީމް ވިދާޅުވީ، މި ހާދިސާގައި ކަނޑުމަތިން ނެގި އެއްވެސް މީހަކު ލައިފް ޖެކެޓް އަޅާފައި ނެތް ކަމަށެވެ. އަދި މި ދަތުރުކުރި ވަގުތަކީ އެ ސަރަހައްދުގެ މޫސުން ގޯސްވެދާނެ ކަމަށް ބަލާ އެލާޓް ނެރެފައިވާ ވަގުތެއްގައި ކަމަށްވެސް ސަލީމް ވިދާޅުވިއެވެ.\n"މި ހާދިސާ އާއި ގުޅިގެން އަޅުގަނޑުމެންނަށް ނެގުނު އެއްވެސް ފަރާތަކުން ލައިފްޖެކެޓް އަޅާފައި ނެތް ކަން އަޅުގަނޑުމެންނަށް ވަރަށް ބޮޑަށް ފާހަގަކުރެވޭ"، ސަލީމް ވިދާޅުވިއެވެ.\nނޮޅިވަރަމް އިން ހަނިމާދޫއަށް އެއީ ވަރަށް ކައިރި ހިސާބެއްކަން ފާހަގަކުރަމުން ސަލީމް ވިދާޅުވީ، ލައިފްޖެކެޓް ފަދަ ސަލާމަތީ ވަސީލަތްތައް އަޅައިގެން ދަތުރު ކުރުމަކީ މުހިންމު ކަމެއް ކަމަށެވެ.\n"ކަނޑު ކިރިޔާވެސް ގަދަކަމުގައި ވެއްޖެއްޔާމުން ލައިފްޖެކެޓް ފަދަ ފްލޯޓިންގ ޑިވައިސްއެއް އަޅައިގެން ތިބުމުގެ މުހިންމުކަން މީގެން މި ފެންނަނީ، ކިތަންމެ ކުޑަކުޑަ ދަތުރަކަށް ނުކުތް ކަމުގައި ވިޔަސް އަޅަން ޖެހޭ ސަލާމަތީ ފިޔަވަޅު ނޭޅިއްޖެކަމުގައިވަންޏާ ވަރަށް ހިތާމަވެރި ހާދިސާއެއް ދިމާވެދާނެ ކަން އަޅުގަނޑުމެންނަށް މީގެން މި ފާހަގަކުރެވެނީ". ސަލީމް ވިދާޅުވިއެވެ.\nއެހެންކަމުން ކަނޑުދަތުރުކުރައްވާ ފަރާތްތަކުން ލައިފްޖެކެޓް ފަދަ އެއްޗެހި ބޭނުން ކުރުމަށް އެމްއެންޑީއެފް އިން ވަނީ އިރުޝާދު ދީފައެވެ.\nސަލީމް ވިދާޅުވީ، ކުރިއަށް އޮތްތަނުގައިވެސް ރާއްޖޭގެ މޫސުން ގަދަކޮށް ދައްކާ ކަމަށާއި، އެހެންކަމުން ކަނޑު ދަތުރުކުރައްވާ ފަރާތްތަކުން ވަރަށް ބޮޑަށް މޫސުމަށް ސަމާލުވެގެން ދަތުރުކުރުމަށް އިލްތިމާސް ކުރާ ކަމަށެވެ.\n"ހާއްސަގޮތެއްގައި ކުޑަ ކުޑަ އުޅަނދު ފަހަރުގައި ދަތުރުކުރާއިގައި މޫސުމަށް ހާއްސަ ގޮތަަކަށް ބެލިގެން ނޫނީ ދަތުރު ނުކުރުން އެއީ ވަރަށް ބޯޑަށް ކޯސްޓްގާޑުން އިލްތިމާސް ކުރާ ކަމެއް". ސަލީމް ވިދާޅުވިއެވެ.\nރާއްޖޭގެ ބައެއް ސަރަހައްދުތަކުގެ މޫސުން ގޯސްވެފައިވާއިރު، ކަނޑުމަތީގައި ނުރައްކާތެރި ހާދިސާތައް ދަނީ ހިނގަމުންނެެވެ. އެހެންކަމުން މޫސުމަށް ވަރަށް ބޮޑަށް ސަމާލުކަން ދީގެން ނޫނީ ދަތުރު ނުުކުރުމަށް އިލްތިމާސްކުރަމެވެ.\nޖަޢުފަރު ޢީސާ މުހައމަދު\nއޮގަސްޓް 29, 2019 19:13\nކަޑު ގަދަޔަސް މަޑަސް ލޯންޗްގާ ދަތުރު ކުރައްވާ ވަގުތުގާ ލައިފް ޖެކެޓް އެޅުން މަޖުބޫރު ކުރަންވީ


އެމް.އެޗް.3 70ގެ ޕައިލެޓް އައިއެންއައިއޭގައި ޖައްސަން ފަރިތަކުރި އެމް.އެޗް.3 70ގެ ޕައިލެޓް އައިއެންއައިއޭގައި ޖައްސަން ފަރިތަކުރި\nއެމް.އެޗް.3 70ގެ ޕައިލެޓް އައިއެންއައިއޭގައި ޖައްސަން ފަރިތަކުރި\nމިމަހުގެ 8 ވަނަ ދުވަހު ގެއްލުނު މެލޭޝިއާ އެއަރލައިންސް ފްލައިޓް އެމް.އެޗް.ތްރީ ސެވަންޓީގެ ޕައިލެޓްގެ ގެއިން ހޯދި ފްލައިޓް ސިމިއުލޭޓަރގައި، ރާއްޖޭގެ އިބްރާހިމް ނާސިރު އިންޓަރނޭޝަނަލް އެއަރޕޯޓަށް ޖައްސަން ފަރިތަކޮށްފައިވާ ކަމަށް، މައްސަލަ ބަލަމުންދާ ތަޙުޤީގު ޓީމާ ޙަވާލާދީ މެލޭޝިއާގެ ޚަބަރުތައް ބުނެފިއެވެ.\nމެލޭޝިޔާ ފުލުހުންނާ ހަވާލާދީ ރޮއިޓަރޒްއިންވެސް ވަނީ މިކަން ކަށަވަރުކޮށްދީފައެވެ. އިބްރާޙިމް އިންޓަރނޭޝަނަލް އެއަރޕޯޓްގެ އިތުރުން އިންޑިއާ ކަނޑުގެ ހަތަރު އެއަރޕޯޓަކަށް ބޯޓު ޖައްސަން ސިމިއުލޭޓަރގައި ފަރިތަކޮށްފައިވާ ކަމަށް ޚަބަރު ލިބެއެވެ. އޭގެ ތެރޭގައި ފޯޅަވަހިވެސް ހިމެނޭކަމަށް މަޢުލޫމާތު ލިބެއެވެ. ނަމަވެސް އެމެރިކާއިންވަނީ ފޯޅަވައްސަށް މެލޭޝިއާގެ މަތިންދާބޯޓު ޖައްސަފާނެކަމަށް ބުނާ ބުނުން ދޮގުކޮށްފައެވެ.\nއެމް.އެޗް.ތްރީ ސެވަންޓީގެ ޕައިލެޓްގެ ގެއިން ހޯދި ސިމިއުލޭޓަރ ބެލި ބެލުމުން ޖައްސަން ފަރިތަކޮށްފައިވާ އެއަރޕޯޓްތަކުގެ ތެރޭގައި އިންޑިއާއާއި ލަންކާގެ އެއަރޕޯޓްތައްވެސް ހިމެނެއެވެ. މި ހުރިހާ އެއަރޕޯޓްތަކަކީވެސް އެއްހާސް މީޓަރުގެ ރަންވޭއެއް އޮންނަ އެއަރޕޯޓްތައް ކަމަށް ޚަބަރުތައް ބުނެއެވެ.\nމި ސިމިއުލޭޓަރއަކީ ގެއްލުނު ބޯޓުގެ ޕައިލެޓަކަށް ހުރި – ކެޕްޓަން ޒަހާރީ އަހުމަދު ޝާހު އޭނާގެ ގޭގައި ބޭނުންކުރާ ސިމިޔުލޭޓަރެކެވެ. އޭނާއަކީ ޕައިލެޓުން ތަމްރީންކުރުމުގައި ހަރަކާތްތެރިވާ ކެޕްޓަނެއް ކަމަށް ޚަބަރުތައް ބުނެއެވެ. ބޯޓުގެ އެއްވެސް ނިޝާނެއް ފެނެތޯ ދިހަ ދުވަސްވަންދެން ބެލުމަށްފަހު މައްސަލައިގެ ތަޙުޤީގު ޓީމުން މިހާރު ދަނީ ބޯޓުގައި ތިބި ދުއިސައްތަ ތިރީސް ނުވަ މީހުންނާ ބެހޭ ހުރިހާ މަޢުލޫމާތެއް އެއްކުރަމުންނެވެ.\nމެލޭޝިއާގެ އިންސްޕެކްޓަރ ޖެނެރަލް އޮފް ޕޮލީސް ޚާލިދު އަބޫބަކުރު ވިދާޅުވީ، ތަޙުޤީގާ ގުޅޭ ހުރިހާ ދިމާއަކުން ބަލާނެ ކަމަށެވެ.\nކޯވިޑް-19 : މިއަދު ޕޮޒިޓިވްވީ 24 މީހުން، ބަލިން ރަނގަޅުވީ 33 މީހުން\nރާއްޖޭގައި އިންސްޓަންޓް ޕޭމަންޓް ސިސްޓަމް ޤާއިމުކުރުމަށް ބަޔަކާ ހަވާލުކޮށްފި